Vaagi Nethifai oiy Bahpa Akah Dhariaku Dhin Aniya Bidheysee Ehge Dhulun\nބަލި ބައްޕައަށް އަނިޔާ ކުރީ އެއްވެސް ރަހުމެއް ނެތި--\nވާގި ނެތިފައި އޮތް ބައްޕައަަކަށް ދަރިއަކު ދިން އަނިޔާ ބިދޭސީއެއްގެ ދުލުން!\n16 ޖެނުއަރީ 2022 - 22:51:42\nމިއީ މީގެ 13 ވަރަކަށް އަހަރު ކުރިން ރާއްޖެ ތެރޭ ރަށެއްގައި، ހިނގި ހަގީގީ ހާދިސާއެކެވެ. އެއްފަޅި ވާގި ނެތިފައިވާ ބައްޕަ ބަލަން ޖެހުނު ދުވަހުު ބައްޕަގެ ފިރިހެން ދަރިއަކު ބައްޕައާ ދޭ ތެރޭގައި އަމަލު ކުރި ގޮތުގެ ވާހަކަ ފުރަތަމަ ފަހަރަށް ބަގްލަދޭޝް ރައްޔިތެއްގެ ދުލުން ކިޔައިދިނީ އޭނާއަށް ވެސް އެ ވަރުގެ ހިތްދަތިކަމެއް ކުރިމަތިނުވާކަމަށް ބުނަމުންނެވެ.\nބައްޕައަކާ ދޭތެރޭގައި ދަރިއަކު ހިތުގައި ރަހުމާއި ކުލުނެއް ނެތް މި ހާދިސާ ހިނގާފައި ވަނީ އުތުރު ރަށެއްގަ އެވެ. ހަލީމް އާއި ސުހާނާ (އަސްލު ނަމެއް ނޫން) ދެ މީހުންގެ ކައިވެއްޏަށް ހަތަރު ދަރިން ލިބިފައި ވާއިރު އެ ދެމެފިރިން ދިރިއުޅެމުން ދިޔައީ އުފާރިކަމާއެކު ރަށުގަ ކަމަށް އޭރު އެ ރަށުގައި މަސައްކަތް ކުރަމުންދިޔަ ބިދޭސީއެއްކަމަށްވާ ހަބީބް ބުންޏެ އެވެ.\nހަބީބް ރާއްޖެ އައިސް ފުރަތަމަ އުޅުނު ގެ އަކީ ވެސް ހަލީމު ގެ ގޭގައި ކަމަށާއި ހަލީމް އަކީ މީހުންނަށް އޯގާތެރި މީހެއްކަމަށް ހަބީބް ބުންޏެވެ. އެ ގޭގައި އުޅުނީ ހަލީމް އާ އެކު ކޮންސްޓެކްޝަން މަސައްކަތުގައި ކަމަށާއި، ހަލީމް އަކީ މަސައްކަތްތެރި، އަދި މީހުންނަށް ކަމޭހިތާ ރަނގަޅު މީހެއް ކަމަށް ހަބީބް ބުންޏެވެ.\nހަލީމުގެ އަމިއްލަ މަސައްކަތުން އެ ރަށުގެ ނެތް ފެންވަރަށް ރީތި ގެއެއް އޭނާ އެޅި އެވެ. އެ ގޭގައި ހަލީމުގެ އާއިލާ އާ އެކު ހަބީބް އެ ގޭގައި ދިރިއުޅޭތާ 10 އަހަރު ފަހުން ހަލީމުގެ އަންހެނުން މަރުވި އެވެ. އަންހެނުން މަރުވި ފަހުން އެ ގޭ ތެރޭގައި ހިނގައިދިޔަ ހާދިސާތައް އޭނާގެ ހަނދާނުގައި ހުރެ އެވެ.\nބަންގްލަދޭޝް މީހެއްގެ ދުލުން ކިޔައިދިން އަސަރު ގަދަ މި ހާދިސާ އަކީ އަޑު އަހަން ފަސޭހަ ވާހަކަތަކެއް ނޫނެވެ. މި މީހާ މިވާހަކަ ކިޔައިދެމުން ދިޔައިރު އޭނާގެ ލޮލުގައި ފޭދެމުން ދިޔަ ކަރުނަ އާއެކު އަހަންނަށް ވެސް ހަމަ ރޮވުނެވެ.\n"އެ ރަހުމެއް ނެތް އިންސާނާ އަށް ދުވަހަކު ވެސް ރަނގަޅު ގޮތެއް މެދުވެރި އެއް ނުކުރައްވާނެ،" ބިދޭސީން ހަލީލުމުގެ ދަރިފުޅަށް ނިސްބަތްކޮށް ބުންޏެވެ.\nހަބީބް ބުނާގޮތުން ހުރިހާ ކަމެއް ވެގެން ދިޔަ އިރު ގޭގައި މަސައްކަތް ކުރާ މީހެއްގެ ހައިސިއްޔަތުން ހުއްޓަސް އޭނާ އަށް ހަލީމްބެގެ ހުރިހާ ކަމެއް އެނގެ އެވެ. ހަލީމްބެ އޭނާ ގެންގުޅެނީ އަމިއްލަ ދަރިއަކު ފަދައިން ކަމަށް ބުނެ ހަބީބް ވާހަކަތައް ކިޔައިދިނެވެ. އޭނާ ވާހަކަ ފެށީ ހަލީމް އާ އޭނާ ބައްދަލުވި ހިސާބުން ކަހަލަ ގޮތަކަށެވެ.\nހަލީމް އަކީ ކޮންސްޓެކްޝަން މަސައްކަތް ކުރަމުން އައި މީހެއްކަމަށާއި އެހެން ކަމުން އޭނާގެ ތަނަވަސްކަން ވެސް ބޮޑެވެ. އެހެންވެ ހަލީމު ދިރިއުޅޭ ގެ ވެސް ވަރަށް ފެންވަރު ރަނގަޅަށް ހެދި އެވެ. އަދި ދަރިންނަށް ރަނގަޅު ތައުލީމް ވެސް އޭނާ ހޯދައި ދިއެވެ. ހުރިހާ ކުދިން ވެސް މަތީ ތައުލީމް ހާސިލް ކުރީ ރާއްޖެއިން ބޭރުގަ އެވެ. މިއަދު އެކުދިން ތިބީ ރަނގަޅު ވަޒީފާ ތަކުގައެވެ.\nހަބީބު ބުނިގޮތުގައި ހަލީމް މާ ބޮޑަށް ބަލިވާން ފެށި އެވެ. މަސައްކަތް ނުކުރެވޭ ވަރަށް ހާލަތު ގޯސް ވިއެވެ. އެ ބަލިކަމުގެ ތެރެއިން ހަލީމް ވެއްޓި ކަނާއަތް ފަރާތް އެއްކޮށް ވާގި ނެތި ތައްމަތީގައި އޮންނަން ޖެހުނެވެ. ބަލި އެނދުގައި އޮންނަން ޖެހުނު ނަމަވެސް ހަލީމްގެ އަންހެނުން ސުހާނާ އޭނާ ދޫކޮށެއް ނުލައެވެ. އޯގާތެރިކަމާ އެކު އަޅާލުން އިންތިހާއަށް ހަލީމުގެ އަންހެނުން ސުހާނާ އޭނާ އަށް ދެމުންދިޔަ އެވެ.\nއެ ބަލީގައި ހަލީމް އޮންނަތާ ހަ މަސް ވެއްޖެ އެވެ. އެއް ދުވަހު ހެނދުނު ސުހާނާ ހޭނުލައިގެން ހަލީމް ސުހާނާ އަށް ގޮވާ ގޮވާ ތެދު ނުވެގެން ބެލިއިރު ސުހާނާ އޮތީ މަރުވެފައިކަން ހަލީމަށް އެނގުމުން އެ ދުވަހު އެ ވަގުތު ހަލީމް ވަރަށް ދެރަވެ ރޮއި ހެދި ކަމަށް ހަބީބް ބުންޏެވެ. ނަމަވެސް ފަހުން އޭނާ ހަމައަކަށް އެޅުނެވެ.\nއޭރު ހަލީމްގެ އެއްވެސް ދަރިއަކު ރަށުގައި ނެތް ކަމަށާއި، އެންމެ ކުއްޖަކު ފިޔަވާ ހުރިހާ ކުދިން ތިބީ ރާއްޖެއިން ބޭރުގައި ކަމަށް ހަބީބް ބުންޏެވެ. ސުހާނާގެ ކަށުކަމާ ކެމީގެ ކަންތައް ނިންމާ އެ ދުވަހުގެ މެންދުރު ކުރިން ސުހާނާ ވަޅުލި އެވެ.\nކޮންމެ ގޮތެއްވިޔަސް ހަލީމް ބެލުމުގެ ހުރިހާ ކަމެއް ހަބީބު އާ ހަވާލުވި ކަމަށް އޭނާ ބުންޏެވެ. ކިތައްމެ ކުޑަ މުސާރަ އެއް ލިބުނަސް ހަބީބު ހަލީމަށް އޯގާތެރިކޮށް ހިތީ ހަލީމުގެ ހެޔޮހާލުގައި ހުރި އިރު ހަބީބާ މެދު ބެހެއްޓި އޯގަތެރި ކަމާއި އަޅާލުމުގެ ސަބަބުންނެވެ. މާ ގިނަ ދުވަހެއްނުވެ ހަލީމްބެގެ ދެ ވަނަ ދަރި ފަތުހީ ރާއްޖެ އައެވެ.\nއެކަމާ ހަލީމްބެ ހުރީ ވަރަށް އުފަލުންނެވެ. ނަވެސް އަހަރެން ވެސް ހަލީމް ވެސް ހީކުރި ގޮތާ މުޅިން ޙިލާފަށް ކަންތައް ބަދަލުވެގެން ދިޔައެވެ.\nފަތުހީ ރަށުން ދިޔައިރު އެއީ ވަރަށް ރަނގަޅު ކުއްޖެކެވެ. ނަމެވެސް ކޮންމެ ރެއަކު މަސްތުގެ ވަބާގައި ހުރެ ގެއަށް އައިސް ބައްޕަ އަތުން ލާރި ނަގަމުންދިޔަ އެވެ. ނުދީފިއްޔާ ބިންމައްޗަށް ވައްޓާ ބަނޑަށް ފައިން އަރާ އަނިޔާ ވެސް ކުރަމުން ދިޔަ އެވެ. ހަބީބު ބުނިގޮތުގައި އޭނާއަށް ވެސް ޕްރެޝަރު ކުރަމުން އޭނާ އަތުން ވެސް ލާރި ހޯދުމަށެވެ.\nލާރި ދޭން ހަބީބު އިންކާރު ކުރުމުން ހަބީބަށް ވެސް ވަރަށް އަނިޔާ ކުރި ކަމަށް އޭނާ ބުންޏެވެ. އެވޭނަށް ކެތް ނުވެގެން ހަބީބު ހަލީމު ދޫކޮށް އެގެއިން ނުކުމެގެން ދިޔަ އެވެ. ރައްޓެހި ބަޔަކާ އެކު ދުރުގައި އެހެން ގެއެއްގައި ހުއްޓަސް ހަލީމްގެ ހާލު ބަލަމުން ހަބީބު ދިޔަ ކަމަށް އޭނާ ބުންޏެވެ. ހަލީމުގެ ދަރިފުޅު ފަތުހީގެ ފަރާތުން ލިބެމުންދިޔަ އަނިޔާގެ އެއްވެސް ވާހަކައެއް މީހަކަށް ހަބީބު ނާންގަ އެވެ.\nހެނދުނު ގަޑިއަކީ ފަތުހީ ނިދާ ގަޑި އަށްވުމުން ހަބީބު އެ ގަޑީއަށް އެގެއަށް ދެ އެވެ. ހަލީމްއަށް އެހީތެރިވުމަށެވެ. ނަމަވެސް އެއީ ވަރަށް ވަގަށް ކުރި ކަމަކެވެ.\nހަބީބު ބުނީ އެއް ދުވަހު އެގެއަށް ދިޔައީ އޭނާގެ ރައްޓެހި އަމްގުރަން ކިޔާ ބޭރު މީހަކާ އެކު ކަމަށާއި ހަލީމްގެ ކޮޓަރި އާ ކައިރިވަމުން ދިޔައިރު، އޭނާގެ ހަޅޭކުގެ އަޑު އިވެމުން ދިޔަ ކަމަށެވެ. ކޮޓަރީގެ ބޭރުގަ ހުރި ކުޑަ ބާ ގަނޑަކުން އަމްގްރަން އާއި ހަބީބު ކޮޓަރި ތެރެ ބަލަމުންދިޔަ ކަމަށް އޭނާ ބުންްޏެވެ.\nފެންނަމުން ދިޔައީ ގަބޫލުކުރަން ދަތި ހިތްދަތި ހިތްދަތި މަންޒަރުތަކެއް ކަމަށާއި އެއްފަޅި ވާގި ނެތިފައި އޮތް ހަލީމަށް ފަތުހީ އަނިޔާ ކުރަމުން ބިންމައްޗަށް ވައްޓާ ދަގަނޑު ބުރިއަކުން ތަޅަމުން ކޮޅުފައިން ކޮށްޕަމުން ހަލީމުގެ ދަށްބަޑުގައި ޖެހުނު ބޮޑީގައި ހަލީމުެ ހޭވެރިކަން ނެތުނެވެ. ހޭ ނެތުނުކަން ހަބީބަށް އެނގުނީ ދަށްބަޑުގައި ޖެހިފަހުން އެއްވެސް ހަރަކާތެއް ހަލީމުގެ ފަރާތުން ނުފެނުމުން ކަމަށް އޭނާ ބުންޏެވެ.\n"ހަލީމް ސަލާމަތް ކުރަން ކުރާނެ އެއްކަމެއް ވެސް ނޭނގިފައި ހުރެވުނު. އަމިއްލަ ދަރިއަކު އޭނާގެ ބައްޕަ އަށް އެހީތެރި ވެދެން ވީ ވަގުތު އޭނާގެ ބައްޕަ އަށް ދެމުން ދިޔައީ ލާ އިންސާނީ އަަނިޔާތަކެއް. އެއީ ހިތެއް ނެތް މީހަކު ވެސް ހިތްކުދި ކުދިވާ ވަރުގެ އަނިޔާތަކެއް،" މީގެ 13 އަހަރު ކުރީގެ ވާހަކަތައް ހަބީބު ސީއެންއެމްއަށް ކިޔައިދެމުން ބުންޏެ އެވެ.\nހަލީމް މިއަދު ދުނިޔޭގައި ވެސް ނެތެވެ. އެހެން ނަމަވެސް ހަލީމުއަށް ދިން އަނިޔާ އާއި ޖެއްސި ހާލު ހަބީބަށް އިއްޔެ ހިނގި ކަމެއްގެ ގޮތުގައި އޭނާގެ ހަނދާނުގައި އެ ކަންކަން އެބަ ހުއްޓެވެ. އެ ހަނދާންތައް އަންނަ ވަގުތުތަކުގައި މިހާރު ވެސް ހަބީބަށް ރޮވޭ ކަމަށް އޭނާ ބުންޏެވެ.\nއޭރު މިވާހަކަ ނުދެއްކީ ފަތުހީގެ ފަރާތުން ހަބީބަށް ދީފާނެ ގެއްލުން ހިތައް އަރާފަ ކަމަށާއި އެހެންވެ ހަލީމަށް އޭނާގެ ދަރިފުޅު ކުރި އަނިޔާ އާއި ޖެއްސި ތުރާގެ ވާހަކަ ބޮޑު ސިއްރެއްގެ ގޮތުގައި ހިތުގައި ބާއްވައިގެން އުޅެން ހަދައިގެން ބައެއް ރޭރޭ ނިދަން އުނދަގޫވި ކަމަށް ހަބީބު ބުންޏެވެ.\n"މިހާރު ހިތައް އަރާ އެ ބޭބެ ސަލާމްތް ކުރަން އެވާހަކަ ކޮންމެ ވެސް މީހަކު ކައިރީގައި ދެއްކުނު ނަމަޔޭ. އެކަމު މިހާރު ދެން ކުރާނެ ކަމެއް ނެތް. ހަލީލު ވެސް މިހާރުވަނީ އެ ވޭނުގައި މަރުވެފައި،" ހަބީބު ރޮމުން ކިޔައިދިނެވެ.\nމި އާޓިކަލްގައި މިވަނީ ރަށެއްގައި ހިނގި ހަގީގީ ހާދިސާއެކެވެ. ސީއެންއެމްއިން "ހަގީގީ ހާދިސާ" މި ނަމުގައި ގެނެސްދެމުންދާ ވާހަކަތަކުގައި ހިމެނޭ މީހުންގެ ޒާތީ މައުލޫމާތުތައް ރައްކާތެރި ކުރުމުގެ ގޮތުން ވާހަކައިގައި ބޭނުންކޮށްފައިވާނީ އެމީހުންގެ އަސްލު ނަމެއް ނޫނެވެ.\nމީހުންއިޖުތިމާއި މައްސަލަހަގީގީ ހާދިސާއިޖުތިމާއީއިޖުތިމާއީ ރައްކާތެރިކަން\nނޫސްވެރިންގެ ފާސް އަޅައިގެން ތިބި ބަޔަކު މާރާމާރީ ހިންގައިފި


Story: Dhekilan Edheythy - EP12 - One Online\nދުވަސްތައް ހަލުވިކަމާއެކު ފާއިތުވަމުން ދިޔައެވެ. ކިޔެވުމުގެ މަރުހަލާތަކުގެ ތެރޭން ސާރޖިކަލްއާއި ކްލިނިކަލްއަށް ގުރޫޕުތައް ބަހާލެވުނު ދުވަހެވެ. ގުރުއަތުލައިގެން ގުރޫޕުތައް ބަހާލުން އެއީ އެންމެ އަދުލުވެރި ގޮތަށް ވުމުން ޕުރޮފެސަރު ކަންތައް ކުރީ އެފަދައިންނެވެ. އޭރުން އެކުގައި ގުޅިގެން މަސައްކަތްކުރުމުގެ ފުރުސަތު ވެސް ފަހިވެގެން ދާނެތީއެވެ. ޑޮކްޓަރީ ދާއިރާގެ ގޮތުން އެންމެނާ ގުޅިގެން މަސައްކަތްކުރެވެން ވެސް ޖެހޭނެތީއެވެ.\nގުރުއަތު ނަގަމުން ދިޔަ އިރު ކޮންމެ މީހަކު ވެސް ހިތާހިތާ ދުޢާކުރަމުން ދިޔައީ މާކިންއާ އެއް ގުރޫޕެއްގައި ނުލެއްވުމަށް އެދިއެވެ. މާކިންގެ ހުންނަ ރުންކުރު މިޒާޖާ ހުރެ އޭނައާ އެކުގައި މަސައްކަތްކުރަން އެއްވެސް މީހަކު ބޭނުމެއް ނުވެއެވެ. މުޅި ކްލާހުން ވެސް މާކިން އެކަހެރިކޮށް ބާކީކޮށްލެވިފައި ވަނީ އެހެންވެއެވެ. މާކިން ހުއްޓަސް އެއީ ނެތް މީހެކޭ އެއް ފަދަ އެވެ.\n''ކުރީ ފަހަރު ވެސް އެއް ގުރޫޕެއްގައި ލައްވާލީ، މިފަހަރު ވެސް ވާނީ އެހެން، ބަލައްޗޭ!...'' އީވާގެ ގާތުގައި އިން ރައުހާ ދެއަތްތިލަ ޖޯޑުކޮށްލަމުން ވާހަކަދެއްކިއެވެ. އޭނަގެ އަޑުގައި ވަނީ އުއްމީދެވެ. ދެލޮލުން ވެސް އެކަމުގެ ވިދުވަރު ފެނެއެވެ. އީވާ ހިނިތުންވެލިއެވެ. އޭނަ ވެސް ބޭނުންވަނީ ރައުހާއާއެކު އެއް ގުރޫޕެއްގައި ވުމަށެވެ.\nތަޤުދީރުގެ ރޭވުންތެރިކަން އޭރު ދެއެކުވެރިންނަށް ވެސް ރޭކާ ނުލައެވެ. އުއްމީދުތަކުގެ ވާފަށް ބުރިވެގެން ދާނީ ކޮން އިރަކުކަމެއް ވެސް އިހުސާސެއް ނުވިއެވެ. ފޮނި ހުވަފެންތައް ދެކެމުން ދަނިކޮށް ދުނިޔޭގެ ހަޤީޤަތާ ކުރިމަތިލާން ޖެހުނެވެ. ރައުހާ ލައްވާލީ އެހެން ކުއްޖަކާއެކުގައެވެ. އިންޑިއާއަށް ނިސްބަތްވާ އަންހެންކުއްޖަކާ އެކުގައެވެ. ރައުހާއަށް ލިބުނު އުދާސްކަން އީވާއާ ބައްދަލުކޮށްލި ނަޒަރުން ފާޅުވެގެން ދިޔައެވެ. އީވާއާއެކުގައި މަސައްކަތްކުރަން ރައުހާ އިނީ ނުހަނު ބޭނުންވެފައެވެ. ކޮންމެކަމެއް ގައި ވެސް މަދަދުވެރިވާނެތީއެވެ. ނަމަވެސް އޭނައަށް ޖެހުނީ ވަދާއުގެ ސަލާން ބަދަލުކޮށްލާށެވެ.\n''ރަނގަޅު ވާނެ، ކަރިޝްމާ ވަރަށް ރަނގަޅު ވާނެ... އެފިރިހެނާއާއެކު ލައްވާނުލިތީ ވެސް ޝުކުރުކުރަން ވާނެއެއްނު...'' މަޑުމަޑުން ރައުހާގެ ބުރަކަށީގައި ފިރުމާލަމުން އީވާ ހިތްވަރުދިނެވެ. އެންމެ މާޔޫސްވީ ދެބަޔަށް ކްލާސްތައް ބަހާލިއިރުގައި ވެސް ވަކިވާން ޖެހުނީތީއެވެ. ދެއެކުވެރިންގެ މޫނުމަތިން ފެންނަމުން ދިޔަ އަސަރުތަކުން ހީވަނީ ދެން ދުވަހަކު ބައްދަލު ނުވާނެ ހެންނެވެ. އެނބުރި ގެއަށް ދާން ޖެހޭނީ އަދި ދިރިއުޅެން ޖެހޭނީ ވެސް އެކީގައިކަން ހަނދާނެއް ނެތް ފަދައެވެ.\n''އީވް ލައްވާލާނީ ކާކާ އެކުގައިތަ؟...'' ތަޤުދީރުގެ ނިޔާ ޤަބޫލުކުރަމުން ރައުހާ ބުނެލިއެވެ. ދެއެކުވެރިން ވެސް ޕުރޮފެސަރަށް ބަލައިލިއެވެ. އެވަގުތު ގުރުއަތުން ނެގުނު ދެ ނަން އިޢުލާނު ކުރުމާއެކު ހުރިހާ އެންމެންގެ ހަމްދަރުދީގެ ނަޒަރު ހުއްޓިގެން ދިޔައީ އީވާއަށެވެ. އީވާއަށް ލިބުނު ކުއްލި ސިހުމާއެކު އޭނައަށް ގޮނޑިން ތެދުވެވިއްޖެއެވެ. މުޅި ކްލާސް ހަމަހިމޭން ވެއްޖެއެވެ. އީވާގެ މޫނު ހުދުވެގެން ގޮސް ހީވަނީ ދެންމެދެންމެ މީހާ އަބުރައިގަނެފާނެ ހެންނެވެ. އީވާއަށް މޭޒުގައި އަތް ވިއްދާލެވުނެވެ. އޭނަގެ ނަޒަރު ގޮސް މާކިންއަށް ހުއްޓުނު ހިނދު ދަތްތަކަށް ބާރުލެވިއްޖެއެވެ. މާކިން ވެސް ހިތްހަމަނުޖެހުމާއެކު ޕުރޮފެސަރަށް ބަލަން ހުއްޓެވެ. އޭނަ ވެސް ކޮޅަށް ތެދުވުނެވެ. އެނިންމުމާ މެދު ހިތްހަމަނުޖެހިއްޖެކަން އޭނަގެ މޫނުމަތިން ވެސް ފެނެއެވެ.\n''ވަޓްސް ދި ޕްރޮބްލަމް؟...'' ވަކިވަކިން އީވާއާއި މާކިންއަށް ބަލައިލަމުން ތަންކޮޅެއް ހަރުކަށިއަޑަކުން ޕުރޮފެސަރު ސުވާލުކުރިއެވެ. އެންމެ ސިކުންތެއް ވެސް ނަގާލުމެއް ނެތި އީވާއާއި އެކު މަސައްކަތްކުރަން މާކިން ދެކޮޅު ހެދިއެވެ. އޭނަ ބޭނުން ވަނީ އެކަނި މަސައްކަތްކުރަން ކަމަށް ބުންޏެވެ.\nއީވާއަށް އެއްވެސް އެއްޗެއް ނުބުނެވެނީސް ހިތްހަމަނުޖިފައި ޕުރޮފެސަރު ވާހަކަދައްކަން ފެށިއެވެ. އަދި ފަހުގެ ނިންމުން އިއްވާލިއެވެ.\n''އައިމް ސޮރީ، ދިސް ކެނޮޓް ބީ ޗޭންޖްޑް، ބޯތް އޮފް ޔޫ ވިލް ބީ ވާރކިންގް ޓުގެދާރ، އެންޑް ދިސް ކެނޮޓް ބީ ޗޭންޖްޑް، އިފް ދެއާރ ދިސް އެނީތިންގް، ބޯތް އޮފް ޔޫ ނީޑް ޓު ސޯރޓް އިޓް އައުޓް!...'' ޕުރޮފެސަރު ބުންޏެވެ. އެއާއެކު އީވާގެ ހިތަށް ވެރިވެގެން ދިޔައީ މާޔޫސްކަމެވެ. ދެފައި ތަޅައިގަނެވުނެވެ. ތުން ދިގުކޮށްލެވުނެވެ. ޕުރޮފެސަރު އޭނައަށް ދިން ނަޒަރާއެކު އަބަދުވެރިކަމާއެކު އީވާއަށް ގޮނޑީގައި އިށީނދެވިއްޖެއެވެ. ދެކޮޅަށް އެންމެ ލަފުޒެއް ވެސް ނުބުނެވުނެވެ. އެނިންމުން ބަދަލު ނުވާނެކަން ވަރަށް ސާފު ބަހުން އެއޮތީ ބުނެދީފައެވެ. ކުރާނެ ކަމެއް ނެތެވެ. އުދާސްކަމާއި ރުޅިވެރިކަމުގެ އިހުސާސްތައް އީވާގެ މޭގައި ބޮނޑިވެގަތެވެ.\n''ޔެސް މާކިން؟...'' އިށީނުމުގެ ޚިޔާލެއް މަކިން ނުކުރުމުން ޕުރޮފެސަރު ބުންޏެވެ. ބަހާއި އަމަލުން ހަރުކަށިކަން ފެނެއެވެ. އެއްޗެއް ބުނަން އުޅެފައި ވެސް މާކިންއަށް އަތްމުށްކަވާލެވުނީއެވެ. ހަށިފުރާ ދޫކޮށްލި ނޭވާއަށް ފަހު އޭނަ ގޮނޑީގައި އިށީނެވެ. އެމޫނުން ފެންނަނީ ހިތްހަމަނުޖެހުމުގެ އަސަރުތަކެވެ. ދެދަތްޕިލަޖައްސާ ބާރުކޮށްފައި ހުރިކަން ކަތުރު ކަށިގަނޑަށް އަރާފައި ހުރި ވާންކަމުން ހާމަކޮށްދެއެވެ.\n''ނައު ދެޓްސް ސެޓްލްޑް!، މޫވިންގް އޮން...'' ޕުރޮފެސަރު ބުނެލިއެވެ. މަސްރަހު ހަމައަކަށް އަޅުވާލަމުން ގުރުއަތުލުމާއިގެން ކުރިއަށް ދިޔައެވެ.\nއީވާ އިނީ ތުން ދިގުކޮށްގެންނެވެ. އޭނައަށް މުށްކަވާލެވުނު އަތުން މޭޒު މަތީގައި ޖަހާލެވުނެވެ. ބުނާނެއެއްޗެއް ނޭނގިފައި ރައުހާއަށް އިނދެވުނީ އީވާގެ ހަރަކާތްތަކަށް ބަލަންށެވެ. އީވާއާއި މާކިންއަކީ ދުވަހަކު އެކުގައި މަސައްކަތްކުރެވޭނެ ދެމީހުންނެއް ނުނެވެ. މިހާރު ވެސް އެތިބީ ކަނޑިހިފައިގެން ހަނގުރާމައަށް ދާން ތައްޔާރަށެވެ. އެކަކު އަނެކަކު ދެކެ އަންނަނީ އަމަށަކު ރުޅިއެއް ނޫނެވެ. އެދެމެދުގައި އޮތީ ނަފުރަތެވެ. މާކިންގެ ހުންނަ ރުންކުރު މިޒާޖާއި އީވާގެ ރުޅިވެރިކަން ކުރިމަތިލުމަކަށް ގޮސްފިނަމަ ވާނެ ގޮތަކާ މެދު ވެސް ވިސްނާލަން ދައްޗެވެ. ހިތްވަރުލައިދޭން ދައްކާނެ ވާހަކައެއް ނޭނގުމުން ރައުހާ އިނީ ހިމޭންވެފައެވެ. ނުވީތާކަށް އީވާ އައިސްފައި ހުރި ރުޅިއާ މެދު ވެސް ވިސްނެމުން ދިޔައެވެ.\n''ދެން ކީއްވެތަ އޭނައަށް ވާންވީ!، ވަރަށް ފޫހިވޭ... ރައު އަހަންނާ ސްވިޗް ކުރަންވީއެއްނު...'' އީވާ، ވިސްނަން އިނދެފައި އެކުވެރިޔާއަށް ބަލައިލީ މަދުވެރިވާށޭ ބުނާ ފަދައަކުންނެވެ. ރައުހާއަށް އީވާގެ މޫނަށް ބަލައިލެވުނެވެ. މާކިންއާއެކުގައި މަސައްކަތްކުރަން އޭނަ ވެސް ބޭނުމެއް ނުވެއެވެ. ހަމައެއާއެކު އެހާލުގައި އީވާ ވަނިކޮށް ވެސް ދެކޭކަށް ބޭނުމެއް ނުވިއެވެ. ނަމަވެސް އޭނަ ކުރާނީ ކީއް ހެއްޔެވެ؟ ޕުރޮފެސަރުގެ ނިންމުން އޭނައަށް ބަދަލެއް ނުކުރެވޭނެއެވެ.\n''އަހަންނަށް އެނގޭ އީވް މިގޮތް ބޭނުން ނުވާކަން، އެކަމަކު ދެން އިތުރު ގޮތެއް ވެސް ނެތެއްނު... ޕުރޮފެސަރުގެ ވިސްނުން ބަދަލުވާނެ ހެނެއް ހިޔެއް ނުވޭ........ އޭނައާއެކު މަސައްކަތްކުރެވޭތޯ ބަލަންވީއެއްނު...'' ރައުހާއަށް ބުނެވުނެވެ. އީވާގެ މޫނު އިތުރަށް ބަނަވެގެން ދިޔައެވެ. ހީވަނީ ކަޅުފޮއި އަނދިރި ރެޔެއް ހެންނެވެ. ރައުހާއަށް އޭނަގެ ނިޔަފަތީގައި ދަތް އަޅާލެވުނެވެ.\n''ތިބުނީ ވެސް ތެދެއް، އެކަމަކު އަހަންނަކަށް އޭނައާއެކު މަސައްކަތްތެއް ނުކުރެވޭނެ، ކުރާކަށް ވެސް ބޭނުމެއް ނޫން...'' ތުންފިއްތަމުން އީވާ ބުންޏެވެ. އުއްމީދެއް ނެތުމުން އޭނަ އިތުރަށް މާޔޫސް ވިއެވެ. އޭނަގެ ނަޒަރު ގޮސް މާކިންއަށް ހުއްޓުމުން ލޯއަޅާލެވުނެވެ. ރުޅިވެރިކަމުގެ އާރު އިތުރަށް ކެކެން ފެށިއެވެ. އޭގެ ހޫނުން މޭގަނޑު ފިއްސަމުން ދިޔައެވެ.\n''ފަހުން ޕުރޮފެސަރާ ވާހަކަދައްކަން ދާނީ... އޭނައާ ހުރެ އަހަރެން ފެއިލް ވާކަށް ބޭނުމެއް ނޫން، ޖެއްސުންކުރަން ވެސް އުޅެފާނެ...'' ފުންނޭވާއެއް ދޫކޮށްލައި ނަފުސު ހަމައަކަށް އެޅުވޭތޯ އީވާ މަސައްކަތްކުރިއެވެ.\nކްލާސްތައް ނިމޭނެ އިރަކަށް އީވާ ދިޔައީ ކެތްތެރިކަމެއް ނެތި އިންތިޒާރުކުރަމުންނެވެ. ކިޔަވައި ދެވެނު އެއްވެސް އެއްޗަކަށް ސަމާލުކަން ދެވޭ ގޮތެއް ނުވިއެވެ. އެއަށްވުރެން ބޮޑަށް ސިކުނޑީގައި އުފެދިފައި އޮތް ތޫފާން ބޮޑެވެ. ބާރު ގަދަ ނަގޫރޯޅިތައް އުފެދި އޭގެ ސަބަބުން ހިތުގެ ހަމަޖެހުން ގެއްލިގެން ދެއެވެ. އިރުއިރުކޮޅާ ތުންފިންތާލެވެއެވެ. ބުމަކައިރިކޮށްލެވެއެވެ. އެއްއަތް މުއްކަވާލަމުން އަނެއް އަތުގެ ފުށަތުގައި ޖަހާލެވެއެވެ. އޭނަ ދިޔައީ ކަންތައް ކުރާނެ ގޮތެއް ވެސް ރާވަމުންނެވެ. ވަކިކޮޅެއްގައި ޖައްސާލާފައި މެނުވީ އޭނަ ދުލެއް ނުކުރާނެއެވެ. މާކިންއާއެކުގައި ހަމަހިލާ އޭނައަށް މަސައްކަތެއް ނުކުރެވޭނެއެވެ. އެފިރިހެނާއާ މެދު ވިސްނާލެވުނަސް ހިތަށް ވެރިވެގެން އަންނަނީ ރުޅިވެރިކަމެވެ. ފޫހިކަމެވެ.\nކްލާސްތައް ނިމުމާއެކު އީވާގެ މިސްރާބު ހުރީ ޕުރޮފެސަރާ ބައްދަލުކުރަން ދިޔުމަށެވެ. ރައުހާ ވެސް އީވާއާއެކުގައި ދިޔައެވެ. އެކުވެރިޔާއަށް މަދަދުވެރިކަމުގެ އަތެއް ފޯރުކޮށްދޭވޭތޯއެވެ.\nޕުރޮފެސަރާއި ބައްދަލުވުމަށް ފަހުގައި ވެސް އެކަށީގެންވާ ފަދަ ކުރިއެރުމެއް ނުލިބުނެވެ. މާޔޫސްކަމާއެކު އީވާއަށް ޖެހުނީ އެގޮތާ ރުހި ޤަބޫލުވާށެވެ. މާ ބޮޑަށް މާކިންއާ މެދު ނުރުހުންތެރިކަން ފާޅުކުރަން ފެށުމުން ޕުރޮފެސަރު ވެސް ހިތްހަމަނުޖެހިގެން އެއީ ޑޮކްޓަރެއްގެ ކިބައިގައި ހުރެގެން ވާނެ ސިފައެއް ނޫނޭ ބުނެ އީވާއަށް ނަސޭހަތްތެރިވިއެވެ. އަދި އީވާ ގެންގުޅޭ ތަފާތުކުރުމުގެ މިޒާޖުގެ ސަބަބުން، އީވާއާ މެދު ހިތްހަމަނުޖެހިއްޖެކަމަށް ވެސް ބުންޏެވެ. އެދެމެދުގައި ކޮންމެ ކަހަލަ ގުޅުމެއް އޮތްކަމުގައި ވިޔަސް އެކުގައި މަސައްކަތްކުރަން އިރުޝާދު ދިނެވެ. ނިމިފައި އޮތް ގޮތަށް ކަންތައް ކުރިއަށްދާނެ ވާހަކަ ވެސް ބުންޏެވެ.\nއިތުރަށް މާޔޫސްވުން ނޫން ގޮތެއް ނުވިއެވެ. ޕުރޮފެސަރުގެ އޮފީހުން ނިކުންނަން ދިޔަ އިރު އީވާ އިނީ ހިމޭންވެފައެވެ. ރައުހާ ވާހަކަދެއްކުމުން ވެސް ރައްދެއް ނުދިނެވެ. ވަކި ހިސާބަކަށް ދެވުނު ތަނާ އެއްކޮނޑުގައި ދަބަސް އަޅުވައިގެން އެދިމާއަށް އަންނަ މާކިން އީވާއަށް ފެނިއްޖެއެވެ. ހިތަށް ވެރިވެގެން އައި ފޫހިކަމާއެކު މޫނު ބަނަކޮށްލެވުނެވެ. މޮޅިވެރިކަމުގެ ލިސާންތައް ފިލައި ރުޅިވެރިކަން ނަފުސުގެ މައްޗަށް ވެރިވެގަތެވެ. ހުރިހާ ކަމެއްގައި ވެސް އީވާއަށް ކުށްވެރިކުރެވުނީ މާކިން އެވެ. ޕުރޮފެސަރު ވެސް އޭނަ ދެކެ ހިތްހަމަނުޖެހުނީ މާކިންގެ ސަބަބުންނޭ ހިތަށް އެރުމާއެކު ލޯހަދާލިއެވެ.\nއީވާ ފެންނަ ކަމަށް ވެސް ހެދުމެއް ނެތި މާކިން ކުރިއަށް ހިނގައިގަތެވެ. އީވާއަށް ފަސްދީފައި ދިޔަ މާކިން ގޮސް ވަނީ ޕުރޮފެސަރުގެ އޮފީހަށެވެ. އެމަންޒަރު ބަލަން ހުރި އީވާ ކުދި ކިޔާލިއެވެ.\n''ވަރަށް ފޫހިވޭ، އޭނައާ ހެދި ހުރިހާ ކަމެއް މިވަނީ، ދެން ރަނގަޅަށް އެއްވެސް ކަމަކަށް ސަމާލުކަން ނުދެވޭނެ، ބޮޑު އުނދަގުލެއް ކަހަލަ މީހެކޭ، އަހަރެން ކީއްކޮށްގެންތަ އޭނަގެ އުނދަގޫ އަހަންނަށް މިޖެނީ؟... އައި ހޭޓް ހިމް!...'' އީވާ ރުންކުރުވިއެވެ.\n''ދެން އެކަމާ އެހާ ބޮޑަށް ރުޅި ނާދެބަލަ، ރުޅި ގަދަ ވީމަ އީވްގެ ހަމަޖެހުން ގެއްލޭނީ، އީވް ރުޅި އައިސް ރަތްވެ ފަޅައިގެން ދިޔަޔަސް އޭނައަށް ގެއްލުމެއް ލިބޭނެތަ؟، ހަމަ އީވްއަށް އުނދަގޫ ވާނީ، ދެން އެންމެ ރަނގަޅު ވާނީ މިކަމާ ކުރިމަތިލުން... އޭނަ ބުނާއެއްޗަކަށް އަޅާލުމެއް ނެތި ކުރިއަށް ދިޔުން... ދެން އަދި ވާހަކައެއް ބުނެލަން ބޭނުން...'' ރައުހާ ވިސްނާލަމުން ވާހަކަދެއްކިއެވެ. އީވާއަށް ރައުހާ ބަލައިލިއެވެ. އޭނަ ބުނާ ވާހަކައިން އީވާ ރުޅިއައިސްދާނެތީ ފުރަތަމަކޮޅު ފަސްޖެހެވުނެވެ. ނަމަވެސް އިތުރު މަގެއް ފެންނަން ނެތުމުން އެޚިޔާލު ވެސް ހުށަހަޅަން ޖެހުނެވެ.\n''ކޮން ވާހަކައެއްތަ؟...'' އީވާއަށް އަހާލެވުނެވެ.\n''އީވްއަށް އެދުވަހު މާކިންއާ މެދު ކަންތައްކުރެވުނު ގޮތުން މަޢާފަށް އެދެން ވީއެއްނު، ކޮންމެވެސް އެކަކު މަޢާފަށް އެދިގެން ދޯ ތިދެމެދުގައި އޮތް މައްސަލަ ހައްލު......'' ރައުހާއަށް އޭނަގެ ޖުމްލަ ފުރިހަމަ ނުކުރެވެނީސް، ބުމަގޮށްޖަހާލަމަށްފަހު އީވާ ކުރިއަށް ހިގައިގަތެވެ. އޭނަ ނުރިހިއްޖެކަން އެއަމަލުން ހާމަކޮށްދިނެވެ.\nއީވާއަށް ބަލަން ހުރި ރައުހާ ގޮވާލިއެވެ. އަދި ވިސްނައިދޭން މަސައްކަތްކުރިއެވެ. ނަމަވެސް އީވާ އެއިން އެއްވެސް ވާހަކައެއް އަޑުއަހާކަށް ބޭނުމެއް ނުވިއެވެ.\n''ފުރަތަމަ އޭނަ ޖެހޭނީ އަހަރެން ގާތު މަޢާފަށް އެދެން...'' ފިޔަވަޅުތައް މަޑުޖައްސާލަމުން ފަސްއެނބުރި ރައުހާއަށް ބަލައިލި އީވާ ބުންޏެވެ. ''އޭނަގެ ގޯސް އަމަލުތައް ވިސްނި ފުރަތަމަ މަޢާފަށް އެދެން ޖެހޭނީ އޭނަ!''\n''އީވްއަށް ހީވޭތަ އޭނަ މަޢާފަށް އެދޭނެހެން؟، މަޢާފަށް އެދެން ބޭނުންވިނަމަ އެދުވަހު އެދުނީސް... ދެން ކޮންމެވެސް މީހަކު އިސްނެގީމަ ދޯ ރުޅިވެރިކަން ހައްލުކުރެވޭނީ... އީވްއަކީ ތިހާ ގޮތް ދޫ ނުކުރާ މީހެއް ނޫން، ވަޓް ހެޕެންޑް ޓު ޔޫ؟...'' އީވާއަށް އައިސްފައިވި ބަދަލުތަކާ މެދު ހައިރާންވެފައި ހުރި ރައުހާއަށް ސުވާލުކޮށްލެވުނެވެ.\nރައުހާގެ ސުވާލާމެދު އީވާއަށް ވިސްނާލެވުނެވެ. ތެދެކެވެ. އޭނައަކީ ކުރިން މިހާ ރުޅި ގަދަ މީހެއް ނޫނެވެ. ގޮތްދޫނުކުރާ މީހެއް ވެސް ނޫނެވެ. މިފަދަ ބަދަލުތަކެއް އޭނައަށް ކުއްލިޔަކަށް އައީ ކީއްވެގެން ހެއްޔެވެ؟ ރުޅިވެރިކަން އެހިތުގައި ވިންދުޖަހަނީ ކީއްވެގެން ހެއްޔެވެ؟ ހިތާއި ކިތަންމެ ވަރަކަށް ސުވާލުކުރިޔަސް ޖަވާބެއް ނުލިބުނެވެ.\n''އީވް، ތިންކް އެބައުޓް އިޓް!... މާކިން ކަހަލަ މީހަކަށް ނުވާން އީވް ޖެހޭނެއެއްނު މަސައްކަތްކުރަން!، ތިހެން އީވް އުޅުނީމަ އިތުރަށް ރުޅިގަދަ ވާނީ...'' އީވާގެ އަތުގައި ހިފާލަމުން ރައުހާ ބުނެލިއެވެ. އަދި މަޑުމަޑުން އެއަތްތިލައަށް ފިތާލީ އޭނަގެ ވާހަކަތައް ޤަބޫލުކުރާށޭ ބުނާ ފަދައަކުންނެވެ.\nރައުހާގެ ވާހަކަތަކާ މެދު އީވާއަށް ވިސްނާލެވުނެވެ. ނަމަވެސް ހިތާއި ސިކުނޑީގެ ކޯޅުން ގަނޑުގެ ސަބަބުން އެއްބަސްވުމަށްކަށް އާދެވޭ ގޮތެއް ނުވިއެވެ. އެކަމާ އިތުރަށް ވިސްނާކަށް ވެސް އޭނަ ބޭނުމެއް ނުވިއެވެ.\n''ދެން އިތުރަށް މިވާހަކަ ނުދައްކަމާ...'' އީވާ ބުނެލިއެވެ. އަދި ހިމޭންކަމާއެކު ދާން ހިނގައިގަތެވެ. ކަންބޮޑުވުމާއެކު އީވާއަށް ބަލަން ރައުހާއަށް ހުރެވުނެވެ.\n''ކިހިނެއްތަ މިވަނީ؟... ދެމީހުންގެ ދެމެދުގައި އިތުރު މައްސަލައެއް ނުޖެހިއްޖެއްޔާ ވެސް ރަނގަޅު...'' ރައުހާއަށް ހިތާހިތުން ބުނެވުނެވެ. ''އެމާކިން ވެސް ގޮތް ދޫކުރަން ވެއްޖެ ދޯ، އެހެރަ ބޮޑާކަމެއް ވެސް ދޯ، ހިނގިހާތަނަކުން ވެސް ނުދެކެން އެހާ ކިބުރުވެރި ފިރިހެނެއް، ތިމާއަށް ތިމާ ފެނިފަ ހުރި މީހެއް، އަނެއްކާ ކޮންކަހަލަ އާއިލާއަކުން އައިސް ހުރި ފިރިހެނެއްތަ އެއީ...''\nދެދުވަސް ފަހެވެ. އީވާއާއި މާކިން އަނގަޔަކުން ނުބުނެއެވެ. މިހާރު އީވާއަށް ޖެހެނީ މާކިން އިންނަ ގޮނޑިބަރީގައި އިށީންނާށެވެ. ގުރޫޕުތަކަށް ބަހާލެވުނު ފަހުން ތިބެން ޖެހެނީ އެގޮތަށެވެ. ކުޑަކުދިންނާ މެދު ކަންތައް ކުރާ އުސޫލު ގެންގުޅޭތީ އީވާ ހިތްހަމަނުޖެހުނެވެ. ކިތަންމެ ގިނަ ޝަކުވާތަކެއް ހިތުގައި ވިޔަސް ދުލާ ހަމައަށް ގެންނަން ނުކެރުނީ އިތުރަށް އޭނަ ދެކެ ޕުރޮފެސަރު ހިތްހަމަ ނުޖެހިދާނެތީއެވެ.\nއެއްގޮނޑިބަރިއެއްގައި އިންނަން ޖެހުނަސް އީވާ ގޮސް އިންނަނީ މޭޒުގެ ކޮޅުގައެވެ. އަނެއްކޮޅުގައި އިންނަނީ މާކިން އެވެ. ކްލާސް ހުރިހާ އެންމެންގެ ހަމްދަރުދީގެ ނަޒަރުތައް އޭނައަށް ހުއްޓޭކަން އީވާއަށް ފާހަގަ ވެއެވެ. ނަމަވެސް އެއިން ލިބޭނެ މަންފާއެއް ނެތުމުން އެކަމަށް އޭނަ ސަމާލުކަމެއް ނުދެއެވެ. މާކިންއާ ދިމާއަށް އޭނަ ރުޅިވެރިކަމާއެކު ބަލަމުން ދިޔައެވެ.\n''އެތުނބުޅީގެ ތެރެއަށް މެއްސެއް ވަނަސް ތާށިވެ މަރުވާނެކަން ޔަޤީން، ފަކުރުން ފުރިފަ ހުރި މީހާގަނޑެއް... ޗީޑި...'' ނޭވާގެ ދަށުން އީވާއަށް ބުނެވުނެވެ. ސިހުން ހިތަށް ވެރިވެގެން އައީ ކުއްލިޔަކަށް މާކިން އޭނައަށް ބަލައިލުމުންނެވެ. އޭނަ ސިއްރުސިއްރުން ބުނި ޖުމްލަ މާކިންގެ ކަންފަތާ ހަމައަށް ފޯރައިފިކަން ޔަޤީން ކުރެވުމުން އަވަސްއަވަހަށް ދުރުބަލަން ފެށިއެވެ. ލަދު ވެސް ގަންނަ ގޮތް ވިއެވެ. ހީވީ ވައްކަމެއް ކުރަން އުޅެނިކޮށް ވަގު ފަޅާއެރީހެންނެވެ. މާކިންގެ ކަންފަތް އެހާ ތޫނީ ކީއްވެގެން ބާވައޭ ވެސް އީވާގެ ހިތަށް އެރިއެވެ.\n''ބުނަންތަ ރަނގަޅު ވާހަކައެއް!، އަހަރެން ނުޖެހޭނެ އެހެން މީހުން ރުހޭ ގޮތަކަށް ހުންނާކަށް!...'' އީވާއަށް ރައްދުގައި މާކިން ބުނެލިއެވެ. ޒަމާންތަކަކަށްފަހު މާކިންގެ އަޑު އީވާގެ ކަންފަތާ ހަމައަށް ފޯރީ އެދަނޑިވަޅުގައެވެ. ވީފޫއްސެއްގެ ބޮޑުކަމުން ލޯމައްޗަށް އަރުވާލެވުނެވެ.\n'''ރުހޭ ގޮތަކަށް ނެތަސް، ސާފުތާހިރުކޮށް ހުރެވިދާނެ ދޯ؟... މިހާ އެހާ ނުތާހިރު... ޗީޑި!...'' ތުންފަތް ދަމާލަމުން އީވާ ބުނެލިއެވެ. އޭނަގެ ރާގު ހުރީ މާކިންއާއި ޖަދަލު ކުރުމަށެވެ. މާކިން އިތުރަށް ވާހަކަނުދެއްކުމުން ކާމިޔާބު ލިބިއްޖެކަމަށް އީވާ ދެކުނެވެ. ތުންފަތަށް ހިނިތުންވުމެއް ވެރިވީ ދެނެވެ. އެހެން އިންދާ ސިއްސައިގެން ދިޔައީ ކުއްލިޔަކަށް އޭނަގެ ގާތަށް މާކިން ޖެހިލުމުންނެވެ. ސިހުނުވަރުން ހަޅޭއްލަވައިނުގަނެވުނީ ހަމަ ކިރިޔާއެވެ.\nމާކިން ހީވަނީ އީވާއަށް ޖެއްސުންކުރަން އުޅުނުހެންނެވެ. އޭނަގެ އަމަލުތަކުން އެކަމަށް ހެކިވިއެވެ.\n''ކީއްވެ އަހަރެން ގާތަށް ތިއައީ، ކުރިން އިންތަނުގައި އިނދޭ...'' މާކިން އެހާ ގާތުގައި އިނުމުން އީވާއަށް އުނދަގޫ ވެއްޖެއެވެ. ނުރުހުމާއެކު ބަލައިލިއެވެ. އަދި އަތުން އިޝާރާތްކުރީ ދުރަށް ދިޔުމަށެވެ.\n''ނުދާނަން، އަހަރެންގެ ހުރި ނުތާހިރުކަން ފެންނާނީ އޭރުން ދޯ...'' މަލާމާތުގެ ހިނިތުންވުމަކާއެކު މާކިން ބުނެލިއެވެ. އީވާއަށް ރުޅިން ގޮސް އަރުންތެރޭން އަޑެއް ބޭރުކޮށްލެވުނެވެ.\n''ކީކޭ ހިތަށް އަރައިގެންތަ ތިއުޅެނީ؟... ދުރަށް ދާށޭ!...'' ދަތްކުނޑިވިކާލަމުން އީވާ ބުނެލިއެވެ. ރުޅިން ގޮސް ހޫނު އާވި އޭނަގެ ކަންފަތާއި ނޭފަތުން ބޭރުވަމުން ދިޔައެވެ.


SunOnline: Syria gai thibi Dhiveheen ithurah haaalugai jehi, Aadheys kuranee\nސީރިއާގައި ތިބި ދިވެހީން އިތުރަށް ހާލުގައި ޖެހި، އާދޭސް ކުރަނީ\nނަޖާހު މަސްއޫދު 24 Oct 2019, 08:51\nއިރު އުތުރު ސީރިއާގައި ހުންނަ އަލް ހައުލް ކޭމްޕްުގައި ތިބި އަންހެނުންތަކެއް --\nސީރިއާގައި ހަރަކާތްތެރިވަމުން ދިޔަ އައިއެސް ޖަމާއަތް ބަލިވެ، އެގައުމު އަމާންކަމުގެ މިސްރާބަކަށް ދަތުރުކުރަމުން ދަނިކޮށް، އިތުރު ހަމަނުޖެހުމެއްގެ ބަނަކަން މިހާރު ވަނީ އައިސްފަ އެވެ. އެއީ އެގައުމުގެ އިރުއުތުރުގައި ހަރަކާތްތެރިވަމުންދާ ކުރުދީ ހަނގުރާމަވެރީންނާ ދެކޮޅަށް ތުރުކީވިލާތުން އަސްކަރީ އޮޕަރޭޝަނެއް ފެށުމުންނެވެ. އެ އޮޕަރޭޝަނުގައި ހަމަލާ ބަދަލުކުރުން ހުއްޓިފައިވީ ނަމަވެސް، ދެން ވާނޭ ގޮތެއް ނޭނގި ސީރިއާގެ އަލް ހައުލް ކޭމްޕުގައި ތާށިވެފައި ތިބި ދިވެހީން ވަނީ ބިރުވެރިކަމެއްގެ ތެރެއަށް ވެއްޓިފަ އެވެ. އަދި ފިނި މޫސުން ގާތްވެފައިވާ އިރު، އެ މީހުންނަށް ރައްކާތެރިކަމަށް ބޭނުންވާ އަސާސީ ކަންތައްތައްވެސް ލިބިފައެއް ނެތެވެ.\nތުރުކީގެ ސޭފް ޒޯނާއި ކުރުދީންގެ ކޭމްޕުތައް\nއައިއެސް ޖަމާއަތަށް ނިސްބަތްވާ ގިނަ އަދަދެއްގެ އަންހެނުންނާއި ކުޑަކުދީން ތިބި ކޭމްޕުތައް ބަލަހައްޓަމުން ދަނީ އެ ޖަމާއަތް ބަލި ކުރުމުގައި އިސް ދައުރެއް އަދާ ކުރި ސީރިއަން ޑިމޮކްރެޓިކް ފޯސަސް (އެސްޑީއެފް)އިންނެވެ. ތުރުކީއިން ސީރިއާއަށް އެރުމުން، އެސްޑީއެފްއިން އެ ކޭމްޕުތަކަށް ދޭ އަހައްމިއްޔަތުކަން ވަނީ ކުޑަވެފަ އެވެ.\nއެސްޑީއެފްގައި އެންމެ އިސްކޮށް ހަރަކާތްތެރިވަނީ ކުރުދީ ގްރޫޕެއް ކަމަށްވާ ޕީޕަލްސް ޕްރޮޓެކްޝަން ޔުނިޓްސް (ވައިޕީޖީ) އެވެ. ތުރުކީއިން ދެކޭ ގޮތުގައި ވައިޕީޖީ އަކީ، 1980ގެ އަހަރުތަކުން ފެށިގެން ތުރުކީގައި ހަރަކާތްތެރިވަމުން އަންނަ، ވަކިވެގަންނަން އުޅޭ، ޓެރަރިސްޓު ގްރޫޕެއް ކަމަށްވާ ކުރުދިސްތާން ވޯކާސް ޕާޓީ (ޕީކޭކޭ)އާ ގުޅުން އޮންނަ ބައެކެވެ. އެހެންކަމުން، އެގައުމުގެ ބޯޑަރު ކައިރީގައި ކުރުދީ ދައުލަތެއް އުފެއްދިޔަ ނުދޭން، އެސްޑީއެފްއާ ދެކޮޅަށް ސީރިއާއަށް ވަނުމުގެ ވިސްނުން ތުރުކީއިން ގެންގުޅޭތާ މިހާރު އަހަރުތަކެއް ވެއްޖެ އެވެ. އޭގެ އިތުރުން، ދާހިލީ ހަނގުރާމައާ ހެދި ތުރުކީއަށް އައި ސީރިއާގެ ރެފިއުޖީން އަނބުރާ ގައުމަށް ފޮނުވާލަން ސީރިއާގެ އުތުރުގައި ސޭފް ޒޯނެއް ނުވަތަ އަމާން ސަރަހައްދެއް ގާއިމް ކުރަންވެސް ތުރުކީއިން ބޭނުންވެ އެވެ.\nސީރިއާގެ އިރު އުތުރުގައި ކޭމްޕުތަކާއި ޖަލުތައް --\nތުރުކީއަށް ފާއިތުވި ތަނުގައި ސީރިއާއަށް ނޭރިގެން އުޅުނީ އެމެރިކާއިން ފިޔަވަޅު އަޅާނެ ކަމުގެ އިންޒާރު ދިނުމުންނެވެ. އެއީ ހަނގުރާމައިގައި ވައިޕީޖީ އަކީ އެމެރިކާއިން ވާގިވެރިވި ޖަމާއަތަކަށް ވުމުންނެވެ. އެކަމަކު، އެކަމުގައި ގެންގުޅުނު ސިޔާސަތު ބަދަލު ކުރައްވައި އެމެރިކާގެ ރައީސް ޓްރަމްޕް ވަނީ ކުރުދީންނަށް "ބޭވަފާތެރި"ވެފައެވެ.\nއެއާއެކު، ތުރުކީއިން ވަނީ "ޕީސް ސްޕްރިންގް"ގެ ނަމުގައި އަސްކަރީ އޮޕަރޭޝަނެއް ފަށައި، ސީރިއާއަށް ސިފައިން ފޮނުވައިފަ އެވެ. ތުރުކީ ސިފައިންނާއި އެސްޑީއެފްއާ ދެމެދު ހަމަލާތައް ބަދަލު ކުރެވެން ފެށުމުން އޭގެ ސަބަބުން އެސްޑީއެފްއަށް މަޖުބޫރުވީ އެ މީހުންގެ ސަމާލުކަން ތުރުކީގެ ނުރަައްކަލާ ދިމާލަށް އަނބުރާލާށެވެ. އޭގެ ނަތީޖާއަކަށްވީ އެސްޑީއެފްއިން ބަލަހައްޓަމުން އަންނަ ކޭމްޕުތަކުގައި ތިބި ގާޑުންވެސް ހަނގުރާމައަށް ދިޔުމެވެ.\nމިހާރު ތުރުކީ އާއި އެސްޑީއެފްއާ ދެމެދު ފަސް ދުވަހުގެ ހަމަލާބަދަލު ކުުރުން ހުއްޓާލުމުގެ އެއްބަސްވުމަކަށް އާދެވި، ކުރުދީން ވަނީ ދެކުނަށް ފަހަތަށް ޖެހެން އެއްބަސްވެފަ އެވެ. މި ވަގުތަށް ހަމަލާ ބަަދަލު ކުރުން އޮތީ ހުއްޓިފަ އެވެ. އެކަމަކު، ކުޑަ ދުވަސްކޮޅެއްގެ ތެރޭގައި ހިނގައި ދިޔަ މި ކަންތައްތަކުގެ އަސަރު ކޭމްޕުތަކުގައި ތިބި މީހުންނަށް ވަރަށް ބޮޑަށް އެބަ ކުރެ އެވެ.\nކޭމްޕުތަކުގެ ހާލަތު އިންސާނީ ކާރިސާއަކާ ދިމާލަށް\nއަލް ހައުލް ކޭމްޕުގައި މީގެ ކުރިން 400 އެއްހާ ކުރުދީ ގާޑުން ތިބެއެވެ. އެކަމަކު، ތުރުކީ އޮޕަރޭޝަނާ އެކު ބައެއް ކުރުދީން ކޭމްޕް ދޫކޮށް ދިޔުމުން އެތަންތަނުގެ ސެކިއުރިޓީ އޮތީ ނާޒުކު ހާލަތެއްގަ އެވެ. އޭގެ އިތުރުން، ތުރުކީގެ އޮޕަރޭޝަނަށް ފަހު ކުރުދީން އެ ކޭމްޕުތަކަށް ދޭ އަހައްމިއްޔަތުކަން ކުޑަވުމުން ކޭމްޕުތަކުގައި ތިބި އަންހެނުންނާއި ކުޑަކުދީންނަށް ވަނީ އާންމު ހިދުމަތްތައްލިބެންވެސް ދަތިވެފަ އެވެ.\nކުރުދީ ހަނގުރާމަވެރިން: އަލް ހައުލް ކޭމްޕުތައް ފަދަ ކޭމްޕުތައް ބަލަހައްޓަނީ ކުރުދީން --\nއަލް ހައުލް ކޭމްޕުގައި މިހާރުވެސް 13 ދިވެހި އަންހެނުން އެބަ ތިއްބެވެ. އޭގެ ތެރެއިން ގިނަ އަންހެނުންގެ ދަރިންވެސް އެބަ ތިއްބެވެ. ދިވެހީންގެ ޖުމްލަ ގާތްގަނޑަކަށް 30 އަށް އަރާނެ އެވެ. އަލް ހައުލްގައި ތިބި ބައެއް އަންހެނުން އެ މީހުންގެ ދިވެހި ފިރިންނާ އެކު ސީރިޔާއަށް ދިޔަ ނަމަވެސް، ހަނގުރާމައިގައި އެ ފިރިން މަރުވެ، ހުވަފަތް ވުމުން އެހެން ހަނގުރާމަވެރިންނާ އިނދެ ބައެއް އަންހެނުންނަށް ދަރިން ވެސް ލިބިފައިވެ އެވެ.\nއާއިލާގެ މީހަކު އޮޅުވާލައިިގެން ހަދީޖާ، 28 (އަސްލު ނަމެއް ނޫން) ސީރިއާއަށް ގެންދިޔައީ 2015 ވަނަ އަހަރުގެ ތެރޭގަ އެވެ. ރައްގާ ސުންނާފަތިވުމުން، މި އަހަރުގެ ފެބްރުއަރީ މަހުގެ ތެރޭގައި އޭނާ ވަނީ ހިމާޔަތް ހޯދަން އަލް ހައުލް ކޭމްޕަށް ގޮސްފަ އެވެ. އަދިވެސް އޭނާ ހުރީ އެތަނުގަ އެވެ.\nހަދީޖާ "ސަން"އަށް ބުނީ، ތުރުކީއިން ސީރިއާއަށް އެރިފަހުން ކޭމްޕުގެ ހާލަތު ވަަރަށް ބޮޑަށް ގޯސްވެފައިވާ ކަމަށެވެ. އޭނާގެ އެންމެ ބޮޑު ކަންބޮޑުވުމަކީ ކޭމްޕުގައި ބޭހުގެ ދަތިކަން ކުރިމަތިވެފައި ވުމެވެ.\n"މީގެ ކުރިން މިތަނުގައި މަސައްކަތް ކުރި ޑޮކްޓާސް ވިތްއައުޓް ބޯޑާސްއިން މިހާރަކު ނާދޭ. އެހެންވެ ބޭސް ވަނީ ވަރަށް ބޮޑަށް މަދުވެފައި،" ހަދީޖާ ބުންޏެވެ.\nއަލް ހައުލްއަށް ކާބޯތަކެއްޗާއި އެހެނިހެން އަސާސީ ތަކެތި ސަޕްލައި ކުރަމުން ދިޔައީ ޔުނިސެފް އާއި ރެޑް ކްރޮސްއިން ކަމަށް އޭނާ ބުންޏެވެ. އެހެން ނަމަވެސް، ހަމަލާތައް ބަދަލު ކުރާތީ އެ އެހީ މިހާރު އެ ކޭމްޕަކަށް ނުލިބެ އެވެ. އަދި ކާބޯތަކެތި ލިބުމުގައި ދަތިވެފައިވާ ކަމަށް އޭނާ ބުންޏެވެ. ފެން ޓޭންކުތަކަށް ފެން ނޭޅުމުގެ ސަބަބުން ބައެއް ދުވަސް ދުވަހު ފެން ހޯދަންވެސް ދަތިވާ ކަމަށް އޭނާ ބުންޏެވެ. ހަދީޖާ ބުނި ގޮތުގައި ކައްކަން ބޭނުންވާ ތެޔޮވެސް ލިބެނީ ވަރަށް މަދުންނެވެ. ތެޔޮ ލިބެންޏާ ލިބެނީވެސް ވަރަށް އަގުބޮޑު ކޮށެވެ.\nއަލް ހައުލްގައި ދިވެހީން އުޅެނީ ފޮތި ޓެންޓު ޖަހައިގެންނެވެ. އެކަމަކު ފައިސާ ހުންނަ ބައެއް މީހުން އެހެން ބާވަތް ބާވަތުގެ ޓެންޓުތައް ޖަހައިގެން އުޅެ އެވެ. ކުރިއަށް އޮތީ ފިނި މޫސުމެވެ. ފިނިމޫސުމުގައި ފިނިހޫނުމިން ބައެއް ފަހަރު ސުން ޑިގްރީއަށް ވުރެ ދަށަށް ވެއްޓެ އެވެ. ހަދީޖާ ބުނި ގޮތުގައި މިހާރު ފިނި މޫސުމުގެ ނިޝާންތައް ދަނީ ފެންނަމުންނެވެ. އެގޮތުން ވާރޭވެސް ވެހޭ އިރު، ވާރޭއިން ރައްކާތެރިވުމަށް ޓެންޓު މަރާމާތު ކުރުމަށް ބޭނުންވާ ތަކެތިވެސް އަދި ލިބިފައި ނުވާ ކަމަށް އޭނާ ބުންޏެވެ. އަދި ފިނިން ރައްކާތެރިވާން ބޭނުންވާ ރަޖާ ފަދަ ތަކެތިވެސް ފޯރުކޮށްދީފައި ނުވާ ކަމަށް ބުންޏެވެ.\nއިރު އުތުރު ސީރިއާގައި ހުންނަ އަލް ހައުލް ކޭމްޕް: މި ކޭމްޕުގައި ތިރީހަކަށް ދިވެހީން އުޅޭ --\nބައިނަލްއަގުވާމީ މަސްރަހު ދިރާސާ ކުރާ މުހައްމަދު ޖަވާދު ޔޫސުފު ވިދާޅުވީ އިންސާނީ އެހީ ލިބުމުގައި ދަތިވެފައިވާ ކަމަށް ބުނެ، ހަދީޖާ ދެއްކި ވާހަކަތަކަކީ ހަގީގީ ވާހަކަތަކެއް ކަމަށް ގަބޫލު ކުރެވޭ ކަމަށެވެ.\n"އެ ސަރަހައްދުގައި އެ އޮތީ ހަނގުރާމައިގެ ހާލަތު އަދި އެ އޮތީ ވަގުތީ ގޮތުން ހަމަލާތައް ބަދަލު ކުރުން ހުއްޓާލާފައި. ހަނގުރާމައިގެ ހާލަތުގައި އޮއްވައެއް އދ.ގެ ނޯމަލް ޑެލިވަރީ ސިސްޓަމް ވޯކެއް ނުކުރާނެ،" ޖަވާދު ވިދާޅުވި އެވެ.\nއަލް ހައުލްގައި ތިބި ދިވެހީންގެ ގިނަ ބަޔަކު އަނބުރާ ރާއްޖެ އަންނަން ބޭނުންވެ އެވެ. އެކަމަކު، އެ މީހުން ގެނައުމާ މެދު ރާއްޖޭގައި ދެބަސްވުންތަކެއް ވަނީ އުފެދިފަ އެވެ. އެއްބަޔަކު ބުނަނީ އެއީ ދިވެހި ރައްޔިތުން ކަމަށްވުމުން އެ މީހުންނަށް އަޅާލައި އަނބުރާ ގައުމަށް ގެންނަން ޖެހޭނެ ކަމަށެވެ. އަނެއް ބަޔަކު ބުނަނީ، އެ މީހުން ސީރިއާާއަށް ދިޔައީ އަމިއްލަ އިހްތިޔާރުގައި ކަމަށާއި، އެ މީހުންގެ ތެރޭގައި ހައްދުފަނައަޅާފައިވާ ފިކުރުގެ މީހުން ތިބުން އެކަށީގެންވާ ކަމަށެވެ. އަދި އެ މީހުން ރާއްޖެއަށް ގެނައުން ރައްކާތެރި ނޫން ކަމަށް ވެސް ބުންޏެވެ.\nސަރުކާރުން ވަނީ އެ ދިވެހީން އަނބުރާ ގެންނާނެ ކަމަށް ބުނެފަ އެވެ. އެކަމަކު، މުޖުތަމައުއަށް ނެރުމުގެ ކުރިން އެ މީހުން ރިހެބިލިޓޭޓު ކުރަން ބޭނުންވާ ކަމަށް ސަރުކާރުން ބުނެ އެވެ. އެފަދަ ރިހެބިލިޓޭޝަން ސެންޓަރެއް އެއް އަހަރު ދުވަސް ތެރޭގައި ގާއިމް ކުރަން ސަރުކާރުން ވަނީ އަމާޒު ހިފައިފަ އެވެ.\nހަދީޖާ ހުރީ އަލް ހައުލް ކޭމްޕު ދޫކޮށް ދެވޭނެ ދުވަހެއްގެ އިންތިޒާރުގަ އެވެ. އެކަމަކު، އެ ދުވަހުގެ ކޮޅެއް ނުފެންނާތީ އޭނާ ހުރީ މާޔޫސްވެފަ އެވެ.\n"ދިވެހި ސަރުކާރުން ބުނަމުން ދަނީ ގެންނާނީ އަންނަ މަހުއޭ، އަންނަ މަހުއޭ. އެކަމަކު، އެ ދުވަހެއް ނާދޭ،" ހަދީޖާ ބުންޏެވެ.\nއެކަމަކު މިވަގުތަށް އެންމެ ބޮޑު ކަންބޮޑުވުމަކީ ދިވެހިންގެ ހާލަތު އިތުރަށް ގޯސްވުމެވެ.


Actor Vicky Kaushal Covid-19 Ah Fassi Vejje - Vaguthu\nކޮވިޑް ފައްސި މަދު، ނަމަވެސް ކުރިއަށް އޮތީ ބިރު! - 18 ގަޑިއިރު ކުރިން\nއެކްޓަރ ވިކީ ކޯޝަލް ކޮވިޑަށް ފައްސިވެއްޖެ\n6 ދުވަސް ކުރިން ( އޭޕްރީލް 6, 2021 )\nއިންޑިއާއަށް ކުރިމަތިވެފައިވާ ކޮވިޑްގެ ދެވަނަ ރާޅުގައި އެތައް ބޮލީވުޑުގެ ފަންނާނުންނެއް ކޮވިޑަށް ފައްސިވަމުންދާ އިރު މި ލިސްޓަށް އެންމެ ފަހުން އެއްކޮށްލަން ޖެހެނީ އެކްޓަރ ވިކީ ކޯޝަލްއެވެ.\nމިއަދު ހެނދުނު މީސް މީޑިއާގައި ހިއްސާ ކޮށްފައިވާ ޕޯސްޓެއްގައި ވިކީ ބުނެފައިވަނީ އޭނާ ކޮވިޑަށް ފައްސި ވެފައިވާ ކަމަށާއި އަދި ގޭގައި ކަރަންޓީނުގައި ހުރި ކަމަށެވެ.\n''ދަ ސާޖަރިކަލް ސްޓްރައިކް'' ގެ އެކްޓަރ އިންސްޓަގުރާމުގައި ހިއްސާ ކޮށްފައިވާ ޕޯސްޓުގައި ބުނެފައިވަނީ ރައްކާތެރި ކަމުގެ ހުރިހާ ފިޔަވަޅެއް އަޅައިގެން އުޅުމުން ވެސް ކޮވިޑް-19 އަށް ފައްސި ވެފައިވާ ކަމަށެވެ. ގަވާއިދުގެ މަތިން މިހާރު ވިކީ ހުރީ ގޭގައި ކަރަންޓީނުގައި ކަމަށާއި ޑޮކްޓަރ ދީފައިވާ ބޭސްތައް ވެސް ބަރާބަރަށް ކައި ހަދަމުންދާ ކަމަށް ވެސް ވިކީގެ އިންސްޓަގުރާމުގައި ލިޔެފައިވެއެވެ.\nފާއިތުވި ދުވަސްތަކުގައި ވިކީއާއި ދިމާވެފައިވާ އެންމެން ވެސް ވީއެންމެ އަވަހަކަށް ކޮވިޑް ޓެސްޓް ހެދުމަށާއި ރައްކާތެރިވެ އުޅުމަށް ވެސް ވިކީގެ އިންސްޓަގުރާމު ޕޯސްޓުގައިވެއެވެ.\nވިކީގެ މި ޕޯސްޓާއި އެކު އޭނާގެ ސަޕޯޓަރުންގެ އަވަސް ޝިފާއަށް އެދި ކޮށްފައިވާ ކޮމެންޓްތައް އަންނަން ފެށިއެވެ. މީގެތެރޭގައި ބައެއް ފަންނާނުން ވެސް ހިމެނެއެވެ. ސޯފީ ޗައިދަރީ، ފާތިމަތު ސަނާ ޝެއިޚް، މުކޭޝް ޗާބްރާ ފަދަ ފަންނާނުން ހިމެނެއެވެ.\nވިކީ ކޯޝަލްގެ އިތުރުން މިއަދު ހެދުނު ބަތަލާ ބޫމީ ޕެނޭކަރު ވެސް ވަނީ ކޮވިޑަށް ފައްސިވެފައެވެ. އިންސްޓަގުރާމުގައި ކޮށްފައިވާ ޕޯސްޓުން ބޫމީ ފައްސިވެފައިވާ ޚަބަރާއި އެކު އޭނާގެ ސަޕޯޓަރުން ވެސް އަވަސް ޝިފާއަކަށް އެދި ކޮމެންޓް ކޮށްފައިވެއެވެ.\nމިސްކިތްތަކުގައި މިރެއިން ފެށިގެން ތަރާވީސް ނަމާދު ކުރަން ފަށާނެ - މިނިސްޓަރ\nކޮވިޑް-19: އަވީގައި ގިނަ ވަގުތު އުޅޭނަމަ މަރުވުމުގެ ފުރުސަތު ކުޑަ- ދިރާސާ\nކޮވިޑަށް ފަހު އެންމެ އަވަހަށް އިގްތިސާދު ކުރިއަރާ ގައުމުތަކުގެ ލިސްޓުގެ ކުރީގައި ރާއްޖެ


Democracy: Dhivehinge aa Dheenbaa.? - 02 | Fenvaru Online\nޑިމޮކްރަސީ: ދިވެހިންގެ އައު ދީން ބާ...؟ ދެވަނަބައި\n20:00 - 30 އޭޕްރީލް 2020 -0ކޮމެންޓް\nހުޅަގުން އެބައި މީހުންގެ މި ފިކުރު އިސްލާމީ މުޖުތަމަޢުގައި ފެތުރުމުގެ ހަޤީޤީ ބޭނުމަކީ މުސްލިމުން އެބައިމީހުންގެ ވަރުގަދަ އިލާހީ އަޤީދާއާއި ދުރުކޮށް ނިކަމެތިކުރުމެވެ. އަދި އެ ނިކަމެތިކަމުގެ ބޭނުންހިފާ އެބައިމީހުންގެ ބާޠިލް އަޤީދާއަށް މުސްލިމުން ގެންދިއުމެވެ.\nޑިމޮކްރަސީގެ މައިގަނޑު އަސާސްތަކަކީ އާންމު ސިކުނޑިއަކުން ވިސްނާލާއިރު އެގައި މާބޮޑު އުނިކަމެއް ފެންނާނޭ އަސާސްތަކެއް ނޫނެވެ. ނަމަވެސް ހުޅުވިފައިވާ ސިކުނޑިއަކުން ފުންކޮށް ވިސްނާލާއިރު އެ ނިޒާމުގެ މައިގަނޑު އަސާސަކީ އަޅުތަކުންގެ ވެރި ރައްބުގެ މައްޗަށް އިންސާނީ ފިކުރާއި ވިސްނުން އިސްކުރުމުގެ ނިޒާމެއްކަމުގައި ޤަބޫލުކުރެވޭނެއެވެ.\nޚުދު އަޅުގަނޑުމެންގެ މި ދިވެހިރާއްޖޭގެ މިހާރުގެ ވެރިކަމުގެ ނިޒާމަށް ނަޒަރުހިންގާ ހާވާބަލާލާއިރު އެކަމުގެ އެތަކެެއް މިސާލުތައް އެއޮތީ ދިމާ މެންދުރުގެ އިރުފަދައިން ފެންނާށެވެ. އިސްލާމުންނާއި އެންމެހާ އިންސާނުން ޚަލްޤުކުރެއްވި ﷲ سبحانه وتعالى އަމުރުކުރައްވަނީ ރަލާއި، ޒިނޭއައި، ރިބާ ފަދަ ފާހިޝް ޢަމަލުތަކުން ދުރުހެލިވުމަށެވެ. ނަމަވެސް މި ޑިމޮކްރަސީ އަޅުގަނޑުމެންނަށް މަގު ދައްކަނީ އަދި މި ޑިމޮކްރަސީ ދީނުގެ ފާދިރީން އެދީނުގެ އަހުލުވެރިންނަށް މަގުދައްކަނީ ކޮންމެވެސް ޤަވައިދެެއް ނުވަތަ އުޞޫލުތަކެއްގެ ދަށުން، ރާ ބުއިމާއި، ވިއްކުމާއި، ޒިނޭ ޚާނާތައް ހިންގުމާއި، ރިބާ ކެއުން އެއީ އެންމެ ރަނގަޅުކަމެއްގެ ގޮތުގައެވެ.\nއިންސާނުންނާއި މުޅި ކާއިނާތުގެ ވެރި ރައްބު އަމުރުކުރައްވަނީ ލަވަޔާއި މިއުޒިކާއި، ނާޗަރަންގީ ކުޅުމާއި، ދެޖިންސް މަސްހުނިވެ ނިވަލެއްނެތި އުޅުމަކީ ފާހިޝްކަމުގެ ދަޮރުތައް ހުޅުވުމުގެ މަގެއްކަމުގައެވެ. ނަމަވެސް ޑިމޮކްރަސީ ދީނުގެ ފާދިރީން އެދީނުގެ އަޅުވެރިންނަށް މިކަންކަމަކީ ޒީނަތްތެރިކަމެއްކަމުގައްޔާއި ދުނިޔޭގެ ތަހުޒީބުގެ ރަމްޒެއްކަމުގައްޔާއި، ކުރިއެރުމާއި، އަޚްލާގު ރަނގަޅުވެ ދަރިންގެ ސިކުނޑި ހުޅުވިގެންދިޔުމުގެ އަސާސްކަމުގައި ދަނީ ބުނެދީ އެގޮތުގައި ސިޔާސަތުތައް ކަނޑައަޅަމުންނެވެ. އިންސާނުންނާއި ކާއިނާތު ޚަލްޤުކުރެއްވި މަތިވެރި އިލާޙް އަމުރުކުރައްވަނީ ދީނުގެ މަތިވެރި ޝިއާރުތައް ރައްކާތެރިކުރުމަށެވެ.\nނަމަވެސް މިދީނުގެ އަޙުލުވެރިން ބުނަނީ ދީނުގެ މަތިވެރި ޝިއާރުތައް އެބައިމީހުންގެ ކޮށި ސިކުނޑިން ތައްޔާރުކޮށްފައިވާ ކޮންމެވެސް ޤަވައިދެއްގެ ދަށުން ރަމްޒީކަމެއްގެގޮތުގައި ކޮށް ނިންމާލާ ދުނިޔަވީ ފައިދާއެއް ހާޞިލްކުރުމަށެވެ. އެބައިމީހުން ދީނުގެ މަތިވެރި ޝީއާރުތައް ވިޔަފާރު މުދަލެއްގެ ގޮތުގައި ދުނިޔެ ހޯދުމަށްޓަކައި ވިއްކާލަނީއެވެ.\nއޭ ޑިމޮކްރަސީ ދީނުގެ އަޙުލުވެރިންނޭވެއެވެ. އަދި އެދީން ފެތުރުމަށް ހުޅަނގުގެ ތަމައްދުނުން ފެންވަރައިގެންތިބި ފާދިރީންނޭވެއެވެ. ހޭއަރާށެވެ. ނޫނީ ޝައްކެތްނެތި ތިބާ ހޭ އަރާނޭދުވަހުން ތިބާއައް މަންފާއެއް ނުކުރާނެއެވެ. ދުނިޔޭގެ ދިރިއުޅުމަކީ ތިމާއަށް އިޚްތިޔާރު ލިބިގެންވާ ހުވަފެނެކެވެ. އެ ހުވަފެންތަކުގައި ތިބާއަށް ބޭނުންކުލައެއް، ބޭނުން ޒީނަތްތެރިކަމެއް، ބޭނުން ލައްޒަތެއް ހާޞިލް ކުރެވިދާނެއެވެ. ނަމަވެސް ހަޤީޤީ ދުނިޔެއަށް ހޭލެވޭ ދުވަހު ތިބާ ކުރި ޢަމަލަކަށް މެނުވީ ޖަޒާއެއް ނުދެވޭނެއެވެ.\nތިބާއާއި ތިބާގެ ދަރިން ނަރަކައިން ސަލާމަތްކުރުމަށް ޑިމޮކްރަސީއަކުން ފައިދާއެއް ނުކުރާނެއެވެ. އެދުވަހުން ޑިމޮކްރަސީގެ ތިމަތިވެރި އުޞޫލުތައް ބޮލާލާޖަހަން ތިބާއަށް މަޖުބޫރުވާނެއެވެ. ފާފަވެރިއަޅުންނަށް އެދުވަހުން އަޤުލަބިއްޔަތު ލިބިފައިވީނަމަވެސް އެމީހުން ކިތަންމެ ބޭނުމަސް އެމީހުންނަށް ޞާލިޙް އަޅުވެރިންނަށް ކަނޑައަޅުއްވާފައިވާ ސުވަރުގެއަކަށް ނުވަދެވޭނެއެވެ.\nޑިމޮކްރަސީގެ ނަމުގައި އިސްލާމުންގެ މަތިވެރި މަންހަޖު، މަތިވެރި އަޤީދާ ނެތިކޮށްލާ މި ދުނިޔޭގައި މުސްލިމުންގެ ގަދަރު ކުޑަކޮށްލުމަށް ތިބަތިބާމެންގެ އަނގައިން ބޭރުވާ ކޮންމެ ލަފްޒެއް އެދުވަހުން ތިބާގެ އަނގަޔަށް އަނބުރާ ވަންނާނެއެވެ.\nމުސްލިމުންގެ ނަމުގައި ޝަހާދަތުގެ ދެކަލިމަ ކިޔާހާލު އެއާއިމެދު ތިމާގެ ހިތުގައި ގަދަރެއް ލޯތްބެއް ނުވާނަމަ، އަދި ތިބާގެ ޢަމަލުން އެކަން ފެނިގެން ނުދާނަމަ އެއީ ހަމަ ޔަޤީނުންވެސް ތިބާގެ އަންނަންއޮތް ދުނިޔޭގެ ދިރިއުޅުން ބަރުބާދުކޮށްލުމުގެ މަގުކަމުގައި ނޫނީ ނުވާނެއެވެ. އަދި ދަންނާށެވެ. މި ދީބުގައި ހައްޤުގެ މަގުގައި އިސްލާމްދީނުގެ މަތިވެރި އުޞޫލުތަކުގައި ސާބިތުވެތިބި ދިވެހިދަރިން އެބަ ތިއްބެވެ.\nތިބާގެ ކޮންމެ ފިޔަވަޅެއް އަދި ތިބާ އަނގައިން ބޭރުކުރާ ކޮންމެ ލަފްޒަކަށް އެމީހުން ތިބީ ފާރަވެރިވެގެންނެވެ. އެކަންކަމަށް ލޯމަރައިލައިގެން ނުތިބޭނަމެވެ. ހައްޤުގެ މަގުގައި ޖާނާއި މާލުން ޤުރުބާންވާ ތައްޔާރައްތިބި ދިވެހި ދަރިން މި ފަސްގަނޑުގައި މަދުނުވާނޭކަން ތިބާ ދަންނާށެވެ.\nއޭ ދިވެހި ލޮބުވެތި ރައްޔިތުންނޭވެ. ލޮބުވެތި މުސްލިމް އަޚުންނާއި އުޚްތުންނޭވެ. ފާރަވެރި ވާށެވެ. ޔަހޫދިންނާއި ނަޞާރާއިން އެމީހުންގެ މި ފިކުރީ ހަނގުރާމައާއިގެން ނުކުމެ އެތަކެއް މުސްލިމް މުޖުތަމަޢުތަކެއް މީގެކުރިން ވަނީ ފަސާދަކޮށްފައެވެ.\nތުރުކީވިލާތާއި، ތޫނިސްފަދަ އިސްލާމީ ބޮޑު ބޮޑެތި ތަހުޒީބުތައް އެބައިމީހުންވަނީ މި ހަނގުރާމައިގައި އަޅުވެތިކޮށްފައެވެ. މިއަދު އަޅުގަނޑުމެން އިޒްރޭލާއި ހުޅަނގުގެ މި ހަނގުރާމައިގައި ޖެހިފައިވާއިރު އެ ކަންކަމުން އިބްރަތް ލިބިގަތުމަކީ ވަރަށް ބޭނުންތެރިކަމެކެވެ.\nއެ ހާދިސާތަކުގެ ޚަބަރުތައް ތިޔަ ލޮބުވެތި އަޚުންނާއި އުޚްތުންނާއި ކުރިޔަށްހުރި ލިޔުންތަކުގައި ހިއްސާކުރެވޭތޯ ﷲ ގެ ވާގިފުޅާއިއެކު މަސައްކަތްކުރާނަމެވެ. މިއަދު ދިވެހި ރާއްޖޭގެ ތަޢުލީމީ ނިޒާމު ފުނޑުފުނޑުކޮށް ހުޅަނގުގެ ފަލްސަފާ ތަޢުލީމީ މަންހަޖުގައި ހިމެނުމަށް ކުރެވެމުންދާ މަސައްކަތްތަކަކީ މިހަނގުރާމަ ވަރުގަދަ ވަމުންދާކަމުގެ ހެއްކެކެވެ.\nއިސްލާމީ ތަރުބިއްޔަތާއި ދަރިވަރުން ދުރުކޮށްލުމަށް އެމީހުން ފަށާފައިވާ މަސައްކަތް މިއަދު މިވަނީ މެކުހަށް ޖަހާފައެވެ. ދުނިޔަވީ ތަޢުލީމަކީ އިސްލާމްދީން މަނާކުރާ އެއްޗެއްކަމުގައި އެބައިމީހުން ސިފަކުރާކަމީ ދީނުގެ އަލިފުބާވެސް މި ބައިވަރުތަކަށް ނޭންގޭކަމުގެ އަލިގަދަ ހެއްކެކެވެ. ނަމަވެސް އަޅުގަނޑުމެން ދުނިޔަވީ ތަޢުލީމް ޙާޞިލްކުރުމުގެ މަޤްޞަދާއި އެބައިމީހުންގެ މަޤްޞަދު ވަރަށް ތަފާތެވެ.\nއަޅުގަނޑުމެންގެ މަޤްޞަދަކީ، އެގޮތުގައިވެސް ﷲ ގެ ރުހިވޮޑިގަތުން ހޯދާ ދުނިޔޭގައި އެކަލާނގެ ދީން ފެތުރުމެވެ. އަދި ކިއެއްހެއްޔެވެ. އެކަކު އަނެކަކަށް އިޚްތިރާމްކުރާ، އެކަކުގެ ފުށުން އަނެކާއަށް ރައްކާތެރިކަން ލިބިގެންވާ މުޖުތަމައެއް ބިނާކޮށް ދުނިޔެ އާއި އާޚިރަތުގެ މާތްކަން ލިބިގަތުމެވެ.\nލޮބުވެތި ދިވެހި އަޚުންނާއި އުޚްތުންނޭވެ. ތިޔައިން ކޮންމެ މީހަކީވެސް މަސްޢޫލުވެރިއެކެވެ. އެމީހުއްގެ ބެލުމުގެ ދަށުގައިވާ ބަޔަކަށާއި ތަކެެއްޗަށް މަސްޢޫލުވާންޖެހޭ މީހެކެވެ.\nވީއިރު އަޅުގަނޑުމެންގެ ތުއްތު ދަރިންނާއި، މުޅި މުޖުތަމަޢު ސަލާމަތްކޮށް ޑިމޮކްރަސީ ދީނުގެ ނުބައި އޮއިވަރުން މި ޖީލު ސަލާމަތްކުރުމަކީ ތިޔައިން ކޮންމެ ފަރުދެއްގެ ޒިންމާއެކެވެ. ތެދުވެރިކަމާއި އެކު ބަހާއި އަމަލުން ހައްޤުގެ މަގުގައި ޖިހާދުކުރުމަށް ލިބޭ މިފަދަ ފުރުޞަތުތަކަކީ ﷲ ގެ ހަޞްރަތުން ކުރިމަތިވާ އިމްތިޚާންތަކެކެވެ.\nއެކަމުގައި ކުރިހޯދަނީ ކޮންބައެއްތޯ ބެއްލެވުމަށްޓަކައެވެ. ކޮންމެ ހެޔޮކަމެއްގެ އަޖުރު ﷲ ގެ ރަޙްމަތުން އެތައްގުނައަކަށް އިތުރުކުރައްވައެވެ. ފުރުޞަތުގެ ބޭނުން ހިފާށެވެ. ތިބާއާއި ތިބާގެ އަޙުލުވެރިން ނަރަކައިން ސަލާމަތްކުރާށެވެ. މުނާފިގުންގެ ސިފައިން ސިފަ ލިބިނުގަންނާށެވެ.\nދީނީ ވާހަކަދީނީ މައުމޫތުޑިމޮކްރަސީ\nސަހަރާގެ ތެރެއިން ލިބުނު ޢިބްރަތް


ޢިބްރަތުން ފުރިގެންވާ ފިލާވަޅެއް!: ފަޤީރުކަމުން އެއްލައިލި މީހާ މަލްޓިމިލިއަނަރަކަށްވެ އަންހެނަކަށް ދިމާވި ހިތްދަތި ކަންކަމުގެ ވާހަކަ-\nޝާޒްލީ ތަނަވަސް ޢާއިލާއެއްގެ ހުރި ހަމައެކަނި އަންހެން ދަރިފުޅެވެ. އޭނާގެ އެންމެ ބޮޑު އުންމީދަކީ ވަރަށް ތަނަވަސް ފިރިހެނަކާއި ކައިވެނިކުރުމެވެ. އެއުންމީދުގައި ހުއްޓާ އޭނާއާއި ކައިވެނިކުރަން ކުރިމަތިލީ ޒުވާނާއަކީ ވަރަށް ފަޤީރު ޒުވާނެކެވެ. ވަރަށް ކުޑަ މުސާރައެއް ލިބޭ ޒުވާނެކެވެ.\nއޭނާއަށް ޝާޒްލީ ދިން ޖަވާބަކީ "ކަލޭގެ 1 މަސް ދުވަހުގެ މުސާރައަކީ އަހަރެންގެ 1 ދުވަހުގެ ޚަރަދަށްވެސް ފުދޭނެ ޢަދަދެއް ނޫނެވެ. އަހަރެންގެ ބަދަލުގައި ކަލޭގެ ފެންވަރުން އަންހެނަކު ހޯދާށެވެ!"\nއެއިގެ 10 އަހަރުފަހެވެ. އިއްތިފާޤަކުން ޝޮޕިންގ މޯލަކުން ދެމީހުން ބައްދުލުވުމުން ފުރަތަމަވެސް ޝާޒްލީ ބުނީ އޭނާ ކައިވެނިކޮށްފިން ކަމަށާއި ފިރިމީހާއަށް މަހަކު މިހައި ގިނަ ޑޮލަރު ލިބޭ ކަމަށެވެ. އަދި އެވަރު ކަލެއަށް ހޯދިދޭނެތޯވެސް ސުވާލުކުރިއެވެ.\nއޭނާ ޖަވާބެއް ނުދެއެވެ. ލޮލުން ފެން އައިސްފައި ބަލަހައްޓައިގެން ހުރީއެވެ.\nއެވަގުތު ޝާޒްލީގެ ފިރިމީހާ އައިސް ވަރަށް އަދަބުވެރިގޮތަކަށް ފިރިހެން މީހާއާއި ސަލާމްކުރުމަށްފަހު "ބޮސް! މިތާކުރައްވަނީ ކީއްތޯ؟" ސުވާލުކުރުމުން ޝާޒްލީ ދިއައީ ސިއްސައިގެން ނެވެ. އެވަގުތު "ހަމަބަލައިލަނީ" ކަމަށްބުނެފައި އޭނާ ދިއުމުން ފިރިމީހާ ކިޔައިދިނެވެ.\n"އެއީ އަހަރެންގެ ބޮސްއެވެ. އަހަރެން މިހާރު މަސައްކަތްކުރާ 100 މިލިއަން ޑޮލަރުގެ މަޝްރޫޢަކީ އޭނާގެ މަޝްރޫޢެކެވެ. އަހަރެން މިއަދާކުރަނީ އޭނާގެ ވަޒިފާއެވެ."\nދެމަފިރިން އެކުގައި ގޮސް ކޮފީއެއް ބޯން އިށީނދެފައި ފިރިމީހާ ކިޔައިދިނެވެ.\n"އަހަރެންގެ ބޮސްއަކީ ވަރަށް މަޑުމައިތިރި މީހެކެވެ. މާގިނަ ވާހަކައެއް ނުދައްކާނެއެވެ. ނަމަވެސް ކުންފުނީގެ ހުރިހާ މުވައްޒިފުންނަށް ވަރަށް ހެޔޮވާނެއެވެ. ފަޤީރުންނަށް އެހީތެރިވާނެއެވެ. އެހެންވެ އޭނާގެ ވިޔަފާރިދަނީ ވަރަށް ބާރަށް ކުރިއަރަމުންނެވެ. މިހާރު އޭނާއަކީ ފާހަގަކޮށްލެވޭ މަލްޓި މިލިއަނަރެކެވެ.\nއަދިވެސް އޭނާ ކައިވެންޏެއް ނުކުރެއެވެ. އޭނާ އެންމެ ލޯބިވެގެން ލޯބި ހުށަހެޅި އަންހެން މީހާ އޭނާ އާއި ކައިވެނި ނުކުރީ އެއިރު އޭނާ ފަޤީރުކަމުންނެވެ. ތަނަވަސްކަން ލިބޭތޯ އެހައިބޮޑަށް އޭނާ މަސައްކަތްކުރީ އެ ސަބަބަށްޓަކައެވެ. ބޮސް އަދިވެސް އެހުންނަނީ އެއަންހެން މީހާގެ ހަނދާނުގައެވެ. އަޅެ އެއަންހެން މީހާ ބޮސް އާއި ކައިވެނިކުރިނަމަ މިއަދު ކިހާ މުއްސަނދި އަންހެނަކަށްވީސް ހެއްޔެވެ؟"\nދޭނެ ޖަވާބެއް ޝާޒްލީ އަތަކު ނެތެވެ. ނުވަތަ ޖަވާބެއް ނުދެވުނެވެ. އެއަންހެނަކީ ތިމާކަމަށް ބުނުމުގެ ހިތްވަރެއްވެސް ނުލިބުނެވެ. އެހެންވެ މަޑުމަޑުން އިނީއެވެ.\nއެއިގެ 2،3 ދުވަސް ފަހުން ބޮސް އާއި ބައްދަލުވުމުން މުވައްޒިފަށް ނަޞޭޙަތެއް ދިނެވެ. "ދުނިޔޭގެ ތަނަވަސްކަމަށް ދަހިވެތިވެގެން ބޮޑެތި ޚަރަދުތައްކުރާ އަނބިންނާއިއެކު ދިރިއުޅޭއިރު ވަރަށް ބޮޑަށް ސަމާލުކަންދޭންވާނެއެވެ. ލިބޭ މުސާރައެކުގައި އަނބިމިހާގެ އަތްމައްޗަށް ދޫކޮށްލާކަށް ނުވާނެއެވެ. ބައެއް ރައްކާކުރަންވާނެއެވެ. ކަމެއް ދިމާވެގެން ލިބޭ އާމްދަނީ މަދުވާދުވަހު ވަކިވާނެއެވެ. އެއިރު އަތުގައި އެއްވެސް ފައިސާއެއް ނެތްނަމަ ކުރިހާ މަސައްކަތެއް ބޭކާރުވީއެވެ. މަގުމަތިވެސްވާނެއެވެ."\nބޮސްގެ މިނަޞޭޙަތާއި ގުޅިގެން ކަލީމްގެ ހިތުގައި ސުވާލުތަކެއް އުފެދުނެވެ. އޭނާގެ އަނބިމީހާގެ ސިފަތައް ބޮސްއަށް އެނގުނީ ކީއްވެގެން ހެއްޔެވެ؟\nކަލީމް އެދުވަހު ގެއަށް ގޮސް އަނބިމީހާއަށް މިވާހަކަތައް ކިޔައިދިނެވެ. އަދި ބޮސް ކުއްލިއަކަށް މިފަދަ ނަޞޭހަތެއް ދިން ސަބަބު ނުއެނގޭކަމަށް ބުނުމުން ޝާޒްލީއަކަށް ކެތެއް ނުކުރެވުނެވެ. ދެމީހުންގެ ވާހަކަ ކިޔައިދިނެވެ. އަދި ބޮސް އެ އިންތިޒާރުކުރަނީ އޭނާއަށް ކަމަށްވެސް ބުންޏެވެ.\nކަލީމް އަޅައެއް ނުލައެވެ. ނަމަވެސް ބޮސް ބުނިގޮތަށް ކަންތައްކުރަން ފެށިއެވެ. ލިބޭ މުސާރަ އެކުގައި އަނބިމީހާ އާއި ޙަވާލުނުކޮށް ބައެއް ރައްކާކުރަން ފެށިއެވެ. ނަތީޖާއަކަށްވީ އަނބިމީހާ ވަރިވުމެވެ.\nކައިވެނި ރޫޅުމުން "ބޮސް"ގެ ނަންބަރު ހޯދައިގެން ގުޅައި ވަރިވެއްޖައިން ކަމަށާއި ވަރިވީ ދެމީހުން ކައިވެނިކުރަން ކަމަށްވެސް ބުންޏެވެ.\nބޮސްގެ ޖަވާބަކަށްވީ "އަހަރެން ފަޤީރަކަށް ހުއްޓައި އަހަރެން ދެކެ ލޯބިވީ އަންހެނަކާ އަންނަ ހަފްތާގައި ކައިވެނިކުރަން މިހާރު ވަނީ ހަމަޖެހިފައެވެ. އިންސާނުން އިންސާނުންދެކެވާލޯބީގެ އަގު ފައިސާއިން މިނާ މީހަކަށް ދުވަހަކުވެސް އުފާވެރި ޙަޔާތެއް ނުލިބޭނެއެވެ. އެފަދަ އަންހެނަކާ ކައިވެނިކޮށްގެން ލިބޭނެ އުފަލެއްވެސް ނުއޮންނާނެއެވެ. އެފަދަ މީހުން އެއްވެސް މީހަކު ދެކެ ލޯތްބެއް ނުވާނެއެވެ. ލޯބިވާނީ ފައިސާދެކެއެވެ. ކައިވެނި ކުރެވުނީމާ އަނބިމީހާ ނަންބަރުދޭނަމެވެ. ދަތިޙާލެއް ޖެހިއްޖެނަމަ އޭނާއަށް ގުޅާށެވެ! ދެން ބާއްވަނީއެވެ."\nމިއަދުނޫހުގެ ކިޔުންތެރިންނަށް ޢިބްރަތްތެރި ހަދިޔާއަކަށްވާނެކަމަށް އުންމީދުކުރަމެވެ.


އިންތިޚާބަށް ނުފޫޒު ފޯރުވުމުގެ ގޮތުން ރިޝްވަތު ދެމުންދާކަން ވަނީ ފާހަގަ ކުރެވިފަ: އެޗްއާރުސީއެމް — Ihavandhoo.com\nއިންތިޚާބަށް ނުފޫޒު ފޯރުވުމުގެ ގޮތުން ރިޝްވަތު ދެމުންދާކަން ވަނީ ފާހަގަ ކުރެވިފަ: އެޗްއާރުސީއެމް\n4 މާރިޗު 20193ޢަބުދުﷲ ޙަމީދު\nރައްޔިތުންގެ މަޖިލީހުގެ އިންތިޚާބަށް ނުފޫޒު ފޯރުވުމުގެ ގޮތުން ހަދިޔާއާއި، ރިޝްވަތު ދިނުންފަދަ ކަންކަން ކުރަމުންދާކަން ފާހަގަ ކުރެވިފައިވާ ކަމަށް ހިއުމަން ރައިޓްސް ކޮމިޝަން އޮފް ދަ މޯލްޑިވްސް (އެޗްއާރުސީއެމް) ބުނެފިއެވެ.\nއަންނަމަހު ހަވަނަ ދުވަހު ބޭއްވުމަށް ހަމަޖެހިފައިވާ ރައްޔިތުންގެ މަޖިލީހުގެ އިންތިހާބާގުޅިގެން އެކޮމިޝަނުން ކުރިޔަށްގެންގޮސްފައިވާ މީޑިއާ މޮނިޓަރިންގގެ ތެރޭގައި، ބައެއް ކެންޑިޑޭޓުންގެ އިންތިޚާބީ ޙައްޤަށް އަސަރުކޮށްފާނެ ފަދަ ކަންކަން ކުރުމާއި، އެންޓި ކެންޕޭން ކުރުމާއި، ބައެއް ކެންޑިޑޭޓުންގެ އަބުރަށް ބުރޫއަރާނެފަދަ ގޮތްގޮތައް އެ ކެންޑިޑޭޓުންގެ ޒާތީ ކަންކަމަށް ފާޑުކިޔުމާއި، އިންތިޚާބަށް ނުފޫޒު ފޯރުވުމުގެ ގޮތުން ހަދިޔާއާއި، ރިޝްވަތު ދިނުން ފަދަ ކަންކަންފާހަގަ ކުރެވިފައިވާ ކަމަށް އެކޮމިޝަނުން މިއަދު ނެރުނު ނޫސްބަޔާނުގައި ބުނެފައި ވެއެވެ.\nއެހެންކަމުން އެފަދަ ކަންކަމާ ގުޅިގެން ކަމާގުޅުންހުރި އިދާރާތަކާއި ސިޔާސީ ޕާޓީތަކާއި މަޝްވަރާކުރުމުގެ މަސައްކަތް ކުރަމުންދާ ކަމަށްވެސް އެޗްއާރްސީއެމްއިން ނެރުނު ނޫސްބަޔަނުގައި ބުނެފައި ވެއެވެ.\nރައްޔިތުންގެ މަޖިލީހުގެ އިންތިހާބުގައި، އިންތިހާބީ ގާނޫނުތަކަށް އިހުތިރާމް ކުރުމަށާއި، އެންޓި ކެންޕޭން ނުކުރުމަށް އެޗްއާރުސީއެމްއިން ވަނީ އިލްތިމާސް ކޮށްފައެވެ.\nމީގެ އިތުރުން ވޯޓަށް ނުފޫޒު ފޯރުވުމުން އެއްކިބާވުމަށާއި އަދި އެއްވެސް ކެންޑިޑޭޓަކަށް ފުރައްސާރަކޮށް އެފަރާތްތަކުގެ އަބުރު ގެއްލޭފަދަ ކަންކަން ނުކުރުމަށާއި، މުޖުތަމައުގައި ރުޅިވެރިކަމާއި ފިތުނަފަސާދަ އުފެދި އާންމު މަސްލަހަތު ގެއްލޭގޮތަށް ކެމްޕޭން ކުރުމުގެ އެއްވެސް ހަރަކާތެއް ނުހިންގުމަށް ސިޔާސީ ޕާޓީތަކަށާއި، އަމިއްލަ ކެންޑިޑޭޓުންނަށާއި، އެންމެހާ ފަރާތްތަކަށް އެ ކޮމިޝަނުން ވަނީ އިލްތިމާސް ކޮށްފައެވެ.\nކެންޑިޑޭޓުންނަށް ރިޝްވަތު ދެވޭނީ ރިޝަވަތު ހިފާނެ ބަޔަކުވެސް ތިބޭތީ․ ތީ ރައްޔިތުންގެ މައްސަލައެއް․\n–4މާރިޗު 2019 1 1\nރިޝްވަތު ނުދޭނަމަ ހިފާނެ ބަޔަކު ނުތިބޭނެ․ ފުރަތަމަ ކުރާކަމަކީ ރިޝްވަތު ދިނުން․ ނުދޭނަމަ ނުހިފޭނެ․2ފަރާތުން ވެސް ކުރަނީ ގޯސްކަމެއް․\n–5މާރިޗު 201900\nރިޝްވަތަކީ ހަމައެކަނި ފައިސާ ދިނުމެއް ނޫން․ ނުފޫޒުގެ ބޭނުން ކޮށްގެން ކަން ކުރަން އޮންނަ އުސޫލާ ހިލާފާ ކޮށްދޭ ކޮންމެ ކަމަކީވެސް ރިޝްވަތު․ ރެޑްހޭންޑުކޮށް މަސްތުވާތަކެއްޗާއެކު ހައްޔަރުވެ، ޖަލު ހުކުމުގަ އިންނަ ދަރިފުޅު ޖަލުން ނެރެދޭ ކެންޑިޑޭޓަށް ވޯޓު ލާން ބުނުމަކީވެސް ރިޝްވަތު․ މީ ލައްކަ ވާހަކަ․


SunOnline: Story: #Edhiedhihoadheemey - ep30\n1 އަހަރު6މަސް ކުރިން - 03 ޖެނުއަރީ 2017 1\nޖައުފަރުގެ އުނދަގޫތައް ބޮއްސުންލާ ހިސާބަށް ދިޔައިރު ވެސް ނާއިލު ގާތު ނުބުނެ ޒައިނަބު ކެތްކޮށްގެން ހުރީ ނާއިލް އޭނަގެ ވާހަކަތައް ދޮގުކޮށްފާނެކަމުގެ ބިރަށެވެ. އޭރުން އެދެމެދުގައި މައްސަލަތައް ހިލި ވަކިވެދާނެތީ ވެސް މެއެވެ. ނާއިލާއި ވަކިވުމުގެ ވޭން ބަރުދާސްތު ނުކުރެވޭނެތީ ޒައިނަބަށް އެންމެފަހުން ޖެހުނީ އެކަން ސިއްރުކުރާށެވެ. އެހިސާބުން ޒައިނަބުގެ ބަލިފަޔަކީ ކޮބައިކަން ޖައުފަރަށް އެނގުން ވިއެވެ.\n''ކިހިނެއް ވެގެންތަ ތިއުޅެނީ، އަހަރެން މީ ޖައުފަރުގެ އެންމެ ގާތް އެކުވެރިޔާގެ އަނބިމީހާ، ޖައުފަރު ލަދެއް ނުގަނޭތަ ތި ފާޑަށް އަހަރެންގެ ފަހަތުން އުޅޭކަށް؟.......... ތި އުޅުން ދޫކޮށްލާ، އެހެން ނޫނީ މިކަންތައް ނާއިލަށް އަންގަން ޖެހިދާނެ، އޭރުން ނަތީޖާ ރަގަޅެއް ނުވާނެ...'' ޖައުފަރުގެ އުނދަގޫތައް އިންފަހަނައަޅައި ދިއުމާއެކު ޒައިނަބު އަޑުލިއެވެ. އޭރު ގޭގައި އޭނަ ހުރީ އެކަނިވެފައެވެ. ޖައުފަރު އެގެއަށް އަންނަން ވަކި ގަޑިއެއް ވެސް ނޯވެއެވެ. އެދަރަޖައަށް ނާއިލު އޭނަގެ އެކުވެރިޔާއަށް އިތުބާރުކުރާތީ އޭނަ ހުންނަނީ ހިތްހަމަނުޖެހިފައެވެ. ޖައުފަރަކީ އޭނައަށް އޮތް ބޮޑު ބިރެއްކަން ނާއިލަށް ނޭގެނީ ކީއްވެގެން ހެއްޔެވެ؟ ރަގަޅަށް ސަމާލުވެ ބަލައިފިނަމަ ޝައްކުވާނެކަން ގައިމެވެ. ނަމަވެސް އެއްވެސް ކަމެއްގެ ހިލަމެއް ނާއިލަކަށް ނުވެއެވެ. ނޫނީ އެއިން ކަމަކާ މެދު ވިސްނަން ބޭނުން ނުވަނީއެވެ. އެއީ ޖައުފަރުގެ ނުބައި ނިޔަތް ހާސިލުކުރުމަށް ހުޅުވިގެންދާ އިތުރު ދޮރުތަކެކެވެ. ދުވަހެއްދުވަހަކަށް ޒައިނަބުގެ ހިތުގައި ނާއިލާމެދު ޝަކުވާތައް އިތުރުވެ ހިތްހަމަނުޖެހުން ވެސް އުފެދެން ފެށިއެވެ. ހަމައެއާއެކު ޖައުފަރާމެދު އެހިތުގައި އޮތީ ސާފު ނަފުރަތެވެ. މިހާރު އޭނަ އެދަނީ ފާޅުގައި އޭނައަށް ގޯނާ ކުރަމުންނެވެ.\n''ނިކަން ބުނެބަލަ، މަވެސް ބޭނުން ވާގޮތް ބަލާލަން...'' މަލާމާތުގެ ރާގަކަށް ޖައުފަރު ބުނެލިއެވެ. ދަތްކުނޑިވިކާލެވުނު ޒައިނަބު ނަޒަރު ޖައުފަރުގެ މޫނަށް ހުއްޓުނު ވަގުތު ފެނުނު މަކަރުވެރިކަމާއި ވިހަ ހިނިތުންވުމުގެ ކުލަތަކުން އެމޫނުގައި ހޫނު ބޮނޑިއެއް އަޅާލަން އޭނަ ބޭނުންވިއެވެ. ނަމަވެސް ޖައުފަރާއި ވައިއެޅޭ ހިސާބެއްގައި ވެސް ހުންނަން ބޭނުންނުވާތީ އޭނަ އުޅުނީ ކޮޓަރިއަށް ދާށެވެ. އެހެނަސް އޭނަގެ ފަހަތުން އަންނަން ޖައުފަރު ފަހެއް ވެސް ނުޖެހޭނެތީ އެޚިޔާލު ދޫކޮށްލަން ޖެހުނެވެ. މިހާރު ޖައުފަރުގެ ޢަމަލުތަކަށް އޭނަ ހުންނަން މިޖެހެނީ ފަރުވާތެރިވެ ސަމާލުވެގެންނެވެ. ކުރިމަތިވެދާނެ ހަމަލާއަކުން ރެކިގަނެވޭނީ އޭރުންނެވެ.\n''ކީއްވެ އޭނައާ އިނދެގެން ތިއުޅޭނީ... އަހަރެން ބުނާ ގޮތަށް ހަދައިފިއްޔާ ވާނެ ގެއްލުމަކީ ކޮބާ؟، އޭރުން ޒައިނަބަށް މިއަށްވުރެ ތަނަވަސްކަމުގައި އުޅެވޭނެއެއްނު...... މިހާރު ވެސް ފަރުޖައްސާތިލެވެނީ ނާއިލުގެ ވަޒީފާއިން ލިބޭ ލާރިން، މިސާލަކަށް އެވަޒީފާ ގެއްލިޖެއްޔާ ވާނީ ކިހިނެއް؟، ނާއިލު މަސައްކަތް އެކުރަނީ އަހަރެންގެ ބައްޕަގެ ރައްޓެއްސެއްގެ އޮފީހުގައި، އޭނަ އެވަޒީފާއިން ވަކިކޮށްލުމަކީ އުނދަގޫކަމަކަށް ނުވާނެ...އޭރުން ހާލުގައި ޖެހިފަ ތިބޭނީ...'' ޖައުފަރުގެ އަޑުގައި ވަނީ އިންޒާރުތަކެވެ. އޭނަގެ ހުށަހެޅުން ޤަބޫލުކުރުން ނޫން ގޮތެއް ނެތޭ ބުނާ ކަހަލައެވެ. ރުޅި އައިސްފައި ހުރި ޒައިނަބަށް ލޯއަޅާލެވުނެވެ.\n''ކިތައް ފަހަރު އެކައްޗެއް ބުނީމަތަ ކަލެއަށް އަޑުއިވޭނީ؟، މިބުނީނު އަހަރެން ނޫޅެމޭ ކަލޭގެ ސޫރަ ދެކޭކަށް ވެސް، ތަނަވަސްކަމެއް ވެސް ބޭނުމެއް ނޫން... ކަލޭގެ ލަދުހަޔާތްކުޑަކަމުން ތިހެން އަހަންނާ ވާހަކަދައްކަން ކެރެނީ... ކަލޭ ހަދާނެ ގޮތެއް ހެދިޔަސް އަހަރެން އުޅޭނީ ހަމަ ނާއިލާއެކު، އެއީ އަހަރެން ހޮވި ބައިވެރިޔަކީ، އެކުގައި އުޅެން ބޭނުންވަނީ ވެސް އޭނައާއެކު، ކިތަންމެ ގޮންޖެހުމަކާއި ކުރިމަތިލާން ޖެހުނަސް އެކުގައިވާން އަހަރެން މަސައްކަތްކުރާނަން... މިހާރު ކަލެއަށް ޖަވާބު ލިބިއްޖެކަމަށް ހީކުރަން!...'' ޒައިނަބު ހަށަންބަނދެލަމުން ސާބިތުކަމާއެކުގައި ބުނެލިއެވެ. އެއީ ޖައުފަރުގެ މޫނު މައްޗަށް ވީއްލާލި އެތިފަހަރެއްކަމުގައި ވިއެވެ. އޭނަގެ މޫނުމަތިން ނުރައްކާތެރި ވިދުވަރެއް ފާޅުވިއެވެ. އޭނަ ނިކަން ހަލުވި ބާރުމިނުގައި އައިސް ހިފީ ޒައިނަބުގެ އަތުގެ މުލައްދަނޑީގައެވެ. އަދި އޭނަގެ އިނގިލިތަކުގެ ކުރިތަކަށް ބާލުކޮށްލީނުން ޒައިނަބަށް ތަދުގެ އިހުސާސްކުރެވި އާހެއްގެ އަޑު ބޭރުކޮށްލެވުނެވެ. މުސްތަހީލުކަމެއްކަން އެނގިހުރެ ވެސް ޒައިފަރުގެ އަތް ދުރުކުރެވޭތޯ އޭނަ މަސައްކަތް ކުރިއެވެ.\n''މިހާ ދުވަހު ރީތި ގޮތުގައި ވިސްނައިދޭން މަސައްކަތްކުރީ، މިއަދަށް ފަހު އަހަރެންގެ ހުރި ނުބައިކަން ދައްކާލާނަން، އޭރަށް އަހަންނަށް ތިދިން ޖަވާބާމެދު ހިތާމަކުރާނެ...'' އިތުރަށް ޒައިނަބުގެ އަތަށް ބާރުކުރަމުން ޖައުފަރު ލުއްކެއް ޖެހިއެވެ. ޖައުފަރުގެ މޭގައި ޖެހުމާއެކު ދުރުވާން ޒައިނަބަށް ތެޅިގަނެވުނެވެ. އެވަގުތު ޖައުފަރުގެ މަލާމާތުގެ ހުނުމުގެ އަޑު އިވުނެވެ. ރުޅިއައިކަމުގައި ވިޔަސް ބިރުގެ އިހުސާސްތަކުގެ ސަބަބުން ޒައިނަބުގެ ނަފުސު ބަލިކަށި ވިއެވެ. ޒައިނަބަށް ރޮވުނު ހިނދު ޖައުފަރު ޒައިނަބު ދުރަށް ކޮއްޕާލީ އޭނަގެ ނިކަމެތިކަމާމެދު ވިސްނަން ހަނދާންކޮށްދީފައެވެ.\n''ކުރިއަށް އޮތް ތަނުގައި ވާނެ ހުރިހާކަމެއްގެ ޒިންމާ ނަގަންޖެހޭނީ ޒައިނަބު... އަހަރެން ބޭނުން ކޮންމެ އެއްޗެއް ވެސް ހާސިލުކުރަން...'' ޖައުފަރު ނިކުމުގެން ދަމުން ފަސްއެނބުރި ޒައިނަބަށް ބަލާލަމުން ބުނެލިއެވެ.\nޖައުފަރު ނިކުމެގެން ދިޔަ ދިމާއަށް ބަލަން ހުރި ޒައިނަބަށް ރަގަޅަށް ވެސް ރޮވިއްޖެއެވެ. އަނގަމަތީ އަތްއަޅާލެވުނީ ބާރަށް ގިސްލެވުމުންނެވެ. ރޮމުންރޮމުން އޭނައަށް އެންމެ ގާތުގައި ހުރި ސޯފާ ގޮނޑީގައި އިށީދެވުނެވެ. އޭނަ ހަދަންވީ ކިހިނެއް ހެއްޔެވެ؟ ޖައުފަރަކީ ގޮތުގައި ހިފަހައްޓާ މީހެއްކަން މިވީހާތަނަށް ޖައުފަރު ވަނީ އޭނައަށް ސާބިތުކޮށްދީފައެވެ. އޭނަގެ ބަހުގެ ތެދުކަން ޔަޤީންކޮށްދޭން އޭނަ ކޮންމެ ފަދަ ކަމެއް ކުރަން ވެސް ފަހެއް ނުޖެހޭނެއެވެ.\nބިރުވެރިކަމުން މުޅި މީހާގެ ހަމަޖެހުން ނަގާލިއެވެ. އެހީއަކަށް އެދޭނެ ފަރާތެއް ވެސް ނެތެވެ. އޭނަގެ މަންމައާއި ކޮއްކޮ ވެސް ތިބީ ރަށުގައެވެ. އެމީހުނަށް އަންގަން އުޅެފައި ވެސް ޒައިނަބަށް ޖެހުނީ އެޚިޔާލު ދޫކޮށްލާށެވެ. އެމީހުނަށް ހާސްކަމެއް ލިބެން ނޭދޭތީ އެވެ.\nދުވަސްތައް މާޒީވެ މައްސަރެއް ފާއިތުވެގެން ދިޔަ އިރު ޖައުފަރުގެ ޚަބަރެއް ނުވިއެވެ. އެކަމާ އުފާކުރަންވީކަމެއް ނޫނީ ޖެހިލުންވެ ބިރުގަންނަންވީކަމެއް ޒައިނަބަކަށް ނޭގުނެވެ. ޖައުފަރުގެ އެހަނުހުރުމުން ތޫފާނެއް އަންނަން އުޅޭކަމުގެ ސިގުނަލް ޒައިނަބަށް ލިބެމުން ދިޔަ އެވެ. އެކަނި ވެއްޖެއްޔާ އޭނައަށް އަބަދުމެ ވިސްނެނީ އޭނައަށް ކުރިމަތިވެފައިވާ މުސީބާތާ މެދުގައެވެ. އޭގެ ސަބަބުން އޭނަގެ ކައިވެނީގެ ބިންގަލުގައި ލެވުނު ރެނދުތަކާމެދުގަ އެވެ. ނޭގޭ ދުރުކަމެއް އޭނައާއި ނާއިލާ މެދު އުފެދެމުން އައިކަން ޒައިނަބަށް އިހުސާސްކުރެވެން ފެށުނެވެ. ކައިވެނީގެ ކުރިން ފެނުނު ލޯތްބަށް އުނިކަމެއް އައިސްފިކަން ވެސް މެއެވެ. ނާއިލު އަބަދުމެ މަސައްކަތަށް ހުސްވެފައިވާތީ އެކަމާ އޭނަ ދެރަ ވިއެވެ. މިހުރިހާ އުދާސްކަމެއްގެ ތެރޭގައި ވަނިކޮށް ޒައިނަބަށް އުފާވެރިކަމެއް ލިބުނެވެ. އެއީ ހަނަފަސްކަން ވެރިވެފައިވި އޭނަގެ ވުޖޫދަށް ބަހާރުގެ ތާޒާ ފިނިރޯޅިތަކުން ދިރުމާއި އުފާވެރިކަން ގެނެސްދިން ދުވަހެކެވެ. އޭނަ އަލަތު ދަރިފުޅަށް ބަލި އިނީއެވެ. އޭނައާއި ނާއިލުގެ ކުޑަކުޑަ ޢާއިލާ ފުރިހަމަ ވީއެވެ.\nލިބުނު އުފާވެރި ޚަބަރާއެކު ހިތުގައި ބިންވަޅުނެގިފައިވި ބިރުވެރިކަން ވެސް ފިލައިގެން ދިޔަ އެވެ. އަންނަން އުޅޭ މެހުމާނާގެ ސަބަބުން ނާއިލާއި ޒައިނަބާ ދެމެދުވި އުދާސްކަން ވެސް ފިލައި ދިޔަ އެވެ. އެދެމެދުގައި އަނެއްކާ ވެސް ލޯބީގެ އައު އިހުސާސްތަކެއް އުފަންވެ ވިންދުޖަހަން ފެށިއެވެ. ދަރިފުޅާއެކު ދެމަފިރިންގެ ހުރިހާ އުންމީދުތަކެއް ގުޅިލާ މެހުނެވެ. ފާއިތުވާ ކޮންމެ ދުވަހެއް ވެގެން ދިޔައީ މުޅިން އައު ތަޖުރިބާތަކަކުން ފުރިގެންވި ދުވަހަކަށެވެ.\nހުރިހާކަމެއް ވެސް ހަމައަކަށް އެޅުނު ކަމަށް އުއްމީދު ކުރެވުނު ވަގުތު ކޭތައެއް ފަދައިން ޒައިނަބުގެ ދުނިޔޭގެ އަލިކަން ފޭރިގަންނަން ޖައުފަރު އައެވެ. އޭނަ ޓްރޭނިންގައި މަސްތަކެއް ހޭދަކުރުމަށްފަހު މާލެ އައި އިރު ލިބުނު ޚަބަރެއްގެ ސަބަބުން މޫޑު މުޅިން ޚަރާބު ވިއެވެ. އޭނަގެ ރޭވުން ކާމިޔާބުކުރަން ދުވަސްކޮޅެއް ވަންދެން މަޑުކުރެވުނުކަމުގެ މޮޔަކަން ހީކުރެވުނެވެ.\nޒައިނަބުގެ އުފާވެރިކަން އަނެއްކާ ވެސް ޖައުފަރު ފޭރިގަތެވެ. ވިހަން ދުވަސް ކައިރިވެފައި ވަނިކޮށް ބާރާއި ނުފޫޒުގެ ބޭނުން ކޮށްގެން ނާއިލުގެ ވަޒީފާ ގެއްލުވާލިއެވެ. އެއާއެކު ޒައިނަބުގެ އުފާވެރި ދިރިއުޅުމަށް ފުލުފުލުން ޒަލްޒަލާތަކެއް އައެވެ. އިިތުރު ވަޒީފާއެއް ހޯދުމަށް ނާއިލު ކުރަމުން އައި މަސައްކަތަށް ކުރިއެރުން ނުލިބި ފައިސާގެ ދަތިތައް ކުރިމަތިވާން ފެށިއެވެ. މިކަންތައް ވެގެން ދިޔައީ ނާއިލަށް ހާސްކަމެއް ކުރިމަތިކުރުވި ކަމަކަށެވެ. އަންހެނުން ވިހަން ކައިރިވެފަައި ވުމާއި ދަރިފުޅަށް ބޭނުންވާ ތަކެތި ގަންނަން ފައިސާ ނެތުމުގެ އިތުރަށް ކުލީގެ ކަންތަކާ ހުރެ އޭނަ ބޯހާސްވިއެވެ. އެހީއަކަށް އެދި އޭނަ ޖައުފަރުގެ ގާތަށް ދިޔައީ އަލިމަގެއް ނުފެނުމުންނެވެ. އޭރު ހުރިހާކަމެއް އޮތީ ބޮއްސުންލައި ނިމިފައެވެ. އެނިކަމެތިކަމުގެ ފައިދާ ބޭނުންވާ ފަދައިން ނެގޭނެ މަގުތައް ޖައުފަރަށް އޮތީ ފަހިވެފައެވެ.\n''އަހަރެން ކުރިން ވެސް ބުނިންދޯ އަހަރެންގެ ހުށަހެޅުން ޤަބޫލުނުކުރިކަމުގެ ނަތީޖާ ފެންނާނެޔޭ، މިހާރު ނާއިލު އެހުރި ހާލު އެބަ ދެކެއްމެއްނު، އޭނަ އެހުރީ ވަޒީފާއެއް ނުލިބި ބޯގޮވަން ކައިރިވެފަ...'' ނާއިލުގެ ވަޒީފާ ގެއްލި ކުރިމަތިވެފައިވާ ނިކަމެތި ހާލުގެ ފަހަތުގައިވަނީ ޖައުފަރުގެ އަތެއްކަން މާކުރީއްސުރެން ވެސް ޒައިނަބަށް އޮތީ ލަފާކޮށްލެވިފައެވެ. އޭނަގެ ހީތައް ޔަޤީނަށް ބަދަލުވެގެން އައީ ޖައުފަރު އޭނައަށް އެވާހަކަތައް ހާމަކުރި ދުވަހު އެވެ. އެއީ ޖައުފަރުގެ މޮޅުކަން ޒައިނަބު ކުރިމަތީގައި ހާމަކުރަން އޭނަ ކުރި ކަމެކެވެ. އޭގެ ސަބަބުން ޒައިނަބުގެ ހިތުގައި އޮތް ނަފުރަތުގެ ހުޅުގަނޑު އިތުރަށް އަނދައިގަތުން ނޫންކަމެއް ނުވިއެވެ. އޭނަގެ ހިތުގައި ޖައުފަރަށްޓަކައިވީ ހުސް ބަދު ދުޢާތަކެވެ. އެއީ ރަގަޅުކަމެއް ނޫންކަން އެނގޭ އިރު ވެސް މެއެވެ.\n''ދެން ވިހައިގެން ދަރި ބަލާނީ ކިހިނެއް؟...'' ޖައުފަރުގެ އަޑުގައިވީ މަލާމާތެވެ.\n''އެއީ ކަލެއާ ބެހޭކަމެއް ނޫން، ކަލޭގެ އުނދަގޫ މިހާ ދުވަހުވެސް ކުރިމަތި ނުވެ ހުރި ގޮތަށް ކަލޭ އަހަރުމެންގެ ހަޔާތުން ދުރަށްދޭ!...'' ރުންކުރު ރާގަކަށް ޒައިނަބު ބުނެލިއެވެ. ނާއިލަށް ޖައުފަރުގެ ހަޤީޤަތް މިފަހަރު އަންގަން ޒައިނަބު ގަސްދުކުރިއެވެ. ހިތާމައަކީ އޭނައާއި ޖައުފަރު ދިމާކުރާ ވަގުތު ގޭގައި އޭނަ އެކަނި ހުންނަންޖެހޭތީއެވެ. އެހެންނޫންނަމަ ޖައުފަރުގެ ނުބައިކަމާއި އަސްލު ނާއިލަށް ހާމަވާނެތާއެވެ.\n''ނުދާނަން، ދެން އަހަރެން ދޫކުރާނީ ޒައިނަބު ހާސިލުކޮށްފަ، ވަރިހަމަ ދަރިއެއް ހުއްޓަސް، ތިދަރި ބަލަން ވެސް އަހަަރެން މިހުރީ ތައްޔާރަށް...'' ޖައުފަރު ކުރިއަށް ފިޔަވަޅުތަކެއް އަޅާލަމުން އޭނައާއި ޒައިނަބާއި ދެމެދުވި ދުރުކަމަށް ނިމުން ގެންނަން ފެށިއެވެ. އެއާއެކު ޒައިނަބު އަވަސްވެގަތީ ކާކޮޓަރިން ނިކުމެ ސަލާމަތުގެ އައްސޭރިއަކަށް ދާށެވެ. ބޮޑު ބަނޑާއެކުގައި ވެސް އޭނަ ދެފަޔަށް ލެވުނުހާ ބާރެއް ލާފައި ކޮޓަރިއަށް ވަންނަން މިސްރާބު ޖެހިއެވެ. އޭނައަށް ކޮޓަރިއަށް ވަދެވުނު އިރު ހުރީ މައިނޭވާ ލެވިފައެވެ.\nނޭވާހަމައަކަށް ވެސް އެޅުވުމެއް ނެތި ޒައިނަބު އުޅުނީ ދޮރުލައްޕައި ތަޅުލާށެވެ. ނަމަވެސް އެއަށް ވުރެ ކުރިން ޖައުފަރު އައިސް އެކަމަށް ހުރަސް އެޅިއެވެ. ބާރުލަމުން ދޮރު ލައްޕަން ޒައިނަބު އުޅުނުކަމުގައި ވިޔަސް އޭނައަށް ކާމިޔާބު ނުކުރެވޭނެކަން ޔަޤީންވުމުން އޭނައަށް ޖެހުނީ ހަތިޔާރު ބަހައްޓާށެވެ. އަމިއްލަ މީހާ ހުރި ހާލާ މެދު ވެސް ވިސްނާލެވުނެވެ.\n''ތިހާ ފަސޭހައިން ސަލާމަތް ވިޔަކަ ނުދޭނަން، ބަލައިގެން ހުންނާތި އަހަރެން އެ ނާއިލަށް ހަދާލާ ގޮތް، އޭރަށް އެއްޗެއް ވިސްނޭނެ...... އޭނަ ބަރުބާދުކޮށްލާނަން!، މިހުރިހާ ދުވަހު އަހަންނަށް ފުރަގަސްދިންކަމުގެ ބަދަލަކީ އެއީ!......'' ބާރަށް ދޮރު އެތެރެއަށް ކޮއްޕާލަމުން ޖައުފަރު ބުންޏެވެ. ދުރާލާ ފިޔަވަޅު އަޅައިިގެން ހުރުމުން އެހަމަލާއިން ޒައިނަބަށް ރެކިގަނެވުނެވެ. ނަމަވެސް އޭނަ ހުރީ ނަފުސާނީ ބިރުވެރިކަމެއްގެ ތެރޭގައެވެ. ޖައުފަރު އެންމެ ފަހުން އިއްވާލި ނުރައްކާތެރި އިންޒާރާއެކު ޒައިނަބު މުޅިން ބަލިކަށި ވިއެވެ. އޭނައަށް ރޮވުނު ހިނދު ނާއިލަށް ދެރަ ގޮތެއް ނުހެދުމަށް އެދި ޖައުފަރުގާތުން އާދޭސް ކުރެވުނެވެ. ޖައުފަރަކީ ކާކުކަން އޭނައަށް ވަނީ އެނގި ހާމަވެފައެވެ. އެނުބައިކަމުގެ ހިތި ނަތީޖާ އޭނަ އެދަނީ ބަރުދާސްތުކުރަމުންނެވެ. މައްސަލަ ހިލުނު ފުރަތަމަ ވަގުތުގައި އޭނައަށް ފިޔަވަޅު އެޅުނުނަމަ މިއަދު ކަންތައް މިހާ ހިސާބަށް ނުދިޔައީހެވެ. ފަހަރެއްގައި އޭނަގެ ބަސް ނާއިލު ތެދުކުރީސްކަން ނޭގެއެވެ. އޭރަށް ޖައުފަރުގެ އުނދަގުލުން އޭނަ މިންޖުވީހެވެ. އެނުލަފާ މީހާގެ ދަންތުރަ އޭނަގެ ކަރަށް ނުމެހުނީހެވެ.\n''އަހަރެން ވެސް އާދޭސްކުރީމެއްނުދޯ؟، އެ އާދޭސްތައް ޒައިނަބު އަޑުއެހިންތަ؟.... ނާހަމެއްނު!، ހަމަ އެފަދައިން އަހަރެން ވެސް ތި އާދޭހެއް އަޑެއް ނާހާނަން...'' ޒައިނަބަށް ސަމާލުކަން ދިނުމެއް ނެތި ޖައުފަރު ބުނެލިއެވެ. އަދި ރޮމުން ދިޔަ ޒައިނަބަށް ފުރަގަސްދީ އެޕާރޓްމެންޓުން ނިކުންނަން ހިނގައިގަތެވެ. ކަރުނުން ފުސްވެފައިވި ދެލޮލުން ޖައުފަރު ނިކުންނަން ދިޔަ ދިމާއަށް ބަލަން ހުރި ޒައިނަބަށް ގިސްލެވުނެވެ. ކަކުލުހުޅުން ވާގި ދޫވެ ހުރި ތަނަށް އޭނައަށް ތިރިވެވުނެވެ. އޭނައަށް މިހެން މިދިމާވަނީ ކީއްވެގެން ހެއްޔެވެ؟ އޭނަގެ ކުށަކީ ކޮބާ ހެއްޔެވެ؟ އޭނަގެ ހުރިހާ އުފާތަކެއް ފޭރިގަނެވިފައިވީ ކީއްވެގެން ހެއްޔެވެ؟ އޭނައަށް މިނޫން ދުވަހެއް ދުށުމުގެ ނަސީބެއް ނެތީ ހެއްޔެވެ؟ އޭނަގެ ހުރިހާ އުއްމީދުތަކެއް އޮޔާލާދިޔައީ ކީއްވެ ހެއްޔެވެ؟\nދަރިފުޅު ވިހެއުމުން ލިބެންވީ ހަޤީޤީ އުފަލާއި ހިތްހަމަޖެހުމެއް ޒައިނަބަކަށް ނުލިބުނެވެ. ވިހެމުގެ ކަންތަކާއި ކުޑަ ދަރިފުޅަށް ބޭނުންވާ ސާމާނުތަކަށް ފަހު ވަގުތު ނާއިލު ފައިސާ ހޯދި ގޮތެއް ވެސް ޒައިނަބަކަށް ނޭގުނެވެ. އޭނަ އެކަމާ ސުވާލުކުރުމުން ޖަވާބު ދޭން ނާއިލު އުޒުރުވެރި ވިއެވެ. އޭގެ ސަބަބުން ޒައިނަބަށް ހައިރާންކަމެއް ލިބުނެވެ. ނާއިލު އޭނައަށް ކަމެއް ސިއްރުކުރާހެން ވެސް ހީވިއެވެ.\nދަރިފުޅަށް ޒައިނަބު ދިނީ އޭނައާއި ނާއިލު ފުރަތަމަ ވެސް ކަނޑައެޅި ނަމެވެ. އެއީ އަޒްޔާނެވެ. ކުޑަކުޑަ އަޒްޔާނާއެކު ޒައިނަބުގެ ހިތަށް ފިނިކަމެއް ލިބިފައި ވިއެވެ. އޭނަގެ އެކަނިވެރިކަމަށް ވެސް ނިމުން އައިސްފައިވާ ކަހަލައެވެ.\nމަސައްކަތެއް ނުކޮށް ނާއިލު ފައިސާ ހޯދާ ގޮތަކާމެދު ޒައިނަބުގެ ހިތުގައި ސުވާލު އުފެދެން ފެށިއެވެ. ކުރިން ނާއިލުގެ ފަރާތުން ނުފެންނަ އެތައް ބަދަލެއް ވެސް އޭނައަށް ފާހަގަ ކުރެވެން ފެށުނެވެ. ރުޅިގަދަވުމާއި ބޭރުތެރޭގައި ގިނަ ވަގުތު ހޭދަކުރުމެވެ. ފާޑުފާޑުގެ މީހުން ނާއިލު ހޯދަން ގެއަށް ވެސް އަންނަން ފެށިއެވެ. އޭނަ އެކަމާ ސުވާލުކޮށްފިނަމަ ދެބަސްވުމެއް ނުއުފެދޭ އިރެއް ނުދެއެވެ. އެންމެފަހުން ނާއިލު އޭނައަށް އަނިޔާކުރަން ވެސް ފެށިއެވެ. އެއީ މިހާރު ނާއިލު ހަމައެކަނި ވާހަކަ ދައްކާ ބަހުރުވައަށް ވެސް ވެނިމިއްޖެ އެވެ. ލޯބިން ފިރުމި ދެއަތުން އަނިޔާކޮށް ފަސޭހަވުމެއް ނެތް ފާރުގަނޑެއް ނާއިލުގެ ސަބަބުން ޒައިނަބުގެ ހިތުގައި ލެވުނެވެ. އޭނަ އެހުރިހާ ކަމަކަށް ކެތްކޮށްގެން ހުރީ ނާއިލު ދެކެ ވާ ލޯތްބެއްގެ ސަބަބުންނެވެ. ބައްޕައެއްގެ ލޯބިން އަޒްޔާން ވަކިކުރަން ބޭނުންވާތީއެވެ. ފަހުން ނާއިލަށް ވިސްނިދާނެކަމުގެ އުއްމީދާއެކު ވެސް މެއެވެ.\nޖައުފަރު ވެސް ލޮލަށްދައްކާނުލާތީ ޒައިނަބު ހުރީ ސުވާލުމާކުތަކެއްގެ ތެރޭގައެވެ. މިއީ އަނެއްކާ ޖައުފަރުގެ ރޭވުމެއް ނޫންބާވައެވެ. އޭނަ ބުނިފަދައިން ނާއިލުގެ ބަރުބާދުކޮށްލުމުގެ ކޮޅުމަތި ފެށުނީ ހެއްޔެވެ؟\nސުވާލުމާކުތަކުގެ ތެރޭގައި ވަނިކޮށް މަސްތުވާތަކެތީގެ މައްސަލައެއްގައި ނާއިލާއި އިތުރު މީހަކު ހައްޔަރުކުރެވުނު ޚަބަރާއެކު ޒައިނަބުގެ ހިތް ވެސް ނުހުއްޓުނީ ކިރިޔާއެވެ. ގިނަ އަދަދުން ނާއިލަށް ލިބެމުން އައި ފައިސާތަކާ މެދު ހިތުގައި އުފެދިފައިވި ސުވާލުތަކުގެ ޖަވާބު އޭނައަށް ލިބުނީ ޝޮކަކާއެކުގައެވެ. އޭނައަށް ކުރެވުނުހާ ވެސް ކަމަކީ ރުއިމެވެ. ހިތާމަޔަކަށްފަހު ހިތާމަޔެއް ލިބި ދިރިއުޅުމުގެ މައިދާނުގައި ޒައިނަބު ހަފުސް ވިއެވެ. އޭނަ ބަލިކަށިވެ ނިކަމެތިވި ދަނޑިވަޅުގައި ޖައުފަރުގެ ނުބައި ސޫރަ އަނެއްކާ ވެސް ދެކެން ޖެހުނެވެ.\nދޮޅު އަހަރުގެ އަޒްޔާނަށް ޓީވީން ކާޓޫނެއް ދައްކައިގެން ކާންދޭން ބޮޑު ކޮޓަރީގައި ހުރި ޒައިނަބަށް ހައިރާންކަމާއި ސިހުމެއް ލިބުނީ އެޕާރޓްމެންޓްގެ ދޮރުހުޅުވުނު އަޑަށެވެ. އޭނަ ދޮރުތަޅުލާފައި ހުއްޓާ އެހުޅުވުނު ގޮތަކާ މެދު ސުވާލު އުފެދުނެވެ. ނަމަވެސް އެތެރެއަށް ވަން ޖައުފަރު ފެނި އޭނައަށް ހުރިހާކަމެއް ވެސް ފަހުމުވިއެވެ. އެންމެފަހުން ގެއަށް ވަގަށް ވަދެވޭނެ މަގު ވެސް ހޯދީ އެވެ.\nހިނިތުންވެލައިގެން ހުރެ ޖައުފަރު އައިސް އިށީނީ ޒައިނަބާއި ޖެހިގެންނެވެ. އޭނައަށް އަޒްޔާން ފެނި ހިސާބެއްގެ ރުޅިވެރިކަމެއް މޫނުމަތިން ފާޅުވިއެވެ.\n''ކޮބާ މަ ބުނީމެއްނު އޭނަ ބަރުބާދުކުރާނަމޭ...'' މަކަރުވެރި ހިނިތުންވުމަކާއެކުގައި ޖައުފަރު ބުނެލިއެވެ. އަނގައިން ވެސް ބުނަން ބޭނުންނުވި ޒައިނަބު އަތްމަތި އަވަސްކޮށްލިއެވެ. އެކަން ފާހަގަ ކުރެވުނު ޖައުފަރު ޒައިނަބުގެ އަތުގައި ހިފަހައްޓަމުން އެއަތުން ތަށި އަތުލިއެވެ. ޖައުފަރުގެ ފަރާތުން މުޅިން އެހެން ކަމެއް ޒައިނަބަށް ފާހަގަވީ އެވަގުތު އެވެ. އޭގެ ސަބަބުން ފާޑެއްގެ ބިރުވެރިކަމެއް އެހިތުގައި އުފެދުނެވެ.\n''ފައިސާ ހޯދަން މީހުން ކޮންމެކަމެއް ވެސް ކޮށްފާނެކަން އެނގޭތަ؟... ނާއިލު ވެސް ހަމަ އެހެން ކަންތައް ކުރީ، އަހަރެންގެ އެކުވެރިޔަކު މެދުވެރިކޮށް އޭނައަށް އެވިޔަފާރީ ދެއްކީ، މިއަދު ހައްޔަރު އެކުރީ އެދެމީހުން...'' ނާއިލު ހަލާކުގެ ތެރެއަށް ފޮނުވާލީ ކިހިނެއްކަން ޖައުފަރު ބުނެދިނެވެ. އޭނަގެ އެކުވެރިޔާ ނާއިލު ވާވައްދާލި ގޮތުގެ ތަފުސީލު އޭނަ ދިނެވެ.\n''ހާސްނުވޭ، ގިނަ ދުވަހަކު އޭނަ އެތާނގައި ނޯންނާނެ، އޭނައާ ދެކޮޅަށް ހެއްކެއް ނެތީމަ، އަހަރެން އެގޮތަށް ހުރިހާ ކަމެއް ރޭވީ ކުޑަ ދުވަސްކޮޅަކަށް އޭނަ ބަންދުގައި ބަހައްޓަން ބޭނުންވާތީ، އޭރުންތާ ޒައިނަބު އެކަނިވާނީ......'' ޒައިނަބާއި ގާތްވެލަމުން ޖައުފަރު ބުނެލިއެވެ. އެއާއެކު ޒައިނަބަށް ތެޅިގަނެވުނެވެ. އޭނަ ކުއްލިއަކަށް ގެނައި ހަރަކާތާއެކު ސަލާމަތުން އޮތް އަތުން ޖައުފަރުގެ މޫނުމަތީގައި ހޫނު ބޮނޑިއެއް އަޅާލިއެވެ. އެފަދަ ކަމަކަށް ވިސްނައިގެން ނެތް ޖައުފަރަށް ސިހުމެއް ލިބުނެވެ. މޫނުން ނެގި ދިލައާއެކު އޭނައަށް މޫނުގައި ފިރުމާލެވުނެވެ.\nލިބުނު ފުރުސަތާއެކު ޒައިނަބު ސޯފާއިން ކޮޅަށް ތެދުވުނެވެ.\n''ކަލޭ ތީ ކޮންކަހަލަ އެކުވެރިޔެއްތަ؟... އިންސާނުންގެ ގިންތީގެ ތެރެއަށް ވެސް ކަލޭ ނުފެތޭނެ...'' ޖައުފަރާ ދިމާއަށް ޒައިނަބު ހަޅޭއްލަވައިގަތެވެ.\nރުޅިއައިސް ރަތްވެފައި ހުރި ޖައުފަރަށް ދަތްކުނޑި ވިކާލެވުނެވެ.


Ley nudhey massaala Nasir hallukuree ekathifaharun!\nލޭ ނުދޭ މައްސަަލަ ނާސިރު ހައްލުކުރީ އެކަތިފަހަރުން!\nލޭ ނުލިބިގެން ފުރާނައެއް ގެއްލިގެން ނުވާނެ ކަމަށް އެންގެވި\nލޭ ދޭން ބިރުން ބައެއް މީހުން ސިފައިންގެއިން ވަކިވި\nސިފައިން ލޭ ނުދީފި ނަމަ ވަޒީފާއިން ވަކި ކުރާނެ ކަމަށް އެންގި\nމާފުށީ ޖަލުގައި ކުރިޔަށް ގެންދިޔަ ލޭ ދިނުމުގެ ޕްރޮގްރާމެއް: ލޭގެ މައްސަލަ ނާސިރު ހައްލު ކޮށްދެއްވި\nމިއަދަކީ ދުނިޔޭގައި ފާހަގަ ކުރާ "ބްލަޑް ޑޯނާސް ޑޭ" އެވެ. މިއަދުވެސް ދެތިން މީހަކު "ލޭ ފޮދެއް" ލިބިދާނެ ހެއްޔޭ؟ އަހައި ފޭސްބުކްގައި ޖަހާގައި އޮއްވާ ދުށީމެވެ. އެއިން އެއްވެސް މީހެއްގެ ލޭގެ ގްރޫޕާ އަހަރެންގެ ލޭ ދިމައެއް ނުވެ އެވެ. ދެރަވީ ބައިނަލް އަގުވާމީ ލޭ ހަދިޔާ ކުރުމުގެ ދުވަހުވެސް ލެއަށް ބޭނުންވާ އެ މީހުނަށް ލޭ ނުދެވުނީމަ އެވެ. ހަގީގަތަކީ އަދިވެސް ރާއްޖޭގައި ލޭ ހަދިޔާކުރުމުގެ ރޫހު ނެތުމާއި ލޭ ލިބުމުގެ ދަތިކަން ބޮޑުވެފައި އޮތުމެވެ. ހާއްސަކޮށް ލޭ އަޅާ ބަލީގެ ކުދިންނަށެވެ.\nލޭ ހަދިޔާކުރާ މީހުންގެ އަދަދު އިތުރެއް ނުވެ އެވެ. ލޭ ފޮދެއް ދެނީ އަބަދުވެސް އެއް ބައެކެވެ. ހާއްސަކޮށް އަންހެނުން ލޭ ދީ އުޅޭތަން އެއްގޮތަކަށް ވެސް ނުފެނެ އެވެ. ދިމާއަށް ބުނަނީ "ނުކެރޭނެ" އޭއެވެ.\nރާއްޖޭގައި އެއް ގޮތަކަށް ވެސް ލޭ ދޭން މީހުން ބޭނުން ނުވެ އެކަމާ އިންކާރު ކުރި އިރެއް ދިޔައެވެ. މިހާރު މި އޮތް މިންވަރަށް ލޭ ލޭގެ މައްސަލައަށް ހައްލެއް ހޯއްދަވައި ދެއްވީ ކުރީގެ ރައީސް އިބުރާހިމް ނާސިރެވެ. މިހާރުގެ ހާލަތަށް ބަލާއިރު ނާސިރު ކަންތައް ކުރެއްވި ގޮތުގެ ތަޖުރިބާއަކީ ލޭ ހޯދުމުގައި އާ ނަޒަރަކުން ވިސްނާނެ މަގަކަށް ވާނެ އެވެ.\nނަވާރަ ސަތޭކަ ފަސްދޮޅަސް ނުވަ ވަނަ އަހަރުގެ ކުރީކޮޅުގެ ދުވަހެއްގައި މިނިސްޓްރީ އޮފް ހެލްތުން ލޭގެ މައްސަލަ އަވަސް މައްސަލައެއްގެ ގޮތުގައި ބައްލަވައި އެކަން ރައީސްގެ ސަމާލު ކަމަށް ގެންނެވުމަށް ރައީސް ނާސިރަށް ސިޓީފުޅެއް ފޮނުއްވައިފި އެވެ. އެފަދަ ކަންކަމުގައި ނާސިރުގެ ނިންމެވުންތައް ބައްޓަންެވެފައި އޮންނަ ގޮތަކީ އެވަގުތަކަށް މުހިންމު ކަމަކަށް އަވަހަށް ފިޔަވަޅުއްވާ އެކަތިފަހަރުން ނިންމަވައިލެއްވުމެވެ.\nނާސިރު ވެރިކަން ދޫކޮށްލެއްވުމާ ވަރަށް ގާތަށް ވެސް އެ މަނިކުފާނަކީ ހެނދުނު ބަރާބަރު 00:9ޖަހާއިރު އޮފީހަށް ވަޑައިގަންނަވާ ބޭފުޅެކެވެ. ވެރި ކަމުގެ އެންމެ ފަހު މަސްތަކުގައި އެ އާދައަށް ބަދަލު ގެންނެވައި ތަންކޮޅެއް ލަސްކޮށް އޮފީހަށް ވަޑައިގަންނަވަ އެވެ.\nއެ މަނިކުފާނުގެ ދުވަހުގެ މަސައްކަތްޕުޅު ބިނާ ކުރައްވަނީ އޮފީސްކޮޅުގެ ދެ ސެކެއްޓަރީންނާއި ޕްރައިވެޓް ސެކެއްޓަރީ އާއި ސަރުދާރުގެ އެހީތެރިކަމާއެކު އެވެ. އެކަންކަން ކުރައްވަނީ މޭޒުކޮޅުގައި މުޅި އޮފީހަށް އަޑު ހިފާ ގޮތަށް ބަހައްޓާފައި ހުންނަ ކަރަންޓް ރަނގަބީލެއް ޖައްސަވައިގެނެވެ. އެއްވަނަ ސެކެއްޓަރީއަށް ޖަހާނީ އެއް ރަނގަބީލެވެ. ދެވަނަ ސެކެއްޓަރީއަށް ރަނގަބީލުގައި ދެ ބޮނޑި އަޅުއްވަނީ އެވެ. ތިނެތި ޖައްސަވައިފިނަމަ އެއީ ސަރުދާރާ ޖެހުނީ އެވެ.\nމަސައްކަތްތަކުގެ ކުޑައަޑި އާއި ބޮޑު ކުޑަމިން ދެނެގަތުމަށް ސިޓީތަކާއި ނޯޓްތައް ގެންގުޅެން ޖެހެނީ ކްލިޕް ބޯޑުގައި ހަރުކޮށްގެނެވެ. އެމަނިކުފާނު ބައްލަވައިލެއްވީމާ ބޯ މިނުން ނޫނީ ތުނިކަމުން މަސައްކަތުގެ ބުރަކަމާއި ލުއިކަން ދެނެވަޑައިގަތުމަށެވެ. ހުރިހާ ސިޓީއެއް ވެސް ސުރެންސުރެން ބައްލަވާ އައްސަވައި އަވަސް ކަންތައްތައް އެދުވަހު ނިންމަވާފައި ނޫނީ ގެއަށް ވަޑައެއް ނުގަންނަވަ އެވެ.\nރައީސް ނާސިރުގެ މަސައްކަތް މި މަގަށް ބައްޓަން ކުރައްވާފައި ވަނިކޮށް އޭރުގެ ހެލްތު މިނިސްޓަރު އަދި ރާއްޖޭގެ ފުރަތަމަ އަންހެން މިނިސްޓަރު މޫމިނާ ހަލީމްގެ ސިޓީފުޅެއް ލިބިވަޑައިގެންފި އެވެ.\nއެކަމަނާގެ ސިޓީފުޅުގެ މައި ގަނޑަކީ ބަލި މީހުންނަށް ހޮސްޕިޓަލުން ލޭ ދޭން ޖެހޭ ކަމަށާއި ހޮސްޕިޓަލުގައި ލޭ އެޅެން ވެސް ހުރި ކަމަށާއި ނަމަވެސް ލޭ ލިބުމުގެ ދަތިކަން ވަރަށް ބޮޑުވެއްޖެ ކަމަށެވެ. ލޭ ދިނުމަށް މީހުން ފަސްޖެހި، އެކަމާ ބިރު ގަންނަ ވާހަކަ އެވެ. އަދި އެއްގޮތަކަށް ވެސް ލޭ ދޭން ބޭނުން ނުވާ ވާހަކަ އެވެ.\nމޫމިނާ ހަލީމްގެ ސިޓީފުޅު އެ މަނިކުފާނުގެ ދެވަނަ ސެކެއްޓަރީ މެދުވެރިކޮށް އަޑު އައްސަވާފައި ވަރަށް ބާރަށް "ހޫނއް!" އޭ ވިދާޅުވި އެވެ. މިވާހަކަ ނާސިރުގެ ދެ ވަނަ ސެކެއްޓަރީއަކަށް އުޅުއްވި ބޭފުޅަކު "ދުވަސްވީ ލިޔުންތަކުގެ ފޮތްބައި"ގެ އަދަދެއްގައި ހިސާބަކަށް ބަޔާންކޮށްފައި ވެސް އެބައޮތެވެ. އޭނާ މިހާރު ވެސް ދުޅަހެޔޮ ސިއްހަތެއްގައި އެބަ ހުންނެވި އެވެ.\nސިޓީ އައްސަވާފައި ނާސިރު ވިދާޅުވީ "ތިޔައީ ދެން އެއްވެސް ކަމެއް ނޫނޭ އެވެ! ސަރުކާރުން ކާންދީ ބަލަހައްޓާ ބަޔަކު ތިބޭނެ އެވެ. ޕަބްލިކް ސޭފްޓީ މިނިސްޓްރީއަށް މިހާރު މިވަގުތު ސިޓީއެއް ލިޔާށެވެ!"\nނާސިރު ވިދާޅުވަނީ ސިޓީ ލިޔާއިރު ސިފައިންގެ ހުރިހާ އެންމެން ހޮސްޕިޓަލަށް ފޮނުވައި ހުރިހާ ސިފައިންގެ ލޭ ނަގައި ސިފައިންގެ މީހުންގެ ލޭގެ ގްރޫޕް ވަކިކޮށް ރަޖިސްޓްރީއެއް ހެދުމަށް އެ ސިޓީގައި އަމުރު ކުރުމަށެވެ. އޭގެ ރަޖިސްޓްރީއެއް ސިފައިންގޭގަ އާއި މިނިސްޓްރީގައި ބާއްވަން އެމަނިކުފާނު އެންގެވި ކަމަށް ސިޓީގައި ލިޔުމަށް ވެސް ވިދާޅުވި އެވެ. އަދި އޭގެ ކޮޕީއެއް އެމަނިކުފާނުގެ އަތްޕުޅަށް ގެނައުމަށް ވެސް އެންގެވި އެވެ.\nނާސިރުގެ އަމުރުފުޅަށް އަދިވެސް އެ ސިޓީގައި ލިޔަނީ ހޮސްޕިޓަލުން އެންގި ސިފައިންގެ މީހަކު އެވަގުތަކު ކުރަން އެހުރި ކަމެއް ހުއްޓުވައި ލޭ ދިނުމަށް އަވަހަށް ހޮސްޕިޓަލަށް ފޮނުވަން ޖެހޭނެ ކަމަށެވެ. އަދި ސިފައިންގެ އެއްވެސް މީހަކު ލޭ ދޭން ދެކޮޅު ހަދައިފި ނަމަ އެ މީހަކު ސިފައިންގެ ތެރެއިން އެވަގުތަކުން ފެށިގެން ވަކިކުރާނެ ކަމަށެވެ.\n"މިކަން މި ހަފުތާހައި ނިމޭން ވާނެ" ކަމަށް ސިޓީގައި ލިޔުމަށް ވެސް ނާސިރު އަމުރުކުރެއްވެވި އެވެ.\nމީގެ އިތުރުން އެހެން ސިޓީއެއް ވެސް ލިޔުއްވި އެވެ. އެއީ ހެލްތު މިނިސްޓަރު މޫމިނާއަށް ލިޔުއްވި ސިޓީފުޅެކެވެ. ވިދާޅުވަނީ "މީގެ ފަހުން ލޭ ނުލިބިގެން ހޮސްޕިޓަލުން މީހެއްގެ ފުރާނަ ގޮސްގެން ނުވާނެ،" ކަމާށާއި "ލޭގެ މައްސަލަ އެ ގޮތަށް ރައީސް ހަމަޖައްސަވައިފި" ކަމަށެވެ.\nމި ސިޓީތައް ހެލްތު މިނިސްޓްރީގެ އާކައިވްގަ އާއި ރައީސް އޮފީހުގެ އާކައިވްގައި ހުންނާނެ އެވެ. ނޫނީ ހުންނާން ވާނެ އެވެ.\nނާސިރު މިކަން ހައްލުކުރެއްވި ގޮތުގެ އެހެން ރިވާއެއް ގައި ބުނަނީ ސިޓީ އަޑު އައްސަވާފައި ކޯފާވެ "ހޫނ ހޫން" ސޭ ވިދާޅުވެފައި، "ސިފައިންގޭގައި ދައުލަތުން ކާންދީ މަސްފަލަކޮށްފައި އެ ތިބީ ލޭދޭނެ މީހުން ނޫންތޯ" އޭ، "މޫމިނާ މެނަށް ތިޔަކަން ބޮޑުވާންވީ ކީއްވެ" ހެއްޔޭ ވިދާޅުވި ކަމަށެވެ. އެކަމަކު މިއީ ބަލިކަށި ރިވާއެކެވެ. އެހެންނަމަވެސް ދާދި އެއްވާހަކައެކެވެ.\nލޭ ލިބުމުގެ މައްސަލައިގައި ނާސިރު އެޅުއްވި ފިޔަވަޅުން އެކަން އޭރަށް ހަމަ މުޅީން ހައްލުވި އެވެ. އެކަމަކު ލޭ ދޭންޖެހޭތީ އެކަމާ ކަންބޮޑުވެގެން ސިފައިންގެ ތެރެއިން ބައެއް މީހުން ވަޒީފާ ދޫކޮށްލި އެވެ. އަދި ނުދިން ބައެއް މީހުން ވަގުތުން ވަޒީފާއިން ވަކި ކުރި އެވެ.\nކުއްލި މި މައްސަލަ ނާސިރު ނިންމެވި ގޮތުގެ ރަސްމީ ސިފަ މިހާރު ކެނޑިފައި ވިޔަސް އެ އާދައިގެ ދަށުން މިހާރު ވެސް އެންމެ ގިނައިން ލޭ ހަދިޔާ ކުރާ ބަޔަކަށް ވެފައި އޮންނަނީ ސިފައިންނާ ފުލުހުންނެވެ.\nނާސިރުގެ ނިންމެވުމަށް ފަހު ލޭގެ މައްސަލައިގައި ހެލްތު މިނިސްޓަރު މޫމިނާ ހަލީމް މަޒުމޫނެއް ވެސް ލިޔުއްވާފައި އޮވެ އެވެ:\n"... މީން ކޮންމެ މީހަކީ ވެސް ބަލިވެ އިނީއްސުރެ އެއްވެސް ބޭހެއް ފަރުވާއެއް ނުކުރާ އެކަމުގެ ސަބަބުން ބަލިވެ މީހާގެ ހަށިގަނޑުން ލޭ މަދުވެ ލޭގައި ހުންނަންވީ އެކިއެކި ބާވަތްތައް މަދުވެ ދެރަވެފައިވާ މީހުންނެވެ..." މަޒުމޫނުގައި ވެއެވެ. "ގިނައިން ލޭ އަންނަން ފަށައިފިނަމަ ފުރާނަ ސަލާމަތް ކުރުމުގައި އެ މީހާގެ ހަށިގަނޑަށް ލޭ އެޅެން އަދުގެ ހޮސްޕިޓަލުގައި ހަމަޖެހިފައި އެބަހުއްޓެވެ. ހިތްޕުޅަށް ގެންނަވާ އައްސަވާށެވެ. ދައުލަތުން މިކަމަށް ހާދަ މުހިންމު ކަމެއް ވަނީ ދެއްވާފަ އެވެ. ދިވެހި ސިފައިންގެ ތެރޭގެ އެންމެން ދައުލަތުގެ އަމުރުފުޅަށް މިހާރު ތިބެނީ ލޭ ގްރޫޕް ކޮށްފަ އެވެ. މި ގްރޫޕްކޮށް ލޭގެ ގްރޫޕް އެނގޭނޭ ރެކޯޑެއް ހޮސްޕިޓަލުގައި ވަނީ ތައްޔާރުވެފަ އެވެ. އަދި މިގޮތަށް ހަމަޖެހުމަށްފަހު ލޭ އަޅަން ވެގެން ލޭދޭނެ މީހަކު ހޯދުމަށްޓަކައި ސިފައިންގެއަށް ފޯނުކޮށްލުމުން 15 މިނެޓްއިރު ތެރޭގައި ހޮސްޕިޓަލުން އެދުނު ބަޔަކު ހޮސްޕިޓަލަށް ފޮނުވައިދެ އެވެ. އޭރަކު ކުރާ މަސައްކަތް ހުއްޓާފަ އެވެ. ސަރުކާރުގެ ނުވަތަ އަމިއްލަ ވަގުތުތަކުގައި ތިބި ނަމަވެސް މި ދެންނެވި ގޮތުގައި ލޭ ދިނުމަށް ތައްޔާރުވެގެން އަންނަނީ ލޭ ދޭހިތުންނެވެ. ދުވަހަކު ނުވެސް ދެކޭ ނުވަސް ދަންނަ މީހެއްގެ ފުރާނަ ސަލަމާތްކުރެވޭތޯ ތިމާގެ ހަށިގަނޑުން ލޭ ދިނުމަށެވެ. ކުޑަ އެތިފޮދެއް ނޫނެވެ. 500 މިލި ލީޓަރެވެ."\nރޯދަ މަހާ ރޯއްޖާ ތާރީހު ރައީސް އިބްރާހިމް ނާސިރު


ކުލުނުނެތް ލޯބި4– Esfiya\nކުލުނުނެތް ލޯބި 4\nލީޒާ ގެޔަށް ދިޔަ މަގުމަތީ ޖީބާއް އަތް ލިއިރު ޖީބުގައި ގޭގެ ތަޅުދަނޑިފަތި ނެތްކަން އިނގުނެވެ. އަދި ހަނދާންވީ ޒާހިރު މެންގޭ ކާމޭޒުމާތީ ތަޅުދަނދިަފަތި ބައިންދާފައި އާދެވުނު ހަނދާނެވެ. ވަގުތުން ލީޒާ މިސްރާބު އަނަބުރާލުމަށްފަހު ޒާހިރު މެން ގެއާ ދިމާލައް ހިނގައިގަތެވެ. އޭރުވެސް ޒާހިރު ޝާމިން އަށް އަނިޔާ ކުރަމުން ގެންދެއެވެ.\nލީޒާ ޒާހިރުމެން ގެ ގެޔާ ވަރަށް ގާތްވިއެވެ. ނަމަވެސް ލީޒާ ހުއްޓުމަކަށް އައެވެ. އެއީ ލީޒާ އަށް އައި ފޯނުކޯލަކާ ހެދިއެވެ. ލީޒާ ފޯނުކޯލާ ވާހަކަދައްކަން މަގުމަތީ މަޑު ކޮށްލިއެެވެ. އެހެންކަމުން ލީޒާއަކަށް ޝާމިން އަށް އަނިޔާކުރި ވަގުތު އެގެޔަކައް ނުދެވުނެވެ.\nޒާހިރު ޝާމިން އަށް އަނިޔާ ކުރުމައްފަހު ވަނީ ކޮޓެރިއަށެވެ. ޝާމިންވެސް ރޮމުން ރޮމުން ގޮސް ވަނީ ކޮޓެރިއަށެވެ. އޭރުވެސް ޒާހިރު ހުރީ ވަރަށް ރުޅި ގަދަވެފައެވެ. އިރުކޮޅެއްފަހުން ޒާހިރު ކޮޓެރިން ނިކުތީ ފޯނުކޯލަކައް ޖަވާބުދެމުންނެވެ. ” އަހަންނަށް ލާރި ލިބުންވަރަކަށް އެބަ ދައްކަމެންނު… މިދިޔަ މަހުގެ ލާރި ކޮޅު ނުދެއްކުނީ ކުންފުނި ވަރަށް ދައްކޮށް އުޅޭތީވެ. އަހަރެން ފަހުން ކަލެޔަށް ގުޅާނަން….ދެން ބާއްވަނީ “މިހެން ޒާހިރު ފޯނުގައި ނިކުންނަމުން ބުނި އަޑު ލީޒާ ގެއަށް ވަންތަނާ އިވުނެވެ. ލީޒާވެސް އެއްވެސް އެއްޗެކޭ ނުބުނެ ތަޅުދަނޑި ހިފައެިގެން އަވަހައް ދިޔައީއެވެ. ޒާހިރުވެސް އެވަަގުތު ދިޔައީ އޮފީހަށެވެ.\nއިރުއޮއްސެ އަނދިރި ވެއްޖެއެވެ. އަދިވެސް ޝާމިން ކޮޓެރިންނެއް ނުނިކުމެއެވެ. ޒާހިރު ގެއަށް އައީ ކާށެވެ. ލީޒާ ނާންނާތީވެ ޒާހިރު އޮތީ ކޮޓެރީގަ މަޑުކޮއްލައިގެން ޓީވީ ބަލާށެވެ. އިރުކޮޅެއް ފަހުން ގޭތެރޭ މީހަކު އުޅޭހެން ހީވެގެން ޒާހިރު ބަލާލަން ނުކުތް އިރު ލީޒާ ކާއެއްޗެހި ހިފައިގެން އައިސް މޭޒުމަތީ ކާން ހަދަނީއެވެ. ” އާދެ އަވަހަށް ކާން “ޒާހިރު ނިކުތް ތަނާ ލީޒާ ބުންޏެވެ. ޒާހިރު ގޮސް މޭޒުދޮށުގައި އިށީންދެ ކާން ފެށިއެވެ. ” ކޮބާ ޝާމިން؟…ކާކަށް ނާދޭތަ؟ “ޝާމިން ފެންނަން ނެތުމުން ލީޒާ މިހެން ބުނެ ސުވާލު ކުރިއެވެ. ” މިރޭ ތަންކޮޅެއް ކުރިން ނިދުނީ ކަންނޭންގެ.. އަާޅާލާއެއްޗެއްނޫން.. “މިހެން ބުނެ ޒާހިރު ޖަވާބުދިނެވެ. ޒާހިރު މިހެން ބުނުމުން ލިޒާ އެއްވެސް އެއްޗެކޭ ނުބުނެ ދާން ހިނގައިގަތެވެ. އެވަގުތު ” ހާދަ އަވަހަކަށް މިޔަދު ތިދަނީ “މިހެން ޒާހިރު ލީޒާއާ ދިމާލައް ބުންޏެވެ. ” އާން…… މިޔަދު ކުޑަ މަސައްކަތަކު އުޅޭތީވެ…….އެހެންވެ މިދަނީ.. “މިހެން ބުނުމައްފަހު ލީޒާ ނިކުމެގެން ދިޔައީއެވެ. ޒާހިރު އިނީ ކާށެވެ.\nޒާހިރު ކައި ނިމެގެން ކޮންމެރެޔަކުވެސް ބޭރައް ނިކުންނަހެން މިރޭވެސްް ބޭރައް ނިކުނަން ރީތިވެލިއެވެ. ގައިގަ ހުވަނދު ކޮޅަކާ އެއްޗެހި ލައިގެން ބޭރައް ނިކުތެވެ. މި ގަޑިއަކީ މި ރަށުގެ މީހުން ވަރަށް ބޭރައް ނުނިކުންނަ ގަޑިއަކައްވުމުން މަގުމަތިން މީހަކު ފެންނާކައްވެސް ނެތެވެ. ހިނގަމުން ހިނގަމުން ދަނިކޮށް ފަހަތުން މީހަކު އަންނަހެން ޒާހިރުއަށް ހީވިއެވެ. ކުއްލިއަކައް ފަހަތުން އައި މީހާ ޒާހިރުގެ ބޮލުގައި ކޮންމެވެސް ކަހަލަ އެއްޗަކުން ޖެހިއެވެ. ވީނުވީއެއް ނޭންގެ ޒާހިރު ހޭނެތެގެން ވެއްޓުނެވެ.\nހޭވެރިކަން ވީއިރު ޒާހިރު ހުރީ ގޮނޑިއަކަށް ބަނދެފައެވެ. އަނދިރިކަމުން ތަނެއްދޮރެއް ނުފެނެެއެވެ. އައްސައިފަ ހުރި ގޮތުން ތެޅެވެސް ނުލެވެއެވެ. ވީ ކިހިނެއްކަމެއް އަދި އެތަނައް އައީ ކިހިނެއް ކަމެއްވެސް ޒާހިރުއަކަަށް ނޭންގުނެވެ. އޭރުވެސް ބޮލައް ދީފަވާ ހަމަލާއެއްގެ ސަބަބުން ޒާހިރު އަށް ހުރީ ވަރަށް ތަދުވެފައެވެ. އިރުކޮޅެއްފަހުން މީހަކު އެތަނައް އައި ހެން ޒާހިރުއައް ހީވިއެވެ. ބޮކިތައް ދިއްލުމާއެކު ޒާހިރު ދިޔައީ ސިއްސާ ގެންނެވެ. އެވަގުތު ތަނަކީ ކޮންތަނެއްކަން ޒާހިރުއައް އިނގުނެވެ. އެއީ ޒާހިރުގެ އަންހެނުން ހަނާ ގެ ނަންމަތީގައި ކުރިން ހުރި ގެސްޓުހައުސް އެއްގެ ކޮޓެރިއެކެވެ. ޒާހިރު ހުރީ ވަރަށްވެސް ހާސް ވެފައެވެ.\nކުރިމަތިން ފެނުނީ މީހެކެވެ. ޒާހިރު ދިޔައީ އެއައްވުރެވެސް ބޮޑައް ސިއްސައިގެންނެވެ. އެއީ ޒާހިރުދަންނަ މީހަކައް ވުމުންނެވެ.\nVrh Sali mi part vxx as usual ❤❤\nAleyyy leezaa ah nudevuny maa dhw ehnoonama zaahiru kibain shaamin salaamai vaane veehya\nAnyways vrh curious ingey next part ah\nHope to see it soon 😃\nStay safe 😃😃\nIraada kurehviyaa den in bai ves reethi vaane kamah umeedhukuran.\nKaakubaa ey mihithah aranee .maybe shaairaa\nDhen in part ah inthuzaaru kuran.\nThankolheh avahah dhen inbai upload kihdhehchey.please.\nDhen in baiga ingeyne kaakukan ey. Umeedhu kuran dhen inbai ves reethivaanekamah. Vee enme avahakah upkohdheveythoa balaanan. Stay safe\nޝަކުވާއޭ މިހިތުގައިވަނީ އަބަދުވެސް (ތިންވަނަ ބައި)\nހިތާމަ އުފެއްދުންތެރި ލިޔުން އެހެނިހެން ލޯބި April 27, 2021\nމާފްކުރާށޭ ކަލާ ފަހުބައި


Cabinet ah gennanee kon badhaleh?\nކޯލިޝަންގެ ހަތަރު ލީޑަރުން އަދި ރައީސް ސޯލިހް: ބައެއް ވަޒީރުން ބަދަލުކޮށް ވަޒީރުންގެ މަޖިލީހަށް ބަދަލުތަކެއް ގެންނަން ވަނީ ނިންމާފައި އަވަސް ފޮޓޯ\nރައީސުލްޖުުމްހޫރިއްޔާ އިބްރާހިމް މުހައްމަދު ސޯލިހްގެ ވެރިކަމުގެ ދައުރު ދެބައިވީއިރު ފަސް ވަޒީރަކު މަގާމުން ވަކިވެއްޖެ އެވެ. ތިން ވަޒީރަކު މަޖުބޫރުން އިސްތިއުފާ ދެއްވީ އެވެ. އެއް ބޭފުޅަކު މަގާމުން ވަކި ކުރެއްވީ އެވެ. އަނެއް ވަޒީރުގެ އިތުބާރު ނެތް ކަމުގެ ވޯޓް ނަގާ މަގާމުން ދުރު ކުރީ އެވެ. މަގާމުން އިސްތިއުފާ ދެއްވީ ކުރީގެ ޖެންޑާ މިނިސްޓަރު ޝިދާތާ ޝަރީފް އާއި ހައުސިން މިނިސްޓަރުކަން ކުރެއްވި އައިމިނަތު އާތިފާ ޝަކޫރު އަދި ހެލްތް މިނިސްޓަރަކަށް ހުންނެވި އަބްދުﷲ އަމީނެވެ. ތިން ބޭފުޅުންގެ އިސްތިއުފާގެ ފަހަތުގައި އޮތީ ތަފާތު ތުހުމަތުތަކާއި ވެރިކަން ކުރާ އެމްޑީޕީން ކުރިމަތި ކުރުވި ޕްރެޝަރެވެ. މަޖިލީހުގެ ސުޕަ މެޖޯރިޓީގެ ބޭނުން ކުރަން ޖެހިދާނެ ކަމަށް ދެއްވި އިންޒާރެވެ. ކުރީގެ ޓޫރިޒަމް މިނިސްޓަރު އަލީ ވަހީދަށް ބޮޑެތި ތުހުމަތުތަކެއް ކުރެވި އިސްތިއުފާ ދެއްވުމަށް އެންގެވުމުން އެކަން ނުކުރެއްވުމުން މަގާމުން ވަކި ކުރެއްވީ އެވެ. ކުރީގެ ސައިންސް މިނިސްޓަރު މަލީހުގެ އިތުބާރު ނެތް ވޯޓްނަގާ ބޭރު ކޮށްލި ފަހުން މިނިސްޓްރީ އަދި އޮތީ ހުހަށެވެ.\nފަސް ވަޒީރެއް ބަދަލު ވެގެން ދިޔައިރު 2019 ވަނަ އަހަރުގެ މަޖިލީސް އިންތިހާބަށް ފަހު އެމްޑީޕީގެ ބައެއް އިސް ބޭފުޅުން ގެންދެވީ ސަރުކާރު ކޯލިޝަން އުވާލާ އެމްްޑީޕީން އެކަނި ސަރުކާރު ހިންގަން ބޭނުންވާ ކަމަށް ފާޅުގައި ވިދާޅުވަމުންނެވެ. އެހެން އެންމެ ފާޅުގައި އަދި އެންމެ ގިނައިން ވިދާޅުވި ބޭފުޅަކީ އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދެވެ.\nސަރުކާރަށް ކަންކަން ނުވެ ރައްޔިތުންގެ ރުޅި އާއި ފާޑުކިޔުން އަމާޒުވާ ކޮންމެ ފަހަރަކު އެ ބޭފުޅުން ދައްކަވާ އުޒުރަކީ ކޯލިޝަނެވެ. ކޯލިޝަންގައި ދެން ހިމެނޭ ޕާޓީތަކުން ކަންކަން ނުކުރާ ވާހަކައެވެ. އެ ޕާޓީތަކަށް ނިސްބަތްވާ ވަޒީރުން ޒިންމާ އަދާ ނުކުރައްވާ ކަމުގެ ތުހުމަތެވެ. އެ ވަޒީރުން މަގާމުން ދުރު ކުރާނެ ކަމަށް ވިދާޅުވެ އެތައް ފަހަރަކު އެމްޑީޕީގެ މަޖިލީސް މެންބަރުން އިންޒާރު ކުރައްވާފައި ވެއެވެ.\nނަމަވެސް އެ މަސައްކަތް ހިނގައި ނުގަނެ އޮތީ ރައީސް ސޯލިހް އެކަން އެގޮތަށް ކުރައްވަން ބޭނުންފުޅު ނުވާތީ އެވެ. ވަޒީރުންނަށް ފުރިހަމަ އިތުބާރު އެބައޮތް ކަމަށް ވިދާޅުވާތީ އެވެ. އަދި ވަޒީރެއްގެ އިތުބާރު ނެތިއްޖެނަމަ އެމަނިކުފާނު އިސްވެ އެ ބޭފުޅަކު ވަކި ކުރައްވާނެ ކަމަށް ވިދާޅުވާތީ އެވެ. މަޖިލީހުގައި ރައީސް ސޯލިހަށް ވަފާތެރި މެންބަރުން ގިނަވީމަ އެވެ.\nވަޒީރުންގެ މަޖިލީހަށް ބަދަލުތަކެއް\nވަޒީރުންގެ މަޖިލީހަށް ބަދަލުތަކެއް ގެންނަން ނިންމަވާފައި ވާކަން ރައީސް ވަނީ ރަސްމީކޮށް ކޯލިޝަން ޕާޓަރުންނާއި ހިއްސާ ކުރައްވާފަ އެވެ. އެނގިފައިވާ ގޮތުގައި އެމަނިކުފާނުގެ ފަރާތްޕުޅުން ވަނީ ކޯލިޝަން ޕާޓީތަކަށް ސިޓީއެއް ފޮނުއްވާފަ އެވެ. އެ ސިޓީގައި ބައެއް ވުޒާރާތަކާމެދު ރައްޔިތުންގެ ކަންބޮޑުވުންތައް އިންތިހާއަށް ހުރި ކަމަށް ވިދާޅުވި އެވެ. އަދި ވަޒީރުންގެ މަޖިލީހަށް ބަދަލުތަކެއް ގެންނަވާ ހިންގުން ހަރުދަނާ ކުރައްވަން ބޭނުންފުޅުވާ ކަމަށް ވިދާޅުވެފައި ވެއެވެ. އެ މަސައްކަތް މިހާރު ފައްޓަވާފައިވާ ކަމުގެ އިޝާރާތް ވެސް ދެއްވިއެވެ.\nބައެއް މަސްދަރުތަކުން ޔަގީން ކުރެވުނު ގޮތުގައި މި މެސެޖް ރައީސް ދެއްވީ އެކި ޕާޓީތަކަށް އެކި ގޮތަށެވެ. ބައެއް ޕާޓީތަކުގެ ލީޑަރުންނާއި ގުޅުއްވާ އެ މަޝްވަރާތައް ކުރެއްވި އެވެ. ބައެއް ޕާޓީތަކަށް ރައީސް އޮފީހުގެ ޗީފް އޮފް ސްޓާފް ސޮއި ކުރައްވާ ސިޓީއެއް ފޮނުއްވީ އެވެ.\nއަންނަ ހަފުތާގައި ވަޒީރުންގެ މަޖިލީހަށް ބޮޑު ބަދަލެއް ގެންނެވުމަށް ރައީސް ގެންދަވަނީ ތައްޔާރުވެ ވަޑައިގަންނަވަމުންނެވެ. ބައެއް ބޭފުޅުން މަގާމުން ވަކި ކުރައްވަނީ އެވެ. ބައެއް ވަޒީރުންގެ މަގާމު ބަދަލު ކުރައްވަނީ އެވެ. ނޫނީ އެހެން ވުޒާރާއެއްގެ ވަޒީރުކަން ދެއްވަނީ އެވެ.\nމަގާމުން ދުރު ކުރާނެ ކަމަށް އެންމެ ބޮޑަށް އަޑު ފެތުރިފައިވަނީ ފިޝަރީޒް މިނިސްޓަރު ޒަހާ ވަހީދެވެ. އެ ނިންމުން ރައީސް މުޅީން ފައިނަލް ކުރައްވާފައިވާ ކަމަށްވެސް ބައެއް ބޭފުޅުން ވިދާޅު ވެއެވެ. ނަމަވެސް އިސް އެހެން ބޭފުޅަކު ވިދާޅުވި ގޮތުގައި ޒަހާ މަގާމުން ވަކި ކުރައްވާ އެެހެން މަގާމެއް އެކަމަނާއަށް ހުށައަޅުއްވަ އެވެ. އެއީ ރައީސް އޮފީހުގެ މަގާމެއް ކަމަށް ވެސް ވިދާޅުވިއެވެ.\nމަގާމުން ދުރު ކުރާނެ ކަމަށް ދެން އަޑުތައް އޮތީ މަތީ ތައުލީމާ ބެހޭ ވަޒީރު ޑރ. އިބްރާހިމް ހަސަނެވެ. އެއީވެސް ރައީސް މައުމޫންގެ ރިފޯމް މޫވްމަންޓްގެ ބޭފުޅެކެވެ. އަދި ޖުމްހޫރީ ޕާޓީގެ ސްލޮޓެއްގައި އެންވައިމަންޓް މިނިސްޓަރަކަށް ހުންނެވި ޑރ. ހުސައިން ރަޝީދު ހަސަން އެ މަގާމުން ވަކިކޮށް ފިޝަރީޒް މިނިސްޓަރަކަށް އައްޔަން ކުރައްވާނެ ކަމަށް ވެ އެވެ. އެކަން ޖުމްހޫރީ ޕާޓީގެ އޮފިޝަަލަކު ޔަގީން ކޮށްދެއްވި އެވެ. ހުސައިން އަކީ އެ ދާއިރާއިން ތައުލީމު ހާސިލު ކުރައްވައިގެން ހުންނެވި ބޭފުޅެކެވެ.\nނިމިގެންދިޔަ ކައުންސިލް އިންތިހާބުގައި އެމްޑީޕީން އުންމީދު ކުރިފަދަ ނަތީޖާއެއް ނުލިބުމުން ސަރުކާރުގެ ތެރޭގައި ހުރި ރައްޔިތުން ކަންބޮޑުވާ ކަންކަން ރަނގަޅު ކުރައްވާނެ ކަމަށް ރައީސް ވިދާޅުވެފައި ވެއެވެ. އެމަނިކުފާނު އެންމެ ބޮޑަށް ފާހަގަ ކުރެއްވި އެއް ކަމަކީ މަސްވެރިކަމުގެ ދާއިރާއަށް ގެންނަން ވައުދުވެވަޑައިގެންނެވި ބަދަލުތައް ގެނެސް ނުދެވި މަސްވެރިން ރުޅިވެރިކަމުގެ ތިބި ކަމުގެ ޝަކުވާއެވެ. އަދި މަސްވެރިކަމުގެ ސިނާއަތަށް ސަރުކާރުން ގެނައި ބައެއް ބަދަލުތައް މަސްވެރިން ބަލައިނުގަތް ކަމަށްވެސް ސާފުކޮށް ވިދާޅުވި އެވެ. އެހެންވީމަ މި ބަދަލު ގެންނަން ސަރުކާރުން ކޮންމެހެން ބޭނުންވެއެވެ.\nޔޫތު މިނިސްޓްރީ ދެބައި ކުރުމުގެ މަޝްވަރާތައް ވެސް ހިނގަ އެވެ. ޔޫތު މިނިސްޓްރީ އާއި ކޮމިއުނިޓީ އެންޕަވަމަންޓް ވަކިކޮށް ދެ ވުޒާރާއެއް އުފެއްދެވުމަށް ރައީސް ނިންމަވާފައި ވާ ކަމަށްވެއެވެ. އެހެންވީމަ މިނިސްޓަރު މަހުލޫފްގެ މަގާމު ބަދަލުވުމުގެ ފުރުސަތު ވެސް އެބައޮތެވެ.\nމީގެ އިތުރުން ރައީސް އޮފީހުގެ މިނިސްޓަރު އަދި އެމްޑީޕީގެ ނާއިބު ރައީސް މުހައްމަދު ޝިފާޒު އެ މަގާމުން ވަކިކޮށް ރައީސް އޮފީހުގެ ޕޮލިސީ ސެކްރެޓަރީ އައިމިނަތު ޝައުނާ އެންވައިމަންޓް މިނިސްޓަރަކަށް އައްޔަން ކުރަން މަޝްވަރާތައް ހިނގަމުންދާ ކަމަށްވެސް އަޑުތައް އެބައޮތެވެ.\nބަރުލަމާނީ ނިޒާމެއް ގެންނަން ކުރާ ކެންޕެއިންގައި އިސްކޮށް ހުންްނެވި ރައީސް އޮފީހުގެ މިނިސްޓަރު ޝިފާޒު ވަކިކޮށް އެ މަގާމަށް އެމްޑީޕީގެ ކުރީގެ ޗެއާޕާސަން އަދި މަޖިލީހުގެ ކުރީގެ ނާއިބު ރައީސް މޫސާ މަނިކު ގެންނަން އުޅޭ ކަމަށްވެސް އަޑުތައް އެބައޮތެވެ.\nރައީސް ސޯލިހް ކެބިނެޓް ބައްދަލްވުމެއްގައި: ކެބިނެޓަށް ބަދަލުތަކެއް ގެންނަން ދަނީ މަަސައްކަތް ކުރައްވަމުން --\nވަޒީރުންގެ މަޖިލީހަށް ބަދަލުތަކެއް ގެންނެވުމުގެ މަސައްކަތް ރައީީސް ފައްޓަވައި އެކަން ޕާޓީތައް އަންގާފައިވާކަން ޔަގީނެވެ. އެކަން ސިޔާސީ ޕާޓީތަކުން ޔަގީން ކޮށްދެ އެވެ. ރައީސް އޮފީހުގެ ތަރުޖަމާން މުހައްމަދު މަބުރޫކް އަޒީޒް ވިދާޅުވި ގޮތުގައި އިންތިހާބުގެ ނަތީޖާއަށް ފަހު ސަރުކާރުގެ ހިންގުން އިތުރަށް ރަނގަޅު ކުރައްވަން ރައީސް ސޯލިހް ވެވަޑައިގެންފައިވާ ވައުދާ އެއްގޮތަށް އަމަލު ކުރައްވާނެ އެވެ.\nނަމަވެސް ވަޒީރުންގެ މަޖިލީހަށް ގެންނަވާ ބަދަލުތަކާ ގުޅޭގޮތުން މަބުރޫކް ވަކި އެއްޗެއް ވިދާޅެއް ނުވެއެވެ.\nޕާޓީތަކުގެ ބޮޑެތި ކަންބޮޑުވުންތަކެއް\nވަޒީރުންގެ މަޖިލީހަށް ބަދަލު ގެންނަވަން ބޭނުންފުޅުވާ ކަމަށް ވިދާޅުވެ އަދި އެ މަސައްކަތް ކުރައްވަމުން ގެންދަވާ ކަން ރައީސް އެންގެވުމުން ކޯލިޝަންގައި ހިމެނޭ ބައެއް ޕާޓީތަކުން ވަނީ ކަންބޮޑުވުން ފާޅުކޮށްފަ އެވެ.\nކޯލިޝަންގައި ހިމެނޭ ޕާޓީއެއްގެ ވަރަށް އިސް ބޭފުޅަކު ވިދާޅުވި ގޮތުގައި އެ ޕާޓީއަށް ރައީސް ސޯލިހްގެ ސިޓީފުޅު ލިބިވަޑައިގަތެވެ. އަދި އެސިޓީފުޅާ ގުޅިގެން އެ ޕާޓީން ވަނީ ރައީސަށް ލިޔުމުން ޖަވާބު ވެސް ދެއްވާފައެވެ.\n"އަޅުގަނޑުމެންގެ ޕާޓީއަށް ނިސްބަތްވާ އެއްވެސް ވަޒީރަކާ ގުޅޭގޮތުން ސަރުކާރުގެ ޝަކުވާއެއް ހާއްސަކޮށް ރައީސްގެ ޝަކުވާއެއް ނެތި ކުއްލި އަކަށް ސިޓީއަކުން މި ދަންނަވަނީ ބައެއް ވަޒީރުން މަގާމުގެ މަސްއޫލިއްތަތު އަދާ ނުކުރައްވާ ކަމަށް. އެއީ ވަރަށް ހެއްވާ ކަމެއް. އަޅުގަނޑުމެންވާނެ ރައީސަށް ލިޔުމުން ޖަވާބު ދީފައި،"\nކޯލިޝަން ދެ ލީޑަރުން ކަަމަށްވާ ރައީސް މައުމޫނާއި ގާސިމް އިބްރާހިމް --\nއެހެން ޕާޓީއެއްގެ ކައުންސިލް މެންބަރަކު ވިދާޅުވި ގޮތުގައި އެ ޕާޓީއަށް ރައީސްގެ ސިޓީއެއް ލިބިވަޑައިގެންކަން ޕާޓީގެ ލީޑާޝިޕުން އަންގާފައެއް ނުވެ އެވެ. ނަމަވެސް އެ ޕާޓީގެ ލީޑާރާއެކު ރައީސް ވަރަށް ދިގު ކޮށް މަޝްވަރާ ކޮށްފައި ވެއެވެ. މަޝްވަރާތަައް ބިނާވީ ވަޒީރުންގެ މަޖިލީހަށް ބަދަލު ގެނައުމާއި ގުޅޭ ގޮތުންނެވެ.\nކޯލިޝަންގައި ހިމެނޭ ޕާޓީތަކުގެ ބައެއް ބޭފުޅުން ވިދާޅުވި ގޮތުގައި ރައީސް އިސްވެ ވަޒީރަކު މަގާމުން ދުރު ކޮށްފިނަމަ މިހާރު ދެމުންދާ ތާއީދު ސަރުކާރަށް ނުދެއްވާނެ އެވެ. އަދި އެކަން ރައީސް ސޯލިހަށް ރަސްމީކޮށް ދަންނަވާނެ އެވެ.\nރުހުން ނުދީ މަޖިލީހުން ބޭރުކޮށްލާނެ ކަމުގެ ބިރު\nވަޒީރުންނަށް މަގާމުގައި ދެމި ތިބުމަށް ރައްޔިތުންގެ މަޖިލީހުގެ ރުހުން ބޭނުންވެ އެވެ. އެހެން ކަމުން މަގާމުގެ ހުވާ ކުރެއްވުމަށް ފަހު ރައީސް އެމަނިކުފާނުގެ ވަޒީރުންނަށް ރުހުން ހޯއްދެވުމަށް މަޖިލީހަށް ހުށައަޅުއްވަ އެވެ.\nވަޒީރަކަށް ރުހުން ނުލިިބި ފެއިލްވާން ޖެހޭ ސަބަބެއް ނެތެވެ. މަޖިލީސް ހިތަކަށް ލިބިފައި އޮތީ އެމްޑީޕީއަށެވެ. އެ ޕާޓީގެ 65 މެންބަރުން އެބަތިއްބެވެ. އަދި ޖުމްހޫރީ ޕާޓީގެ މެންބަރުންނާއެކު އެ އަދަދު އުޅެނީ 70 އިން މަތީގަ އެވެ. ނަމަވެސް މަޖިލީސް މެންބަރުންގެ މެދުގައި ދެ ފެކްޝަނެއް އޮތް ކަމީ އެންމެން ދަންނަ ބޮޑު ސިއްރެކެވެ. ރައީސް ނަޝީދަށް ވަފާތެރި މެންބަރުންނާއި ރައީސް ސޯލިހަށް ވަފާތެރި މެންބަރުންނެވެ.\nމަޖިލީހުގައި އެމްޑީޕީގެ 65 މެންބަރުން ދެ ފެކްޝަނަށް ބެހިފައި އޮތް ކަމުގެ އިޝާރާތެއް އިއްޔެގެ މަޖިލީހުގައި ވެސް ރައީސް ނަޝީދު ކުރެއްވި އެވެ. ސިއްހީ ކުއްލި ނުރައްކަލުގެ ގަރާރު މަޖިލީހުން ފާސް ކުރަން ޖެހޭ ގޮތަށް ހުށައެޅި ހުށައެޅުން ސަރުކާރުން ބޭނުންވާ ފާސްވުމާއި ގުޅިގެން ރައީސް ނަޝީދު ވަނީ ދެ ފެކްޝަންގެ މެދުގައި އޮތް ފަރަގު ކުޑަވަމުންދާ ކަމުގެ އިޝާރާތެއް ކުރައްވާއެވެ. އިއްޔެގެ ވޯޓް ފާާސްވީ 37 މެންބަރުންގެ ވޯޓުންނެވެ. ދެކޮޅަށް 31 ވޯޓެވެ.\n"މި މަޖިލީހުގެ ވޯޓު ގުނާ ބޭފުޅުންނަށް މިކަން މިހާރު ތުނިވރފައި އޮތް މިންވަރު އަޅުގަނޑުހިތުން އެނގިވަޑައިގަންނަވާތީހެން ތިޔަ ތިއްބަވަނީ ވަރަށް މަޑުމަޑުން،" ހިނިފުޅުވަޑުވަމުން ރައީސް ނަޝީދު ވިދާޅުވި އެވެ.\nރައްޔިތުންގެ މަޖިލީހުގެ ރައީސް މުހައްމަދު ނަޝީދު މަޖިލީހުގެ ރިޔާސަތުގައި -- ފޮޓޯ: މަޖިލިސް\nވުޒާރާތަކަށް ބަދަލު ގެނެސް ވަޒީރުން އަލުން އައްޔަން ކުރާނަމަ އަދި ވަޒީރެއްގެ މަގާމު ބަދަލުވެއްޖެނަމަ ނުވަތަ ވުޒާރާގެ ނަން ބަދަލުކޮށްފި ނަމަވެސް އެ ބޭފުޅަކަށް އަލުން ރުހުން ހޯދަން މަޖިލީހަށް ފޮނުވާން ޖެހޭނެ އެވެ. މަގާމުގައި ދެމި ހުރެވޭނީ މަޖިލީހުގެ ރުހުން އޮވެއްޖެ ނަމަ އެވެ.\nބައެއް ވަޒީރުންނާމެދު މަޖިލީސް މެންބަރުންގެ ނުރުހުން ވަރަށް ބޮޑަށް އެބައޮތެވެ. އިކޮނޮމިކް މިނިސްޓަރު ފައްޔާޒު އިސްމާއީލް އާއި ޔޫތު މިނިސްޓަރު އަހުމަދު މަހުލޫފް މަގާމުން ދުރުކުރަން ވަރަށް ބޮޑަށް ބޭނުންވާ މެންބަރުން އެމްޑީޕީގައި އެބަތިއްބެވެ. އެހެންވީމަ ޔޫތު މިނިސްޓްރީ ދެބައިކޮށް އަލުން މަހުލޫފަށް ރުހުން ހޯދަން ފޮނުވައިފިނަމަ ރުހުން ހޯދުމަށް ދަތިތަކެއް ކުރިމަތި ވެދާނެ އެވެ. ޔަގީނުންވެސް އެކަން ގޮންޖެހުމަކަށް ވާނެ އެވެ.\nއެމްއާރްއެމްގެ ބޭފުޅަކު ވިދާޅުވި ގޮތުގައި ޒަހާ މަގާމުން ދުރުކޮށް އެހެން މަގާމެއް ދެއްވާނެ ކަމަށް ބެލެވެ އެވެ. އަދި އެއީ އެހެން ވުޒާރާއެއް ނަމަ އަލުން ރުހުން ހޯދަން ފޮނުވުމުން އެކަމަށް މަޖިލީހުން ހުރަސް އަޅާނެ އެވެ. އެހެންވީމަ މިއީ އެއް ފަހަރުން މަގާމުުން ވަކިކޮށް ފޮނުވާލުމަށްވުރެ މާ ހުތުރު ގޮތެކެވެ. މިހާރުވެސް އެމްޑީޕީގެ ވަރަށް ގިނަ މެންބަރުންގެ ފާޑުކިޔުން ޒަހާއަށް އެބައޮތެވެ.\n"ފަހަރުގައި މިކަން މިގޮތަށް ކުރުމުގައި އެހެން ބޭނުމެއްވެސް އޮވެދާނެ. އެއީ ރައީސް ވަކިނުކުރައްވާކަން ދެއްކެވުން. ދެން ވިދާޅުވާނެ މަޖިލީހުން ރުހުން ނުދިނީއޭ. އަޅުގަނޑު ކީއްތޯއޭ ކުރާނީ. ރައީސް ޔާމީން ވެރިކަމުގައި ޑރ. ޝަކީލާއަށް ވެސް ހެއްދެވީ އެހެން. އެހެންވީމަ އަޅުގަނޑުމެން މިތިބީ އެކަމަށްވެސް ފަރުވާ ވެގެން. މިފަހަރު ސާފުވާނެ އިހުލާސްތެރިކަން ހުރިކަން،" އެމްއާރްއެމްގެ އިސް ބޭފުޅަކު ވިދާޅުވިއެވެ.\nވަޒީރުންގެ މަޖިލީހަށް ބަދަލުތަކެއް ގެނައުުމުގެ މަަސައްކަތް ފެށި ކަން ޔަގީން ނަމަވެސް މަގާމު ގެއްލޭ ވަޒީރުންނާއި މަގާމު ބަދަލުވާ ވަޒީރުންގެ ނަންތައް އަދި މުޅީން ޔަގީނެއް ނޫނެވެ. ނަމަވެސް ސަރުކާރުގެ ހިންގުން އަވަސްކޮށް ނަތީޖާ ނެރޭ ވަޒީރުންގެ މަޖިލީހެއް އެކުލަވާލަން ސަރުކާރުން މި ވަނީ މަސައްކަތް ފަށާފައެވެ. މި މަސައްކަތަކީ ކުރިއަށް އޮތް އެމްޑީޕީގެ ގައުމީ މަޖިލީހުގެ މެޖޯރިޓީ ހޯދަން ރައީސް ސޯލިހް އިސްވެ ކުރައްވާ ކަމަށްވެސް ވެދާނެ އެވެ. ނަމަވެސް ގެންނަވާ ބަދަލަކުން ކޯލިޝަން ރޫޅި އިދިކޮޅު ވަރުގަދަވެ ސަރުކާރަށް ޕްރެޝަރު ބޮޑުވުމަކީވެސް ވެދާނެ ކަމެކެވެ. ފިޔަވަޅެއް އެޅުއްވުމުގެ ކުރީން މި ކަންކަމަށް ރައީސް ސޯލިހް ވަރަށް ފުންކޮށް ވިސްނާވަޑައިގަންނަވާނެކަން ޔަގީނެވެ.\nއެމްޑީޕީ ރައީސް މުހައްމަދު ނަޝީދު ރައީސް މައުމޫން އަބްދުލްގައްޔޫމް + ރައީސް އިބްރާހިމް މުހައްމަދު ސޯލިހު ގާސިމް އިބްރާހިމް އަދާލަތު ޕާޓީ ކެބިނެޓް އިމްރާން އަބްދުﷲ ޖުމްހޫރީ ޕާޓީ އެމްއާރުއެމް ޕޮލިޓިކްސް


China Meehehge Kanfaiy Thereygai Makuneh Vaa Furaifi | Kuhli Habaru\nޗައިނާގައިި މިދިޔަ ހަފުތާގައި އިންސާނެއްގެ ކަންފަތް ތެރޭގައި މަކުނެއް ވާފުރާފައި ވަނިކޮށް ނަގައިފިއެވެ.\nއެނާގެ ކަަންފަތް ތެރޭގައި އެ މަކުނު އުޅޭކަން އެނގުނީ ކަންފަތް ދުޅަވެ، ކަންފަތުގައި ރިއްސާ އަދި ކަންފަތް ހިރުވާތީ ހޮސްޕިޓަލަށް ގޮސް ޑޮކްޓަަަަރަށް ދައްކާ ހެދި ސްކޭންތަކުންނެވެ. އޭނާ ބުނާ ގޮތުގައި ކަންފަތް ތެރޭގައި އެ މަކުނު އުޅޭތާ ހަފްތާއެއް ވެފައިވެއެވެ.\nއުމުރުން ދުވަސްވެފައިވާ އަންހެން މީހާގެ ކަންފަތް ތެރޭގައި އެ މަކުނު އުޅޭ ވީޑިއޯއެއް ހޮސްޕިޓަލުން ވަނީ އާންމު ކޮށްފައެވެ. ވީޑިއޯއިން މަކުނު ވާފުރާފައި ވާތަނާއި ކަންފަތް ތެރޭގައި މަކުނު ދުވާތަން ފެނިގެން ދެއެވެ. މީގެ އިތުރުން އެ ވީޑިއޯ ވަނީ ޗައިނާގެ އިޖުތިމާއީ ވިއުގަތަކުގައި އާންމުވެގެން ގޮސްފަ އެވެ.\nހޮސްޕިޓަލަށް ދިއުމުން ޑޮކްޓަރު ކަންފަތް ބެލުމަށް ފަހު އޭނާގެ ކަންފަތް ތެރެއިން މަކުނު ވާ ގުޅައެއް ފެނުމުން އެންގީ އޮޓޯސްކޮޕީ ސްކޭންް އެއް ހެއްދުމަށެވެ. ސްކޭން ހެދުމަށްފަހު ޑޮކްޓަރުން ވަނީ ކެމިކަލް ބޭނުންކޮށްގެން އެ މަކުނު މަރާލުމަށްފަހު ޓްވިޒަރަކުން މަކުުނު ނަގާފައެވެ.\nއަންހެން މީހާ ބޭރުގެ މީޑިއާތަކަށް މައުލޫމާތު ދޭ ގޮތުގައި ކަންފަތަށް މަކުނު ވަނީ މޭބިސްކަދުރު ދަނޑެއްގައި މަސައްކަތުގައި އުޅެނިކޮށް ކަމަށެވެ.\nޑޮކްޓަރުން ވިދާޅުވާ ގޮތުގައި އޭނާގެ ކަންފަތުގެ ހިނދުރިއާ ހަމައަށް މަކުނު ނުދާތީ އޭނާގެ ކަންފަތަށް އެއްވެސް ގެއްލުމެއް ލިބިފައެއް ނުވެ އެވެ. އަދި އެ މަކުނު ވަރަށް ކުޑަ ކަމަށާއި އެ ހިސާބަށް މަކުނު ދިޔަނަމަ އިވުމުގެ ހިއްސު ގެއްލިދާނެ ކަމަށްވެސް ވިދާޅުވިއެވެ. އަދި ޑޮކްޓަރުން ވިދާޅުވެފައި ވަނީ މީ މިކަހަަލަ ކަމެއް ދިމާވި ފުރަތަމަ ފަަހަރު ނޫން ކަމަށެވެ.\nމިދިޔަ އަހަރު ވެސް ވަނީ އިންސާނެއްގެ ކަންފަތުން ވަރަށް ވިހަގަދަ މަކުނެއް ފެނިފައެވެ.


Quarantine ge muhdhathu 10 dhuvahah kuru kuranee - One Online\nކޮވިޑާ ގުޅިގެނ ބަޔަކު ކަރަންޓީން ފެސިލިޓީއަކަށް ގެންދިއުމަށް ސީޕްލޭނަށް އަރުވަނީ ---\nކަރަންޓީނުގެ މުއްދަތު 10 ދުވަހަށް ކުރުކުރަނީ\nރާއްޖޭގައި ކަރަންޓީން ވާން ޖެހޭ މުއްދަތު 14 ދުވަހުން 10 ދުވަހަށް ކުރު ކުރަން މަޝްވަރާކޮށްފި އެވެ.\n"ވަން"އަށް އެނގިފައިވާ ގޮތުގައި ސިއްހީ ދާއިރާގެ އިސް ބޭފުޅުންނާއެކު ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ރޭ ބޭއްވި ބައްދަލުވުމުގައި ކަރަންޓީންގެ މުއްދަތު ދިހަ ދުވަހަށް ކުރުކުރުމަށް ވަނީ މަޝްވަރާ ކޮށްފައެވެ. ނަމަވެސް އެ ބަދަލު ގެންނަން ނިންމާފައި ވަނީ ކޮން ދުވަހަކުން ފެށިގެން ކަމެއް އަދި ނޭނގެ އެވެ.\n"ވަން"އަށް މައުލޫމާތު ދެއްވަމުން ހެލްތު ޕްރޮޓެކްޝަން އެޖެންސީ (އެޗްޕީއޭ)ގެ އޮފިޝަލަކު ވިދާޅުވީ، ޑިރެކްޓާ ޖެނެރަލް އޮފް ޕަބްލިކް ހެލްތު، މައިމޫނާ އަބޫބަކުރު އެފަދަ ނިންމުމެއް އަދި ނިންމާފައި ނުވާ ކަމަށާއި ކަރަންޓީންގެ މުއްދަތު ކުރުކުރާ ނަމަ ސްޓޭޓުމަންޓަކުން އެކަން އާއްމު ކުރާނެ ކަމަށެވެ.\nރައީސް އޮފީހުގެ ސީނިއާ އޮފިޝަލަކު "ވަން"އަށް މައުލޫމާތު ދެއްވަމުން ވިދާޅުވީ، ކަރަންޓީންގެ މުއްދަތު ކުރުކުރުމުގެ މަޝްވަރާތަކެއް މިހާރުވެސް ކުރިއަށް އެބަދާ ކަމަށާއި މިރޭގެ ވަގުތެއްގައި ކަރަންޓީންގެ މުއްދަތު ކުރުކުރާކަން ނުވަތަ ނޫންކަން ރަސްމީކޮށް އެނގިގެން ދާނެ ކަމަށެވެ.\nކަރަންޓީންގެ ދިހަ ދުވަހަށް ކުރުކޮށްފައިވާ ކަމަށް އަޑުފެތުރުނީ، ގެސްޓްހައުސް އެސޯސިއޭޝަން އޮފް މޯލްޑިވްސް (ގޭމް) ގެ ރައީސް އަބްދުﷲ ނަޝީދު (ކާނި އަބްދުﷲ) ކުރެއްވި ޓުވީޓަކާ ގުޅިގެންނެވެ. އެ ޓުވީޓުގައި އޭނާ ވަނީ ކަރަންޓީންގެ މުއްދަތު ދިހަ ދުވަހަށް ކުރުކުރުމަށް ސަރުކާރުން ނިންމާފައިވާ ކަމަށް ބުނެ އެކަމަށްޓަކައި ސަރުކާރަށް ޝުކުރު އަދާކުރައްވައިފައެވެ. ޓޫރިޒަމް މިނިސްޓަރު އަބްދުﷲ މައުސޫމް އާއި ރައީސް ސޯލިހު ޓެގް ކުރައްވައި ކާނި އަބްދުﷲ ކުރެއްވި ޓުވީޓް، ޓޫރިޒަމް މިނިސްޓަރު އަބްދުﷲ މައުސޫމް ރި-ޓުވީޓް ވެސް ކުރައްވާފައިވެ އެވެ.\nކަރަންޓީންގެ މުއްދަތު ކުރުކުރުމުގެ މަޝްވަރާތައް ކުރަމުން އަންނައިރު މިމަހުގެ 26 ވަނަ ދުވަހުގެ ރޭ ހެލްތު އިމަޖެންސީ އޮޕަރޭސަން ސެންޓަރު (އެޗްއީއޯސީ)ގައި ބޭއްވި ނޫސްވެރިންގެ ބައްދަލުވުމުގައި ޕީޑިއޮޓްރިކް އިންފެކްޝަންސް އެކްސްޕާޓް، ޑރ. ނަޒްލާ މުސްތަފާ ވިދާޅުވީ، ކޮވިޑް ކޮންޓްރޯލްކުރުމަށް 14 ދުވަހުގެ ކަރަންޓީނަކީ އެންމެ ފުރިހަމަ މުއްދަތު ކަމަށާއި އެ މުއްދަތު ކުޑަކޮށްފިނަމަ ބަލި ފެތުރުމުގެ ފުރުސަތު ބޮޑު ކަމަށެވެ.\nވަން އަށް މައުލޫމާތު ލިބިފައިވާ ގޮތުގައި ކަރަންޓީނުގެ މުއްދަތު ކުރު ކުރިނަމަވެސް އެކަން ތަންފީޒުކުރާ ގިންތި ތަކެއް ހުންނާނެ އެވެ. އެ ގޮތުން ކޮވިޑް ކޮންޓެންޓުން ފުރިހަމަ ކުރަން ޖެހޭ ކަރަންޓީނު ފަދަ ބައެއް ކަންކަން މީގެން އިސްތިސްނާ ކުރާނެ އެވެ. އަދި ކަރަންޓީނު މުއްދަތު 10 ދުވަހަށް ކުރު ކުރާ ނަމަ ރައްކާތެރިކަމުގެ ފިޔަވަޅުތައްވެސް އިތުރަށް ވަރުގަދަ ކުރާނެ ކަމަށް މައުލޫމާތު ލިބިފައި ވެއެވެ.\nގުޅޭ ޓެގު ހެލްތު ޕްރޮޓެކްޝަން އެޖެންސީ (އެޗްޕީއޭ) ރައީސް އޮފީސް ކޮވިޑް 19 އެޗްއީއޯސީ ހޯމް ކަރަންޓީނު


އިންޑިއާގެ ހޮސްޕިޓަލެއްގައި ރޯވެ، 10 ކޮވިޑް ޕޭޝަންޓުން މަރުވެއްޖެ – Feshun.mv\nއިންޑިއާގެ ހޮސްޕިޓަލެއްގައި ރޯވެ، 10 ކޮވިޑް ޕޭޝަންޓުން މަރުވެއްޖެ\n6 ނޮވެމްބަރ 2021 - 13:51\nއިންޑިއާ މަހަރަޝްތްރާގެ ހޮސްޕިޓަލެއްގައި ރޯވެ ކޮވިޑް ބަލި ޖެހިފައިވާ 10 މީހަކު މަރުވެއްޖެ އެވެ.\nމި އަލިފާނުގެ ހާދިސާ ހިނގީ މަހަރަޝްތްރާގެ އަހްމަދު ނަގަރްގެ ސިވިލް ހޮސްޕިޓަލްގެ އައިސީޔޫ ގައެވެ. އައިސީޔޫގައި އަލިފާން ރޯވި އިރު 17 ބަލިމީހަކަށް އެތަނުގައި އައީ ފަރުވާދެމުންނެވެ. އަދި އޭގެ ތެރެއިން 10 މީހަކު ވަނީ މި ހާދިސާގައި މަރުވެފައެވެ.\nސްޓޭޓް ހެލްތް ޑިޕާޓްމެންޓްގެ ޑެޕިއުޓީ ޑިރެކްޓަރާއި ހަވާލާދީ އިންޑިއާ ނޫހަކު ރިޕޯޓުކޮށްފައި ވާ ގޮތުގައި، މި އަލިފާނުގެ ހާދިސާގައި ސަލާމަތްވި7ބަލިމީހުންނަށް ވަނީ އެކިވަރުގެ އަނިޔާ ލިބިފައެވެ. ނަމަވެސް އޭގެ ތެރެއިން ދެ ބަލި މީހުންގެ ހާލަތު ސީރިއަސް ކަމަށް ބުނެފައިވެއެވެ. އަދި މި ހަތް މީހުންނަށް ފަރުވާ ދިނުމަށް މިހާރު ވަނީ އެހެން ހޮސްޕިޓަލަކަށް ބަދަލުކޮށްފައެވެ.\nހެލްތް ޑިޕާޓްމެންޓުން ބުނި ގޮތުގައި، އެ ހޮސްޕިޓަލުގެ އައިސީޔޫ އިމާރާތުގެ ގްރައުންޑް ފްލޯ އާއި ފުރަތަމަ ފަންގިފިލާގައި ހުރެއެވެ. އަލިފާން ރޯވެފައި ވަނީ އެ 17 ބަލި މީހުންވެސް އެޑްމިޓްކޮށްފައި އޮތް ގްރައުންޑް ފްލޯގެ އައިސީޔޫ ގައެވެ.\nއަލިފާން ރޯވާން މެދުވެރިވި ސީދާ ސަބަބެއް އަދި ދެނެގަނެވިފައި ނުވީނަމަވެސް، ހެލްތް ޑިޕާޓްމެންޓުން ލަފާކުރާ ގޮތުގައި އަލިފާން ރޯވެފައި ވަނީ އިލެކްޓްރިކަލް ޝޯޓް ސާކިޓެއްގެ ސަބަބުންނެވެ.\nމި ހާދިސާގެ މައުލޫމާތު ލިބުމާއެކު އަލިފާން ނިއްވާ މީހުން ވަނީ އެތަނަށް ގޮސް، ރޯވެފައިވާ އަލިފާންގަނޑު ނިއްވާލާފައެވެ.\nމި ހިތާމަވެރި އަލިފާނުގެ ހާދިސާގައި މަރުވި 10 މީހުންނާއި އަނިޔާވި އިތުރު7މީހުންގެ މައުލޫމާތު އެއްކުރުމުގެ މަސައްކަތް ކަމާބެހޭ ފަރާތްތަކުން މިހާރު ދަނީ ކުރަމުންނެވެ.\nމައްސަލަ ދިމާވަނީ އަޕްގްރޭޑަށް ފަހު، ހައްލުކުރަން ކެނޑިނޭޅި މަސައްކަތް އެބަ ކުރަން: ބީއެމްއެލް\nދިރިހުރުމަށް އެދޭތީ ސަލާމަތާ ރައްކާތެރިކަން ބޭނުންވޭ: ނަޝީދު


vnews - Fan'diyaarunge qaanoonuge islaahu thasdheegu kuravvaifi\nފަނޑިޔާރުންގެ ގާނޫނުގެ އިސްލާހު ތަސްދީގުކުރައްވައިފި\nސަރުކާރު ކޯލިޝަންގެ މެމްބަރުން ފަނޑިޔާރުންގެ ގާނޫނަށް ގެނައި އިސްލާހުގެ ބިލު ރައީސް އަބްދުﷲ ޔާމީން ތަސްދީގުކުރައްވައިފިއެވެ.\nދިވެހިރާއްޖޭގެ ފަނޑިޔާރުންގެ ގާނޫނަށް5ވަނަ އިސްލާހު ގެނައުމުގެ ބިލު ރައްޔިތުންގެ މަޖިލީހުން ފާސްކުރީ އިއްޔެއެވެ.\nމި ބިލު ރައީސުލްޖުމްހޫރިއްޔާ މިއަދު ތަސްދީގު ކުރެއްވުމާ ގުޅިގެން ދިވެހި ސަރުކާރުގެ ގެޒެޓުގައި ވަނީ ޝާއިއު ކޮށްފައެވެ.\nފަނޑިޔާރުންގެ ގާނޫނަށް އިސްލާހު ގެނައުމުގެ ބިލު ފާސްވީ ވޯޓުގައި ބައިވެރިވެވަޑައިގެންނެވި 38 މެންބަރުންގެ އިއްތިފާގުންނެވެ. މިބިލް ފާސްކުރުމާ މެދު ވަކި ގޮތަކަށް ވޯޓު ނުދެއްވާ އެއް މެންބަރަކު އިންނެވިއެވެ.\nރައްޔިތުންގެ މަޖިލީހުގެ ޖަލްސާތައް ކުރިއަށް ގެންދަނީ ގާނޫނުއަސާސީއާއި މަޖިލީހުގެ ގަވައިދާ ޚިލާފަށް ކަމަށް ވިދާޅުވެ އިދިކޮޅު މެމްބަރުން މިޖަލްސާގައިވެސް ބައިވެރިވެވަޑައެއް ނުގަނެއެވެ. ސަރުކާރުން ހުށަހެޅި މިބިލު ފާސްކުރީވެސް ސަރުކާރު ކޯލިޝަންގެެ މެމްބަރުން އެކަނި ތިއްބަވައިގެނެވެ.\nފަނޑިޔާރުންގެ ގާނޫނަށް އިސްލާހު ގެނައުމުގެ ބިލު ރައްޔިތުންގެ މަޖިލީހަށް ހުށަހެޅުއްވީ ވެރިކަން ކުރާ ޕީޕީއެމްގެ ނާއިބުރައީސް އަދި ފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ އެވެ.\nއަބްދުއްރަހީމް އިސްލާހު ހުށަހަޅުއްވާފައިވަނީ ފަނޑިޔާރުންގެ ގާނޫނުގެ 15 ވަނަ މާއްދާގެ (ށ)ގެ ހަތަރުވަނަ ނަމްބަރުގެ ފަހަތަށް ނަމްބަރެއް އިތުރުކުރުމަށެވެ. އެގޮތުން ހުށަހެޅުއްވި އިސްލާހުގައި ބުނެފައިވަނީ ކޯޓުން ކުރާ ހުކުމަކުން ފަނޑިޔާރެއްގެ މައްޗަށް ޖިނާއީ ހުކުމެއް ސާބިތުވެއްޖެނަމަ ހުކުމް ކުރާ ދުވަހުން ފެށިގެން ފަނޑިޔާރުކަން ގެއްލޭނެ ކަމަށެވެ. ފަނޑިޔާރެއްގެ މައްޗަށް ކޯޓުން މިފަދަ ހުކުމެއް އައިސްފިނަމަ އެއީ ފަނޑިޔާރެއްގެ ސުލޫކީ މައްސަލައަކާ ގުޅިގެން އެޅޭ ފިޔަވަޅަކަށް ނުވާނެ ކަމަށާއި އެހެންކަމުން ގާނޫނު އަސާސީގެ 154 ވަނަ މާއްދާގެ ދަށުން ފަނޑިޔާރަކު ވަކިކުރުމަށް ފުރިހަމަ ކުރަން ޖެހޭ އިޖުރާއަތްތައް މިހާލަތުގައި ނުހިނގާނެ ކަމަށްވެސް އިސްލާހުގައި ބުނެފައިވެއެވެ.\nގާނޫނުއަސާސީގެ 154 ވަނަ މާއްދާއަކީ ފަނޑިޔާރުން މަގާމުގައި ދެމިތިބުމާއި، މަގާމުން ވަކިކުރުމާ ގުޅޭ ބައިތައް ހިމެނޭ މާއްދާއެވެ. އެގޮތުން ފަނޑިޔާރަކު މަގާމުން ވަކިކުރެވޭނީ ފަނޑިޔާރަކު މަގާމުން ވަކިކުރުމަށް ޖުޑިޝަލް ސާވިސް ކޮމިޝަން (ޖޭއެސްސީ) އިން ރައްޔިތުންގެ މަޖިލީހަށް ހުށަހެޅުމުން މަޖިލީހުގެ ޖަލްސާއަށް ހާޒިރުވެ ވޯޓުގައި ބައިވެރިވި މެންބަރުންގެ ތިންބައިކުޅަ ދެބައިގެ އަޣުލަބިއްޔަތުން ފާސްވުމުން ކަމަށް ގާނޫނުއަސާސީގެ 154 ވަނަ މާއްދާގައި ބުނެފައި ވެއެވެ.\nފަނޑިޔާރުންގެ ގާނޫނަށް ހުށަހަޅާފައިވާ އިސްލާހުގައި އިތުރަށް ބުނެފައިވަނީ ފަނޑިޔާރަކު ހައްޔަރުކުރުމާއެކު މުސާރަ ލިބޭ ގޮތަށް ޖޭއެސްސީން އެ ބޭފުޅަކު ސަސްޕެންޑު ކުރަން ޖެހޭނެ ކަމަށެވެ. އަދި ފަނޑިޔާރެއްގެ މައްޗަށް ޖިނާއީ ދައުވާއެއް އުފުލައިފިނަމަ މުސާރަ ކަނޑާލަން ޖެހޭނެ ކަމަށްވެސް އިސްލާހުގައި ވެއެވެ. މީގެ އިތުރަށް ފަނޑިޔާރުންނަށް ތުހުމަތު ކުރެވޭ ޖިނާއީ ކުށަކާ ގުޅިގެން ދަށު ކޯޓުން ކުރާ ހުކުމް ހައިކޯޓުގައި 10 ދުވަސް ތެރޭގައި އިސްތިއުނާފް ކުރުމަށާއި އަދި މައްސަލަ އިސްތިއުނާފް ކުރާ ދުވަހުން ފެށިގެން 30 ދުވަހުގެ ތެރޭގައި ހައިކޯޓުން އެމައްސަަލަ ނިންމަންޖެހޭނެ ކަމަށްވެސް ބުނެފައި ވެއެވެ. އަދި ހައިކޯޓުން ނިންމާ މައްސަލަ ވެސް 10 ދުވަހުގެ ތެރޭގައި ސުޕްރީމް ކޯޓުގައި އިސްތިއުނާފް ކުރަންޖެހޭނެ ކަމަށާއި މައްސަލަ އިސްތިއުނާފް ކުރާތާ 30 ދުވަހުގެ ތެރޭގައި ސުޕްރީމް ކޯޓުން އެމައްސަލަ ނިންމަންޖެހޭނެ ކަަމަށްވެސް އިސްލާހުގައި ވެއެވެ.\nޖިނާއީ ކުށެއް ފަނޑިޔާރެއްގެ މައްޗަށް ސާބިތުވުމާއެކު މަގާމު ގެއްލޭ ގޮތަށް ފަނޑިޔާރުންގެ ގާނޫނަށް އިސްލާހު ގެނެސްފައި މިވަނީ އުއްތަމަ ފަނޑިޔާރު އަބްދުﷲ ސައީދާއި، ސުޕްރީމް ކޯޓުގެ ފަނޑިޔާރު އަލީ ހަމީދު ހައްޔަރުކުރުމަށްފަހު އެބޭފުޅުންގެ މައްޗަށް ޖިނާއީ ދައުވާ އުފުލޭ ވަރަށް ހެކި ލިބިފައިވާ ކަމަށް ފުލުހުން ތަކުރާރުކޮށް ބުނެފައި ވަނިކޮށެވެެ.\nފަނޑިޔާރުންގެ ގާނޫނަށް މިގޮތަށް އިސްލާހު ގެނައި ނަމަވެސް ގާނޫނުއަސާސީއަށް ބަދަލުނުގެނެސް ފަނޑިޔާރުން މަގާމުން ވަކިނުކުރެވޭނެ ކަމަށް ގާނޫނީ ވަކީލުންނާއި އިދިކޮޅު މެމްބަރުން ވިދާޅުވެއެވެ. މިގާނޫނަކީ ފަނޑިޔާރުންނަށް ނުފޫޒުފޯރުވައި ބިރުދައްކައި ނުހައްގުން މަގާމުން ވަކިކުރުމަށް ސަރުކާރުން ކުރި ކަމެއް ކަމަށް ވެސް އިދިކޮޅު މެމްބަރުން ވިދާޅުވެއެވެ. އެންޓި ޑިފެކްޝަން ގާނޫނެކޭ އެއްގޮތަށް މިގާނޫނު ވެސް ބާތިލްކުރުމަށް ގުޅިފައިވާ ސިޔާސީ ޕާޓީތަކުން ވަނީ ސުޕްރީމް ކޯޓަށް ހުށަހަޅާފައެވެ.


TC ah Thinadhoo Athun Hani Molheh\nޓީސީ ސްޕޯޓްސްގެ އައްޒާމް ފައިލް ފޮޓޯ:--މިހާރުސްޕޯޓްސް\nޓީސީއަށް ތިނަދޫ އަތުން ހަނި މޮޅެއް\nއުރީދޫ ދިވެހި ޕްރިމިއާ ލީގުގައި މިއަދު ހަވީރު ތިނަދޫ ސްޕޯޓްސް އާއި ދެކޮޅަށް ޓީސީ ސްޕޯޓްސް ކުޅުނު މެޗް 1-0 ގެ ނަތީޖާއަކުން ޓީސީ ސްޕޯޓްސް އިން ކާމިޔާބުކޮށްފި އެވެ.\nޓީސީ އަށް މި މެޗްގައި ލީޑު ނަގައިދީފައިވަނީ މެޗްގެ 39 ވަނަ މިނިޓްގައި ކޯނެލިއަސް ސްޓެވާޓް އެވެ. އޭނާ މި ލަނޑު ކާމިޔާބުކޮށްފައިވަނީ ތިނަދޫ ކުޅޫންތެރިއެއްގެ ކައިރިން ނައްޓާލުމަށްފަހު ގޯލުގެ ތިރީ ކަނަށް ފޮނުވާލައިގެންނެވެ. މިއީ މި ސީޒަނުގައި ސްޓެވާޓް ޖެހި 13 ވަނަ ލަނޑެވެ.\nމެޗްގެ ނަތީޖާ އެއްވަރުކުރުމަށް ތިނަދޫ އަށް ވަނީ 42 ވަނަ މިނިޓްގައި ރަގަޅު ފުރުސަތެއް ލިބިފައެވެ. ޓީސީގެ އޭރިޔާ ތެރެއިން ލިބުނު ހިލޭ ޖެހުމެއް ކުރިއަށް ފޮނުވާލުމުން އޭރިޔާ ތެރޭގައި ހުރެ އަވީލާ ބޮލުން ފޮނުވާލި ހަމަލާ ދިޔައީ ހުރަސް ދަނޑި މަތިން ބޭރަށެވެ.\nމި މެޗް ކާމިޔާބު ކުރުމާއެކު ޓީސީ އަށް ވަނީ ލީގުގައި މިހާތަނަށް ކުޅުނު ތިން މެޗުން6ޕޮއިންޓާއެކު ތާވަލުގެ ދެވަނަ މަގާމް ލިބިފައެވެ. އެއްވަނައިގައި އޮތް މާޒިޔާއަށް ދެ މެޗުން6ޕޮއިންޓް ލިބިފައިވާއިރު މިރޭ މިލަންދޫ އާއި ދެކޮޅަށް އެ ޓީމު ކުޅޭ މެޗް ކާމިޔާބުކޮށްފިނަމަ ތިން ޕޮއިންޓްގެ ލީޑެއް އެ ޓީމަށް ލިބިގެންދާނެއެވެ.\nލީގުގައި މިރޭ ކުރިއަށް އޮތް މެޗުގައި ބައްދަލު ކުރާނީ މާޒިޔާ އާއި މިލަންދޫ އެވެ.\nޓީސީ ސްޕޯޓްސް ކްލަބް ތިނަދޫ


"Atrangi Re" gai Akshay, Dhanush adhi Sara\n"އަޓްރަންގީ ރޭ" ގައި އަކްޝޭ، ދަނުޝް އަދި ސާރާ\nޑައިރެކްޓަރު އާނަންދް އެލް ރާއީގެ އާ ފިލްމު "އަޓްރަންގީ ރޭ" ގެ ލީޑް ރޯލު ކުޅޭނީ އަކްޝޭ ކުމާރާއި ސައުތު ސުޕަސްޓާ ދަނުޝް އަދި ސާރާ އަލީ ޚާނެވެ. މި ތިން ތަރިން އެކުގައި ނަގާފައިވާ ފޮޓޯ ތަކާއެކު ޑައިރެކްޓަރު ވަނީ ބުރާސްފަތި ދުވަހު މި ފިލްމު ރަސްމީ ކޮށް އިއުލާން ކޮށްފަ އެވެ.\nއަކްޝޭ ނެރެފައިވާ ބަޔާނެއްގައި ވަނީ އާނަންދްގެ ފިލްމުގައި މަސައްކަތް ކުރުމުގެ ފުރުސަތު ލިބުމުން ވަރަށް އުފާކުރާ ކަމަށް ބުނެފަ އެވެ. އާނަންދު އުފައްދާ ފިލްމުތަކުގެ ވާހަކަތަކާ ވަރަށް ގަޔާވާ ކަމަށާއި "އަޓްރަންގީ ރޭ"ގެ ވާހަކަ ވެސް ކިޔައިދޭން ފެށިތާ އެންމެ 10 މިނިޓް ތެރޭގައި އެ ފިލްމު ކުޅެން އާނއެކޭ ބުނި ކަމަށް އަކްޝޭ ބުނެފައި ވެ އެވެ.\nއޭނާ ކުޅެނީ ވަރަށް ގޮންޖެހުން ބޮޑު ކެރެކްޓާއެއް ނަމަވެސް އެ ކެރެކްޓާ ވަރަށް ހާއްސަ ކަމަށާއި އެހެންވީމަ އެ ފިލްމަށް ނޫނެކޭ ބުނާނެ ޖާގައެއް ނެތް ކަމަށް އަކްޝޭގެ ބަޔާނުގައި ވެ އެވެ.\nޑައިރެކްޓަރު އާނަންދް ބުނި ގޮތުގައި ފިލްމަށް ބޭނުންވަނީ އަކްޝޭ ކަހަލަ ހަރުދަނާ އެކްޓަރެކެވެ. މި ފިލްމުގައި އަކްޝޭ އޭނާގެ އެކްޓިން ހުނަރު އެންމެ ފުރިހަމައަށް ދައްކާލާނެކަމަށް ޔަގީންކުރާ ކަމަށް ވެސް ޑައިރެކްޓަރު ބުންޏެވެ. އަދި ސާރާ އާއި ދަނުޝްގެ ބައިވެރިވުމާއެކު ފިލްމު ވަރަށް ފުރިހަމަވާނެ ކަމަށް ޑައިރެކްޓަރު އުންމީދު ކުރެ އެވެ.\n"އަޓްރަންގީ ރޭ" ޕްރޮޑިއުސްކުރަނީ ޓީ-ސީރީޒްގެ ފަރާތުން ބޫޝަން ކުމާރާއި ކަލާޒް ޔެލޯ ޕްރޮޑަކްޝަން އަދި އަކްޝޭ ކުމާރުގެ ޕްރޮޑަކްޝަން ކުންފުނި ކޭޕް އޮފް ގުޑް ފިލްމްސް އިންނެވެ. މި އަހަރުގެ މާޗް އެކެއް ގައި ޝޫޓިން ފަށަން ހަމަޖެހިފައިވާ މި ފިލްމުގެ ވާހަކަ ލިޔެފައިވަނީ ހިމަންޝޫ ޝަރުމާ އެވެ. މިއުޒިކް ތައްޔާރުކޮށްދެނީ އޭ.އާރް ރަހްމާނެވެ.\nއަކެޝޭ ކްމާރު ސާރާ އަލީ ޚާން\nއަތުރަންގީ ރޭ: އަކްޝޭ މޮޅު ޖާދޫގަރަކަށް\nސާރާއާއެކު "އަތުރަންގީ ރޭ" ފެށުނީތީ އަކްޝޭ އުފަލުން\nކަޕިލް ޝޯގައި ވާނީ ހިކިކަމުން މަލާމާތްކުރި ތުހުމަތު\nތިން ގައުމެއްގައި "ބެލް ބޮޓަމް" މަނާ


Bolugai Isthashi Falhuvan Operation Kurithanun Meehaku Maruvehje - Vaguthu\nބޮލުގައި އިސްތަށި ފަޅުވަން އޮޕަރޭޝަނެއް ކުރިއިރަށް ވިޔަފާރިވެރިޔަކު މަރުވެއްޖެ\nއިންޑިއާގެ ވިޔަފާރިވެރިއެއް ކަމަށްވާ އުމުރުން 43 އަހަރުގެ ކުމާރު ޗައުދަރީ ބޮލުގައި އިސްތަށި ފަޅުވަންވެގެން އޮޕަރޭޝަނެއް ކުރިމަތާ މާގިނައިރުތަކެއް ނުވެ މަރުވެއްޖެއެވެ.\nމުމްބާއީގެ ޕްރައިވެޓް ކްލިނިކަކުން ޗައުދަރީގެ ބޮލުގައި އިސްތަށި ފެޅުވުމަށްޓަކައި ފެށީ 12 ދުވަހުގެ ޕްރޮސީޖާއެކެވެ. ނަމަވެސް ފުރަތަމަ ދުވަހުގެ "ފަރުވާއަށް ފަހު" އޭނާ ވަނީ ގިނަ އިރުތަކެއް ނުވެ މަރުވެފައެވެ.\nޗައިދަރީގެ ރަހުމަތްތެރިން މީޑިއާ އަށް މައުލޫމާތު ދީފައިވާ ގޮތުގައި ޗައުދަރީގެ އޮޕަރޭޝަނަށް ފަހު ފުރަތަމަ އޭނާގެ ކަރުގައި ރިއްސަން ފެށިއެވެ. އެ ރިއްސުން ކުޑަކުރަން އޭނާ ޕެއިން ކިލާއަކާއި އެންޓިބައިޓިކެއް ބޭނުން ކުރިއެވެ. ނަމަވެސް ތަދު ފަސޭހަ ނުވުމުން ހޮސްޕިޓަލަށް ދިޔައެވެ.\nހޮސްޕިޓަލަށް ދިޔަ ފަހުން އޭނާ އަށް ނޭވާލާން އުނދަގޫވެ، އެންމެފަހުން މަރުވީ ކަމަށް ރަހުމަތްތެރިން ބުނެއެވެ.\nމިމައްސަލަ ފުލުހުން މިހާރު ގެންދަނީ ތަޙްޤީޤު ކުރަމުންނެވެ. ފުލުހުން ބުނީ މިމައްސަލައިގައި ޗައުދަރީއަށް ފަރުވާ ދިން ޑޮކްޓަރުގެ ބަޔާން މިހާރު ނަގާފައިވާ ކަމަށެވެ. ޑޮކްޓަރު ބުނާ ގޮތުގައި ޗައުދަރީއަށް ދިމާވީ އެލާޖިކް ވުމުގެ މައްސަލައެކެވެ. އެއީ އެފަދަ އޮޕަރޭޝަން ކުރާ ބައެއް މީހުންނަށް ދިމާވާ މައްސަލައެއް ކަމަށް ވެސް ޑިޮކްޓަރު ބުނެއެވެ. ނަމަވެސް މީގެ ކުރިން މިފަދަ އެލާޖިކެއް ވެގެން މީހަކު މަރުވެފައެއް ނުވެއެވެ.\nމިމައްސަލައިގައި އަދި ޑޮކްޓަރު ހައްޔަރު ކޮށްފައެއް ނުވެއެވެ.\nއިންޑިއާގައި ބޯތަލަވުމަކީ ފިރިހެނުން ވަރަށް ލަދު ގަންނަ ކަމެކެވެ. އިންޑިއާގެ ގިނަ މީހުންނަކީ ބޯ ތަލަވުމުން އިސްތަށިގަނޑު ޖަހައިގެން އުޅޭ މީހުންނެވެ. ފޯރުންތެރިކަން ހުންނަ ބައެއް މީހުން ފަހަކަށް އައިސް ބޮލުގައި އިސްތަށި ފަޅުވަން ތަފާތު އޮޕަރޭޝަންތައް ވެސް ކުރުން ވަނީ އިތުރުވެފައެވެ.\nމާޗް 14, 2019 23:18\nއަހަރުން މާލަދުގަނޭ ތިވެރިންގެ މަތިމަސް ފެނިފަ!\nމާޗް 18, 2019 23:09\nމިކަހަލަ ކަންކަން ކުރުވިޔަ ނުދީ...\nމާޗް 19, 2019 07:46\nބަލަ މޫސާސާޢިދު އެވިއްކި ތެޔޮލީނަމަ އެއްފަހަރުން ނިމުނީ. ރާއްޖޭގައި އެ ތެޔޮ ބޮލުތަލައިގައި އުނގުޅި މީހުން ނަށް އެއުޅެނީ އިސްތަށި ފެޅިފެޅީނުން އޮބިނޯވެގެން.🤪